Sinaan ves Sharee ai Nimendhen Bandhah\nސިނާންގެ ބައްޕަ އިތުރު ބަޔަކާއެކު ސިނާން މިނިވަން ކުރުމަށް ގޮވާލާފައިވާ ޕޯސްޓަރެއް ހިފައިގެން ކޯޓު ކައިރީގައި---ފޮޓޯ:އެމްޑީޕީ\n1 އޭޕްރީލް 20180ކޮމެންޓް\nމައްޗަންގޮޅި ދެކުނު ދާއިރާގެ މެންބަރު އަބްދުﷲ ސިނާން ޝަރީއަތް ނިމެންދެން ބަންދު ކުރުމަށް ކްރިމިނަލް ކޯޓުން އަމުރުކޮށްފިއެވެ.\nސިނާން ޝަރީއަތް ނިމެންދެން ބަންދުގައި ބަހައްޓަން ކޯޓުން އަމުރުކޮށްފައިވަނީ ދައުލަތުން އޭނާގެ މައްޗަށް ކޮށްފައިވާ ޓެރަރިޒަމްގެ ދައުވާއާއި ގުޅިގެންނެވެ. އެ ދައުވާކޮށްފައިވަނީ ސިނާން ސަރުކާރު ވައްޓާލަން އުޅުނު ކަމުގެ ތުހުމަތަށެވެ.\nސިނާންގެ އިތުރުން އަށް ބޭފުލެއްގެ މައްޗަށް ސަރުކާރު ވައްޓާލަން އުޅުމުގެ ތުހުމަތުގައި ޓެރަރިޒަމްގެ ދައުވާ ކުރެއެވެ. އެއީ ކުރީގެ ރައީސް މައުމޫން އަބްދުލް ގައްޔޫމާއި އެމަނިކުފާނުގެ ދަރިކަލުން ފާރިސް މައުމޫނާއި ދަނބިދަރިކަލުން މުހައްމަދު ނަދީމާއި، އުއްތަމަ ފަނޑިޔާރު އަބްދުﷲ ސައީދާއި، ފަނޑިޔާރު އަލީ ހަމީދާއި، ޖޭޕީގެ ޑެޕިއުޓީ ލީދަރު އަބްދުﷲ ރިޔާޒާއި މެންބަރު އިލްހާމް އަހުމަދުގެ މައްޗަށެވެ.\nއެ އަށް ބޭފުޅުން ވެސް ވަނީ ޝަރީއަތް ނިމެންދެން ބަންދުކޮށްފައެވެ.\nވެރިކަން ކުރާ ޕީޕިއެމްގެ ޓިކެޓުގައި މަޖިލިސް މެންބަރުކަމަށް ވަޑައިގެންނެވި ސިނާން ވަނީ އިދިކޮޅު ފަރާތްތަކުން 45 މެންބަރުންގެ ސޮޔާއެކު މަޖިލިހުގެ ރައީސް އަބްދުﷲ މަސީހާ ދެކޮޅަށް ހުށަހެޅި މައްސަލާގައި ސޮއި ކުރައްވާފައެވެ. ސިނާން ވަނީ ޕީޕީއެމުން އަމިއްލައަށް ވަކިވެވަޑައިގެންފައެވެ. ނަމަވެސް ސިނާންގެ މައްސަލަ ސުލޫކީ ކޮމިޓިން ބަލާ ކަމަށް އަންގާ ސިނާން ޕީޕީއެމުން ވަކި ކުރީ ކަމަށް އެޕާޓީން ވަނީ ނިންމާފައެވެ.\nޕީޕީއެމްގެ އެ ނިންމުމާއި ގުޅިގެން ސިނާންގެ ގޮނޑި ގެއްލުނީ ކަމަށް އިލެކްޝަންސް ކޮމިޝަނުން ވަނީ ކަނޑައަޅާފައެވެ.\nދައުލަތް ކްރިމިނަލް ކޯޓް އެމްޕީޝިނާން ސަރުކާރު


Dho?! Mahin ge photothakun magumatheege baivaru vaahaka\nމާހިންގެ ފޮޓޯތަކުން މަގުމަތީގެ ބައިވަރު ވާހަކަ\nމާލެ މަސްމާރުކޭޓާ ދިމާލުން ފަޅުތެރެއަށް ވެއްޓުނު ކުޑަ ޕިކަޕެއްގައި ވާޖަހައިގެން ކެރޭނަކުން އެ ވެހިކަލް އެއްގަމަށް އެރުވި އެވެ. މިއީ ކޮންމެ، ކޮންމެ ދުވަހަކު ނުފެނިދާނެ މަންޒަރަކެވެ. ވެރިރަށުގެ މަގުމަތީގައި ހިނގާ މިކަހަލަ ތަފާތު ކަންކަމުގެ މަންޒަރުތައް، 29 އަހަރުގެ ޒުވާން ފޮޓޯގްރާފާ، މާހިން ފަޔާޒްގެ ކެމެރާއަށް ނާރާ ފަހަރެއް ވަރަށް މަދެވެ.\nއަދި އޭގެ ތަންކޮޅެއް ކުރީ ދުވަހެކެވެ. އެއް ލޯ ނެތް ބުޅަލެއް ފެނިގެން، އެ ސޮރުގެ ފޮޓޯއެއް ނަގަން، އޭގެ ފަހަތުން 15 ވަރަކަށް މިނެޓު ދުވި އެވެ؛ މިއީ ވަރަށް ގިނަ މީހުން ޝައުގުވެރިވި، މާހިންގެ ފަހުގެ ދެ ފޮޓޯއެއްގެ ވާހަކަ އެވެ.\nA post shared by Mahin Fayaz (@mahinfayaz)\nމާހިން ހާއްސަވަނީ މަގުމަތީގެ ނުވަތަ ސްޓްރީޓް ފޮޓޯގްރަފީއަށެވެ. އެކަމަކު އޭނާ ނުގަނާ ވައްތަރެއް ފޮޓޯއެއް ނެތެވެ. ހުރިހާ ވައްތަރެއްގެ ފޮޓޯ ވެސް ނަގަ އެވެ.\nފޮޓޯގްރަފީގެ ތެރެއަށް މާހިން އަށް ބޮޑަށް ވަދެވުނީ ސްކޫލް ނިންމައިފައި އިންޖީނިއަރިން ކިޔަވަން އިންޑިއާއަށް ގޮސް އުޅުނު ދުވަސްވަރު އެވެ. ފޮޓޯޝޫޓްތައް ފެށީ އިންޑިއާގަ އެވެ. އެނބުރި ގައުމަށް އައިތަނުން ވިސްނުނީ، އެހެން ކަމަކަށް ވުރެ ބޮޑަށް ކުރާ ހިތްވާ ކަމަކީ ފޮޓޯނެގުން ކަމެވެ. އެހިސާބުން ކެމެރާ ހިފައިގެން މަގުމައްޗަށް ނިކުތް ގޮތަށް އަދިވެސް އޭގެން އަތެއް ދޫކޮށެއްނުލަ އެވެ. މިހާރު އޭގެ ފަހުން ތިން އަހަރު ވެއްޖެ އެވެ.\nފޮޓޯ: މާހިން ފަޔާޒް\n"[ފޮޓޯނެގުމަށް] އިންޓްރެސްޓް ފުރަތަމަ އަންނަ ފެށިއިރުގައި ވެސް އަސްލު އޭތި ރިއަލައިޒެއް ނުވޭ. ކުޑައިރު ސެލޫނަށް ބޯކޮށަން ދާއިރު ހުންނާނެ އެތަންތަނުގައި މެގަޒިންސް ބަހައްޓައިފައި، ބޮޑެތި ޕޭޖު ފުރާ ހުންނަ މީހުންގެ ފޮޓޯތަކާ އެއްޗެހި. އޭރު ވެސް ވިސްނާނެ އެ ކިހިނެއްހޭ އޭނީ ނަގައިފައި. މީގައި ނެތޭ ރިފްލެކްޝަނެއް އެއްޗެއް ވެސް، ހާދަ ކްލީންއޭ،" އެކަމަކު ފޮޓޯނަގަން ބޭނުންވާ ކަމެއް އޭރު ނުވިސްނޭ ކަމަށް ބުންޏެވެ.\nމިހާރު "ރާޅުފޮށި"ގެ ނަމުގައި އަމިއްލަ ކުންފުންޏެއް އުފައްދައިގެން ފޮޓޯގްރެފީ އާއި ވީޑިއޯގްރެފީގެ ތަފާތު މަސައްކަތްތައް އޭނާ ކުރެ އެވެ.\nމާލެ ބަދަލުވީ "ގޯސްޓް ޓައުން" އަކަށް\nކޮވިޑް ފެތުރި ތިން މަހުގެ ދިގު ލޮކްޑައުނަކަށް މާލެ ދިޔަ ދުވަސްވަރު ވެސް، މާހިން ވަނީ މާލެ ތެރޭގެ ވަރަށް ތަފާތު ފޮޓޯތަކެއް ނަގައިފަ އެވެ. މާހިން ކިޔައިދިން ގޮތުގައި ލޮކްޑައުން ފުރަތަމަ ފެށުނު ދުވަސްވަރު މީހުންގެ މޫނުމަތިން ހާސްކަމާއި ބިރު ފެނުނެވެ. ކޮންމެ ދުވަހަކު ކުރަމުން އައި ކަންކަން، ހިސާބަކުން ހުއްޓާލަން ޖެހުމުން ބައެއް މީހުން ވަރަށް ހާލުގައި އުޅޭތަން ވެސް ފެނުނެވެ.\nއޭރު މާހިން ދިޔައީ އޭނާގެ ރައްޓެއްސަކާ އެކު އެންއައިއޯސީގެ ޕްރޮޖެކްޓެއްގައި މަސައްކަތް ކުރަމުންނެވެ. އެއީ ކޮވިޑަށް މީހުން ހޭލުންތެރިކުރުމަށް އެ ސެންޓަރުން ހެދި ވީޑިއޯއެއްގެ މަސައްކަތެވެ.\n"އެކަމުގައި ފުރަތަމަ ނިކުމެ އުޅުނީ. އޭރު މާލެ ތެރެއިން ފެނުނު ތަންތަން ނެގިން. މާލެ އަކީ ދުވަހަކު ވެސް އެހެން އޮތް ތަނެއް ނޫން. ހަމަ 'ގޯސްޓް ޓައުން' އަކަށް ބަދަލުވީ،" މާހިން ބުންޏެވެ.\nފޮޓޯގްރަފީއާ އެކު ވީޑިއޯގްރެފީގެ ތެރެއަށް ވެސް މާހިން އަށް ވަދެވުނެވެ. އެގޮތުން ވީޑިއޯގްރަފީގައި އޭނާ މިހާތަނަށް ކުރި އެންމެ ތަފާތު ތަޖުރިބާ އަކީ ދެ އަހަރު ކުރިން ރޯދަ މަހެއްގައި ޓީވީއެމުން ގެނެސްދިން "ރާސްތާ" ކިޔާ ޓީވީ ސީރީޒެކެވެ. އެއީ އެކްޓަރު އަހްމަދު އާސިމް ޑައިރެކްޓުކުރި ސީރީޒެކެވެ.\n"މި މާހައުލުގައި ހިނގާ ކަންކަން ފޮޓޯ ނަގާނެ ބައެއް، ހާއްސަ ސަބަބަކާ ނުލައި ވެސް، ނަގާނެ ބަޔަކު ނެތިއްޔާ ދިހަ ވަރަކަށް އަހަރު ފަހުން ވެސް، އަނބުރާ ބަލާއިރު ނީންނާނެ އާކައިވް އެއް. މަގުމައްޗެއް، އެތާ ހުރި މީހެއް، އޭނާ ނުވެސް ހުރެދާނެ، އެ ބިލްޑިން ވެސް އެ ކުލައަކު ނުހުރެދާނެ،" މީހުން ހީވެސް ނުކުރާހާ ބޮޑެތި ބަދަލުތަކެއް އަސްލު އަންނަ ކަމަށް މާހިން ބުންޏެވެ.\nފެނުނު ކަންކަމާއި ދަސްވި ކަންކަން\nކެނޮން 550ޑީ ކެމެރާއަކުން ފުރަތަމަ ފޮޓޯ ނަގަން ފެށި މާހިން ދެކޭގޮތުގައި ސްޓްރީޓް ފޮޓޯގްރެފީއަށް ޝައުގުވެރިވާ ނަމަ މީހާގެ އުޅުމަށް ވެސް ބައެއް ބަދަލުތައް ގެންނަން ޖެހެ އެވެ. އެމީހަކަށް ފެންނަ ކަންކަމާއި އަދި އެއްޗެއްސާއި މެދުގައި ދެކޭ ގޮތް ވެސް ވަރަށް ބޮޑަށް ބަދަލުވާން ޖެހެ އެވެ.\n"އެހެން މި ބުނަނީ މިސާލަކަށް ރައްޓެހިންނާ އެކު ދަނީއޯ ބޭރަށް، ތަނަކަށް ދާން. އެ ދާ މަގުމަތީގައި ވެސް ސްޓްރީޓް ފޮޓޯގްރެފީ އަށް ޝައުގުވެރިކަން ހުންނަ މީހާ ޖެހޭނެ އެވްރެޖް މީހަކަށް ވުރެ މާ ބޮޑަށް ލޯހުޅުވިފައި ހުންނަ މީހަކަށް ވާން،" މާހިން ބުންޏެވެ.\n"މި ބުނީ ކުލައަށް، އައްޔަށް، މީހުންނާ މެޗު ވަނީ ކޯއްޗެއްތޯ، ކީއްވެތޯ، އެ ކަހަލަ އެއްޗެއްސަށް ފޯކަސް ކުރެވިގެން، ނޫނީއާ ރަނގަޅު ފޮޓޯއެއް ނުވެއް ނެގޭނެއޭ،" އިތުރަށް ކިޔައިދިނެވެ.\nމަގުމަތިން ފޮޓޯ ނަގާނެ ރަނގަޅު މަންޒަރެއް ފެންނާނެ ސީދާ އިރެއް ބުނާކަށް ނޭނގޭނެ އެވެ. އެހެންވެ، އަބަދު ވެސް ފޯނު ނުވަތަ ކެމެރާ ރެޑީކޮށްފައި، އަތުޖެހޭ ހިސާބުގައި ބޭއްވުން ވަރަށް މުހިންމެވެ. އަދި ބައެއް ފަހަރު، ރީތި މަންޒަރެއް ފެނިފައި ފޮޓޯ ނުނެގި ވެސް ހިނގައިދާނެ ކަމަށް މާހިން ބުންޏެވެ. އެކަމަކު އެގޮތަށް ފޮޓޯއެއް ނުނެގި ދިޔަ ނަމަވެސް، މުހިންމީ އެއީ ނަގަންޖެހޭނެ މަންޒަރެއް ކަން އަމިއްލައަށް ފާހަގަކުރަން އެނގުން ކަމަށެވެ.\n"އެތިކަލް އެއްޗެއްހި ވެސް ސްޓްރީޓްގައި އުޅޭނެ. ވިސްނާލަންޖެހޭނެ، ނުބައިކޮށްތޯ މިވެނި މީހެއް މި ދެއްކެނީ، ތެދު ނޫންގޮތަކަށްތޯ، ދެރަ ގޮތަކަށްތޯ،" ވިސްނާލަންޖެހޭ މުހިންމު ކަންކަން ކިޔައިދިނެވެ.\n"ޕަބްލިކް ސްޕޭސްގައި ކޮންމެ މީހަކަށް ވެސް ފޮޓޯ ނެގެން ޖެހޭނެ،" އޭނާ ބުންޏެވެ.\nމާހިންގެ މި ފޮޓޯތަކުން ފެންނަ މަންޒަރު އަނގައިން ބުނެދޭން އޭނާއަށް ވަރަށް އުނދަގުލެވެ. އެކަމަކު މިއިން ކޮންމެ މަންޒަރެއްގައި ހާއްސަ ވާހަކައެއްވެ އެވެ. މަގުމަތިން އޭނާއަށް ފެންނަ މީހުންނާއި ކަންކަމާއި އެއްޗެހީގެ މި ތަފާތު ފޮޓޯތަކުން ކިޔައިދެނީ ބައިވަރު ވާހަކަ އެވެ.\nދިވެހިރާއްޖެ މާލެ ފޮޓޯގްރަފީ ފޮޓޯ އެގްޒިބިޝަން


29 އޮކްޓޯބަރ 2017 - 09:00\nނިޔާޒް ނުވެސް ވިސްނާ ހުއްޓައި މާޔާ ހަރުގަނޑު ކޮށްޕާލުމުން ދާދި ފަސޭހަކަމާއެކީ ނިޔާޒްއާއެކު ހަރުގަނޑު އަރިއަޅާލިއެވެ. ނިޔާޒްގެ އަތުގައި އޮތް ބޮކި ވެއްޓި ފުޑުފުޑުވީ އަޑާއި ވެއްޓެމުންދިޔަ ނިޔާޒްގެ ހަޅޭކުގެ އަޑު ފަޒާގެ ތެރޭގައި ހިނދުކޮޅަކަށް ގުގުމައިގެން ދިޔައެވެ. ގޯތިތެރޭގައި އޮތް ހަމައެކަނި ހުސްބިންކޮޅަށް ނިޔާޒް ވެއްޓުމާއެކު އޭނާގެ ހަރަކާތްވެސް ހުއްޓުނެވެ. ނިޔާޒް ބިންމަތީގައި ޖެހުނު އަޑަށް މަގުމަތިން ދިޔަ ބަޔަކުވެސް ދެކޮޅު ހޯދާބަލާލިއެވެ. އުސްދޮރާއްޓަކުން ބަންދުކުރެވިފައިވާތީ ގޯތިތެރެ ނުފެނުނު ނަމަވެސް އެމީހުނަށް ނިޔާޒް ވެއްޓުނު އަޑު ރަނގަޅަށް އިވި އެކަމާ ކަންބޮޑުވިކަން އެމީހުންގެ ހަރަކާތުން އެނގުނެވެ.\nބެލްކަނީގައި އެމަންޒަރު ބަލަންހުރި މާޔާގެ ހިތް ބިރުން ރޫރޫ އަޅައިގެން ދިޔައިރު އޭނާގެ ދެފައިކޮޅުން ކުއްލިއަކަށް ވާގި ހިނގައްޖެއެވެ. ނިޔާޒް ވެއްޓުމާއެކު އޭނާ އައިސްފައިވާ ގަދަރުޅިވެސް ވަގުތުން ފިނިވެ ހިތަށް ބިރުވެރިކަން ވަދެއްޖެއެވެ. ހުރިދިމާއަށް ތިރިވެ އިރުކޮޅަކު އިނުމަށްފަހު އޭނާ ފުންމައިގެން ތެދުވިއެވެ. ތިރިއަށްދާން ހިތަށްއަރާފައިވެސް ގަތްބިރުން ތިރިއަށްދާކަށް ނުކެރުނެވެ. މަގުމަތީގައި މީހުން ތިބެއްޖެނަމަ އޭނާއަށް ނުކުމެވޭނީ އެމީހުންގެ ކުރިމައްޗަށްކަން ގައިމެވެ. އެމީހުން މިހާރު ޕޮލިހަށް ނުގުޅާކަމެއްވެސް ނޭނގެއެވެ. ދެން ހަދާނެ ގޮތެއްނޭނގި މާޔާގޮސްވަނީ އައިކްގެ ކޮޓަރިއާއި ޖެހިގެންހުރި ހުސްކޮޓަރިއަށެވެ. އެއީ އައިކް ބައެއްފަހަރު މަސައްކަތް ކުރަން އިންނަ ތަނެކެވެ. އެހެންކަމުން އެތަން ހުންނަނީ އާއްމުކޮށް ތަޅުނުލައެވެ. މާޔާ ކޮޓަރިއަށްވަދެ ތަޅުލުމަށްފަހު ކަނަކަށްވަދެ ބިއްޖެހިފައި އިނެވެ. އޭރު އޭނާގެ ހިތްތެޅޭވަރުން ހީވަނީ މޭފޫއަޅާފައި ނުކުމެދާނެ ހެންނެވެ. ނިޔާޒް މަރުވީކަމުގައި ހިތްބުނަން ފެށުމުން ގަތްބިރުން އޭނާގެ ބޮލަށް އެނބުރުން އެރިއެވެ.\nނަވާޒްއާއި ނާއިކްތިބީ ކްރިސްޓަލް ރެސްޓޯރެންޓް އެންމެމަތީގައި ހުޅުވިފައިވާ މާހައުލުގައެވެ. ކާއެއްޗެއްސަށް އޯޑަރ ދިނުމަށްފަހު ދެމީހުންވެސް އާދައިގެމަތިން ވިޔަފާރީގެ ކަންކަން ހުރިނެތްގޮތް އޮޅުން ފިލުވާލިއެވެ. ވިޔަފާރީގެ ވާހަކައަކީ ނާއިކްއަށްވެސް ދައްކަން އެންމެ ފަސޭހަވާހަކައެވެ. އެހެންކަމުން އެވާހަކަ ހީކުރިވަރަށްވުރެ ދިގުދެމިގެންވެސް ދިޔައެވެ.\n" ދެން ލައްކަ ގިނަ ވާހަކަ ދެއްކިއްޖެދޯ އެކަމު ބޮޑުބޭބެއަށް ހީވަނީ ނާއިކް ދައްކަން އައި ވާހަކަ އަދިވެސް ނުދެއްކޭހެން....ރަނގަޅަށްތަ މިހީވީ؟..." ވިޔަފާރީގެ ވާހަކަތައް އެއްފަރާތްކޮށްލަމުން ނަވާޒް އަހާލިއެވެ.\n" އާނ....އަހަރެން ވަރަށް ބޮޑުކަމަކު ބޮޑުބޭބެގާތު އެދެންވެފަ އޮތީ...." ޖެހިލުންވެ އިނދެ ނާއިކް ބުންޏެވެ.\n" ހަމަ އެދެންވީ...ކުރެވޭވަރު ކަމެއްވިއްޔާ ކޮށްދޭން މިހުރީ ތައްޔާރަށް....ބޮޑުބޭބެއަށް ނުކުރެވޭވަރު ކަމެއްވިއްޔާ، ކުރެވޭވަރު މީހަކު ހޯދައިގެންވެސް ކުރާނަން...." ނަވާޒް ވަރަށް ޔަޤީންކަމާއެކު ބުންޏެވެ. އެވަގުތު ނާއިކްއަށް ހަމަޖެހުމުގެ ނޭވާއެއް ދޫކޮށްލެވުނެވެ. ނާއިކް އޭނާ ބުނަން އުޅުނު ވާހަކައިގެ ކުރިއަށް ދިއުމުގެ ކުރިން ކާއެއްޗެހި އައުމުން ދެމީހުން ކާން ފެށިއެވެ.\nހުޅުމާލެއިން އެނބުރި މާލެއައިއިރު އައިކްހުރީ ކުރަންދިޔަ ކަންތައް އަވަސްގޮތެއްގައި ނިމުމުން ވަރަށް ހިތްހަމަޖެހިފައެވެ. ދޮރާށި ހުޅުވާލާފައި ގޯތިތެރެއަށް އެޅި ފުރަތަމަ ފިޔަވަޅާއެކު އޭނާއަށް ހުއްޓެވުނީ ލެއިގެ ކޯރެއްގައި ހަރަކާތް ހުސްވެފައިވާ ނިޔާޒް ފެނުމުންނެވެ.\n" ބައްޕާ..." ބާރަކަށް ހަޅޭއްލަވައިގަންނަމުން އައިކްއަށް ނިޔާޒްއާ ދިމާއަށް ދުއްވައިގަނެވުނެވެ. ކުޑަކަކޫ މައްޗަށް ތިރިވެ، ބަންޑުން އޮތް ނިޔާޒް އެއްފަރާތަށް ފުރޮޅާލިއެވެ. ލެއިން ކަޅިވެފައިވާ ނިޔާޒްގެ ގައިގާ އޮޅުލައިގަންނަމުން އައިކްއަށް ބާރަށް ރޮއިގަނެވުނީ ނިޔާޒް މަރުވީ ކަމުގައި ހީކޮށްފައެވެ. ނަމަވެސް ނިޔާޒްގެ ވިންދުހުރިކަން އެނގުމާއެކު، ނިޔާޒް ހޮސްޕިޓަލަށް ގެންދިއުމަށް އޭނާ އަވަސްވެގަތެވެ.\n" ދެން މިހާރު ކައިވެސް ނިމުނީނު؟...ދެން އަވަހަށް ބުނެބަލަ ތިބުނަން އުޅޭ ވާހަކަ....މިހާރު ބޮޑުބޭބެ މިއިނީ ވަރަށް އަޑުއަހާހިތުން..." ކެތްތެރިކަން ކުޑަވެފައި ނަވާޒް ބުނެލިއެވެ. އެވަގުތު ނާއިކް ފުންނޭވާއެއް ދޫކޮށްލަމުން ގޮނޑީގައި ހަމަޖެހިލިއެވެ.\n" އަހަރެން ބުނަން މިއުޅެނީ...އާނާ...އަހަރެންނާ އާނާ...." ނާއިކްގެ ވާހަކަ އެހިސާބަށް ދިއުމާއެކު އޭނާގެ ފޯނުރިންގްވިއެވެ. ނާއިކް ބަލާލިއިރު ގުޅަނީ އައިކްއެވެ.\n" ސޮރީ..." ނާއިކް ފޯނު ސައިލެންޓަށް ލުމަށްފަހު ޖީބަށްލިއެވެ.\n" އަހަރެން ބުނަން އުޅުނީ..." ޖެހިލުންވާވަރުން ނާއިކްއަށް ވާހަކަ ކުރިޔަށް ގެންދެވޭ ގޮތެއް ނުވިއެވެ.\n" ނާއިކް....ތިހާ ހާސްވަނީ ކޮންކަމަކާ؟...ބޮޑުބޭބެގާތުން ކަމަކު އެދެން އެހާ ހާސްވާކަށް ނުޖެހޭނެއްނު..." ނަވާޒް ހީލާފައި ބުންޏެވެ. ދެމީހުންގެ ވާހަކަ އެހިސާބަށް ދިޔަތަނާ ކުއްލިއަކަށް ނަވާޒްގެ ފޯނުރިންގްވިއެވެ.\n" އާނާ އެގުޅަނީ....އެބަނަގަން..." ނަވާޒް އެހެން ބުނެލަމުން ފޯނުނެގިއެވެ.\n" ހެލޯ...ބައްޕާ ނާއިކްއަތަށް ފޯނުދީބަލަ!...ވަރަށް އަވަސް..." އާނާ ހާސްވެފައި ބުނެލުމާއެކު ނަވާޒް އަވަހަށް ނާއިކްގެ އަތަށް ފޯނުދިނެވެ.\n" އާނާ ކިހިނެއްވީ؟..." ނާއިކްވެސް ކަންބޮޑުވެފައި ސުވާލުކޮށްލިއެވެ.\n" ކީއްވެތަ މިވަރަށް ގުޅާއިރުވެސް ފޯނު ނުނަގަނީ....މިހާރު އައިކް ސަރވެސް ކިހާއިރެއްގުޅަނީ؟...ވަރަށް އަވަހަށް އޭ.ޑީ.ކޭއަށް އާދެބަލަ! " ހާސްވެފައި އާނާ ބުނެލުމުން ނާއިކްގެ ކަންބޮޑުވުން އިތުރުވިއެވެ.\n" ކިހިނެއްތަވީ؟...ކޮންކަމެއްތަ ގޯސްވީ؟...އާނާގެ މަންމައަށް ކަމެއްވީތަ؟" ނާއިކް ސީރިއަސްވެފައި އަހާލިއެވެ.\n" ނޫން...އެއީ ނިކްގެ ބައްޕަ...ނިކްގެ ބައްޕަ ބެލްކަނިން ވެއްޓުނީ..." އާނާ މޮޅިވެރިގޮތަކަށް ބުނެލިއެވެ. އެވަގުތު ނާއިކްއަށް ފުންމައިގެން ތެދުވެވުނެވެ.\n" ބޮޑުބޭބޭ....ވަރަށް އަވަހަށް ހޮސްޕިޓަލަށް ދާން ޖެހިއްޖެ...ބައްޕަ ބެލްކަނިން ވެއްޓުނީއޯ..." ނާއިކް އަވަސް އަވަހަށް ބުނެލުމުން ނަވާޒްވެސް ހޮސްޕިޓަލަށް ދިއުމަށް އަވަސްވެގަތެވެ.\nނާއިކްއާއި ނަވާޒްއަށް ހޮސްޕިޓަލަށް ދެވުނުއިރު، އިމެޖެންސީ ރޫމުގައި ނިޔާޒްއަށް ފަރުވާދެވެމުން ދިޔައެވެ. އައިކް ނަރުސް ކުއްޖަކާއި ވާހަކަ ދައްކަމުން ދިޔައިރު، ނީޒާގެ ގައިގާ އޮޅުލައިގަނެގެން ހުރެ ނާޒް ރޮމުން ދިޔައެވެ. އާނާއާއި ފަރުޒާނާވެސް އެމީހުންގެ ގާތުގައި ފެންކަޅިވެފައި ތިއްބެވެ.\n" އައިކް....ކީކޭ ޑޮކްޓަރ ބުނީ....؟" ނާއިކް އަވަސް އަވަހަށް ގޮސް އައިކްގާތުގައި އަހާލިއެވެ.\n" ވަރަށް އަވަހަށް އޮޕަރޭޝަނެއް ކުރަންޖެހެއޭ ޑޮކްޓަރ ބުނުއްވީ....އެހެންވީމަ ލޭބޭނުންވާނެ....ލޭހަމަޖައްސާށޭބުނީ...." އައިކް އޮޅުން ފިލުވައިދިނެވެ.\nއައިކް އެހެން ބުނުމާއެކު ނާއިކް ލޭހޯދުމަށް އަވަސްވެގަތެވެ. އެތަނަށް އައިސްތިބި އެންމެންވެސް ތިބީ ނިޔާޒްއަށް ލޭދިނުމަށް ތައްޔާރަށެވެ. އެހެންކަމުން ބޭނުންވި ހުރިހާ އެންމެންގެވެސް ކުރޮސްމެޗް ހެދުމަށް ޓެސްޓް ކުރެވުނެވެ. ނިޔާޒް އޮޕަރޭޝަން ތިއޭޓަރަށް ވެއްދީންސުރެ އެންމެންގެ ހިތްނުތަނަވަސްވަމުން ދިޔައެވެ. ކެތްތެރިކަމެއްނެތި ޑޮކްޓަރގެ މެސެޖެއްގެ އިންތިޒާރުގައި އެމީހުން ތިއްބެވެ. އޭރުވެސް ހުއްޓުމެއްނެތި ނާޒް ރޮމުން ދިޔައެވެ. ނީޒާވެސް ސިއްރު ސިއްރުން ކަރުނަ ފުހެމުން ދިޔައިރު އޭނާގެ ހިތަށްކުރަމުންދާ އަސަރު ފާޅުނުކޮށްވޭތޯ މަސައްކަތް ކުރަމުން ދިޔައެވެ.\n" ކިހިނެއްތަވީ؟....ކީއްވެތަ ބައްޕަ ވެއްޓުނީ؟....." ދެރަވީނަމަވެސް ހިތްވަރުކޮށްފައި ނާއިކް ސުވާލު ކުރިއެވެ.\n" އަޅުގަނޑު ހުޅުމާލެއިން އައިސް ގެޔަށް ވަތްއިރު ބައްޕައޮތީ ވެއްޓިފަ...އަޅުގަނޑަށް ނޭނގޭ ވީގޮތް ބުނަންވެސް....ހީކުރީ މަރުވީކަމަށް..." އައިކް ދެރަވެފައި ވާހަކަދެއްކި ގޮތުން ނާއިކްއަށްވެސް އަސަރު ކުރިއެވެ.\n" އެކަމު ކީއްވެ ވެއްޓެންވީ؟.....އަހަރެން ގެއިން ނުކުތްއިރު ބައްޕަހުރީ ނުލާހިކު ރަނގަޅަށް..." ނާއިކްއަށް ބުނެވުނެވެ.\n" ނޭނގެ އެއްގޮތަކަށްވެސް....ހީވަނީ ބެލްކަނީގަ ކޮންމެވެސް ކަމެއްކުރަން އުޅުނީހެން.." އައިކް އޭނާއަށް ހީވާގޮތަށް ބުންޏެވެ.\nދޮޅުގަޑިއެއްހައި އިރު އިންތިޒާރު ކުރިފަހުން އޮޕަރޭޝަން ތިއޭޓަރުން ޑޮކްޓަރ ނުކުތެވެ. އެއާއެކު ނާއިކް އަވަސްކަމާއެކު ޑޮކްޓަރގެ ގާތަށް ދިޔައެވެ.\n" ޑޮކްޓަރ...ބައްޕަ ކިހިނެއްތޯ؟...." އައިކްއާއި ނާއިކްއާ ދެމީހުނަށް އެއްފަހަރާ އަހާލެވުނެވެ. އައިކްވެސް ބައްޕާއޭ ބުނި ނަމަވެސް ނާއިކްއަށް އެކަމަށް މާބޮޑު ސަމާލުކަމެއް ދެވޭގޮތެއް ނުވިއެވެ.\n" ބައްލަވާ...ބަލިމީހާގެ ހާލަތު ވަރަށް ނާޒްކް....އެންމެ އޮޕަރޭޝަނަކުން ހުރިހާކަމެއް ރަނގަޅުވާވަރަށްވުރެ ބޮޑުވަރުވެފަ އޮތީ.......އެއްއަތާ އެއްފައިގެ ބިނދި މައިބަދައަށްވެސް ގެއްލުންތަކެއް ވެފަވަނީ.....ނަސީބު ރަނގަޅުކަމުން ބަލިމީހާގެ ސިކުނޑިއަށް އެއްވެސް ގެއްލުމެއްވެފައެއްނެތް.... އަޅުގަނޑު ލަފާދެނީ ވީހާވެސް އަވަހަކަށް ބޭރަށް ގެންދިއުމަށް....މިވަގުތު މިތަނުން ދެވެންހުރި ފަރުވާއެއް އަޅުގަނޑުމެން ދީފިން...." ނިޔާޒްގެ ހާލަތުގެ ސީރިއަސްކަން ޑޮކްޓަރ އޮޅުން ފިލުވައި ދިނުމުން އިޚްތިޔާރަކާ ނުލައި ނާއިކް ދެލޯ ފެންކަޅިވިއެވެ.\n" ނާއިކް...ކީކޭ ޑޮކްޓަރ ބުނުއްވީ؟..." ޑޮކްޓަރ ދިއުމުން ނަވާޒް އައިސް ސުވާލުކޮށްލިއެވެ. ނާއިކް ޑޮކްޓަރ ބުނިގޮތަށް ނަވާޒްގެ ގާތުގައި ބުންޏެވެ. ނިޔާޒް ބޭރަށް ގެންދުމުގެ ކަންތައް ހަމަޖެއްސުމަށްޓަކައި ނަވާޒް ވަގުތުން އަތުކުރި އޮޅާލިއެވެ. ނާއިކްއާއި އައިކް ދެން ކުރަންވީ ކަންކަން ކުރަންފެށިއެވެ. އަހުސަނަށް ގުޅުމަށްފަހު ވެގެން އުޅޭގޮތް ކިޔާދިނުމާއެކު އިސާހިތަކު އަހުސަން އަތުވެއްޖެއެވެ. ނާޒް މެސެޖުކުރުމުން ނިޝާމުވެސް އިރުކޮޅެއްގެ ތެރޭގައި ހޮސްޕިޓަލަށް އައެވެ.\n" ނާއިކް...ކަންބޮޑުނުވޭ....އިރާދަކުރެއްވިއްޔާ މިރޭން މިރެއަށް ނިޔާޒް ބޭރަށް ގެންދެވޭނެ....އެއްވެސް ކަމަކާ ކަންބޮޑުވާނެކަމެއްނެތް....އަހަރެން ހުރިހާކަމެއް ހަމަޖައްސަމުން މިދަނީ....ނާއިކްވެސް ދަތުރަށް ތައްޔާރުވޭ....އޮފީހުގެ ކަންކަންވެސް މީހަކާ ހަވާލުކޮށް ނިންމާ....ބޮޑުބޭބެވެސް ނާއިކްއާއެކު ދާން ތައްޔާރުވާނަން..." ނަވާޒް އެދުނެވެ. ނަވާޒްގެ އަޅާލުންފެނި ނާއިކް ހިތަށް ފިނިކަމެއް ލިބިގެން ދިޔައެވެ. މިހުރިހާ ދުވަހު ނިޔާޒްއާއި ނަވާޒްގެ މެދުގައި އެއްވެސް ގުޅުމެއްނެތި ދިޔަނަމަވެސް، މިހާރު ނަވާޒް އެހުރީ ނިޔާޒްއަށްޓަކައި ކުރަންޖެހުނު ކޮންމެކަމެއްވެސް ކުރަން ތައްޔާރަށެވެ. މިމަންޒަރު ފެނިފައި ނީޒާވެސް ނުހަނު އުފާވިއެވެ. ބޭރުފުށުން ކިތަންމެ ރުޅިވެރިކަމެއް ދެއްކިނަމަވެސް އަދިވެސް ނަވާޒްގެ ހިތުގައި ނިޔާޒްއަށްޓަކައި ހަމްދަރުދީވާކަން އެނގުނެވެ.\n" އައިކް އަހަރެން ބައްޕަ ގޮވައިގެން ދިޔައީމަ އޮފީހުގެ ކަންކަން އައިކް ބަލަހައްޓަދީ...." ނާއިކް އެދުނެވެ.\n" އަޅުގަނޑުވެސް ދާންބޭނުން...ނިކް އެކަނި ކިހިނެއް ބައްޕަ ބަލާނީ" އައިކް އަވަސް އަވަހަށް ބުނެލިއެވެ.\n" ނޫން އައިކް....އަހަރެން އެކަންޏެއްނޫން ދަނީ....ބޮޑުބޭބެވެސްދޭ.....އައިކް ހާސްނުވޭ....އައިކް އޮފީހުގެ ކަންކަން ބަލަން މަޑުކުރޭ...." ނާއިކް މަޑުމައިތިރި ކަމާއެކު ބުންޏެވެ.\n" އެކަމު ހާދަވަރެކޭ ބައްޕައަށް ވެފައެއޮތީ....ނޭނގެ ކިހާދުވަހަކު ކަމެއް އެތާމަޑުކުރަން ޖެހޭނީ...އޮފީހުގެ ކަންކަން ނިޝާމްއާ ހަވާލުކޮށް އަހަރެމެންނަށް ދެވިދާނެއެއްނު..." އައިކް ލަފާދިނެވެ.\n" އަހަރެން ގަބޫލުކުރަން އައިކް އަހަރެންގެ ބައްޕަދެކެ ވަރަށް ލޯބިވާކަން....އެކަމު އަހަރެން ހިޔެއްނުކުރަން އައިކް ތިހާ ވަރަށް ބައްޕައާމެދު ވިސްނާނެކަމަކަށް....." އައިކްގެ ވާހަކަތައް ހުރިގޮތުން ނާއިކްއަށް ނުހުރެވިގެން ބުނެވުނެވެ. އެވަގުތު އައިކްއަށްވެސް އޭނާއަށް އުޅެވުނުގޮތާމެދު ވިސްނާލެވުނެވެ.\n" ކީއްވެ އަސަރު ނުކުރަންވީ؟....މިއަދު އެނޫނީ އަހަރެންގެ ހުރީވެސް ކާކު...." އައިކް މޮޅިވެރި އަޑަކުން ބުނެލިގޮތުން ނާއިކްއަށްވެސް އަސަރު ކުރިއެވެ.\nނާއިކްމެން ފުރުވަން އެއާޕޯޓަށް ދާން އުޅުނު ވަގުތު ކުއްލިއަކަށް މާޔާގެ މަތިން އައިކް ހަނދާންވިއެވެ. ކޮޓަރިތެރޭގައި ބިއްޖެހިފައި އިން މާޔާ ސިހުނީ އޭނާގެ ފޯނު ރިންގްވުމުންނެވެ. މާޔާ އަވަސް އަވަހަށް ފޯނު ސައިލެންޓަށް ލިއެވެ. އައިކް ގެޔަށް އައީބާއޭ ހިތައި އޭނާގެ ހިތް ބާރުބާރަށް ތެޅެންފެށިއެވެ. އައިކްއަށް އޭނާ ފެނިއްޖެނަމަ އޭނާގެ ދުވަސްދިޔައީއެވެ. ބިރުންގޮސް ކަކޫމޭގައި ޖައްސާލައިގެން އިންއިރު އޭނާގެ މޭ ނެގި ނެގިފައި ޖެހެމުންދިޔައެވެ.\nއައިކް އެތައް ފަހަރަކު މާޔާއަށް ގުޅައިފިއެވެ. ފޯނު ނުނެގުމުން މެސެޖުވެސް ކޮށްފިއެވެ. ނަމަވެސް މާޔާގެ އެއްވެސް ޚަބަރެއްނުވިއެވެ. އެހެންކަމުން މާޔާ ނިދީކަމުގައި ހީކޮށްފައި އައިކް ހިތްހަމަ ޖައްސާލިއެވެ. އައިކް މެސެޖު ފެނުމުން ނިޔާޒް ގޮވައިގެން ފުރަނީކަން އެނގި މާޔާގެ ހިތަށް ކޮންމެވެސް ވަރެއްގެ ފިނިކަމެއް ލިބުނެވެ. އޭނާ އަވަސް އަވަހަށް އެގެއިން ނުކުތެވެ. ނަސީބަކުން އެވަގުތު އެހިސާބުގައި އެއްވެސް މީހަކު ނެތެވެ.\nގެޔަށް އައިސް ކޮޓަރިއަށްވަދެ އެނދުމައްޗަށް ވެއްޓިގަތްއިރުވެސް އޭނާގެ ކަންފަތުގައި އަދިވެސް ގުމުމުންދަނީ ނިޔާޒް ވެއްޓެމުންދިޔައިރު، ނިޔާޒްގެ އަނގައިން ނުކުތް ވޭނީ ހަޅޭކުގެ އަޑެވެ.\n" އޯހ ނޯ....ކީއްމިކުރެވުނީ؟...ދެން ކިހިނެއް އަހަރެން ހަދާނީ؟..." މާޔާ ބާލީހުގައި ބައްދައިގެން އޮވެ އަމިއްލަ ނަފްސާ މުޚާތަބުކުރަމުން ދިޔައެވެ. ނިޔާޒްދެކެ އައިރުޅިން އޭނާއަށް މިކުރެވުނީ ކިހާވަރެއްގެ ބޮޑު ފާފައެއްކަން މާޔާއަށް ރޭކާލީ ރުޅިމަޑުވެ ހަމަހޭވެރިކަން ވުމުންނެވެ. ބަދަލު ހިފުމުގެ އަލިފާނުގައި އޭނާގެ ނަފްސު އަނދާ އަޅިއަށްވީއިރުވެސް މާޔާއަކަށް ނޭނގުނެވެ.\n" ކީއްވެ އަހަރެންނަށް އެވަރުގެ ބޮޑުކަމެއް ކުރެވުނީ؟...ކީއްވެ އަހަރެންނަށް ވިސްނާނުލެވުނީ؟...ނިޔާޒް މަރުވެއްޖެނަމަ އަހަރެންވާނީ ޤާތިލަކަށް....ނޫން..ނޫން...އަހަރެން ޤާތިލަކަށްވާކަށް ބޭނުމެއްނޫން....މިހާރު އެޚަބަރު އެފްބީއަށްވެސް އަރާފާނެ...ޕޮލިސް އިސްވެސްޓިގޭޓް ކުރަންފަށާއިރަށް އެނގޭނެ އަހަރެންގެ ކަމެއްކަން....ދެން ކިހިނެއް ހަދާނީ...އަހަރެން ބޭނުމެއްނޫން ޖަލަށްދާކަށް..." މާޔާއަށް ބޭއިޚުތިޔާރުގައި ގިސްލާރޮވުނެވެ. ނަމަވެސް މިހާރު މިވަނީ ވަގުތު ފާއިތުވެފައެވެ. ދެން ރުއިމަކުން ވީކަމެއް ނުވާކަމެއް ކަމަކަށްވެސް ނުހެދޭނެއެވެ.\nއާދުވަހަކަށް އިރުއެރީ ހިތާމައިގެ އާހަކާއެކުހެން ނީޒާއަށް ހީވިއެވެ. އޭނާގެ ހިތަށް ބުނެދޭންވެސް ނޭނގޭފަދަ ގޮތެއްވަނީ ވެފައެވެ. ނިޔާޒްއާ ވަކިން އޭނާ މިހޭދަކުރި ގިނައަހަރު ތަކުގައިވެސް މިފަދަ ނުތަނަވަސްކަމެއް އޭނާގެ ހިތަކަށް ނުލިބެއެވެ. ރޭހަތަރުދަމުވެސް އޭނާގެ ލޮލަކަށް ނިންޖެއް ނާދެއެވެ. ނިޔާޒްއާމެދު ވިސްނި އޭނާގެ ލޮލުން ބޭއިޚްތުޔާރުގައި ކަރުނަ އޮހުނުވަރެއް ޚުދު އޭނާއަށްވެސް ނޭނގެއެވެ. ނިޔާޒް މަރުވެދާނެތީ އޭނާގެ ހިތްބިރުގަންނަނީއެވެ. އޭނާ ނިޔާޒްދެކެ ލޯބިނުވާކަމަށް ހިތަށްވިސްނައިދީގެން މިހުރިހާ ދުވަހު އުޅުނު ނަމަވެސް، ހަޤީޤަތަކީ އަދިވެސް އޭނާ ނިޔާޒްދެކެ ލޯބިވާކަމެވެ. ނިޔާޒްއަށް ކުޑަނަމަވެސް ގެއްލުމެއްވާން ނޭދޭކަމެވެ. ނީޒާގެ އިތުރުން އެހެން އެންމެންވެސް ތިބީ މޮޅިން މޮޅިސާލު ލައިގެންނެވެ. މުޅިގޭތެރެއަށްވެސްވަނީ ހަމަހިމޭންކަމެއް ވެރިވެފައެވެ. އެންމެންގެ ފުށުންވެސް ފެންނަނީ މޮޅިވެރިކަމެވެ.\n" ދައްތާ....ދެން ކޮންމެވެސް އެއްޗެއް ކާންއުޅޭ....އިރާދަކުރެއްވިއްޔާ ނިޔާޒްބެ އަދި ރަނގަޅުވާނެ..." ނީޒާގެ ކޮޓަރިއަށް ވަންނަމުން އާނާ ބުންޏެވެ.\n" އާނާ...ދައްތަނެތް ކާހިތެއްނެތް...އެހެންމީހުން ސައިބޮއެފިތަ؟..." ނީޒާ އަހާލިއެވެ.\n" މާމައާއި ކާފަ އާދޭސްކުރީމަ ނާޒް ކުޑައެތިކޮޅެއް ކައިފި.....އަހަރެން މިހުރީ ދައްތައާ އެކުގަ ނޫނީ ނުކާންވެގެން...." އާނާ ބުނެލިއެވެ.\n" ދެން އާނާވެސް ދޯ...ދޭބަލަ ސައިބޯން....ދައްތަ ފަހުން ސައިބޯނަމޭ..." ނީޒާ އެދުނެވެ. ނަމަވެސް އާނާ އެގޮތާ އެއްބަސް ނުވުމުން ނީޒާއަށް ޖެހުނީ އާނާއެކުގައި ސައިބޯންދާށެވެ.\nއޮފީހުގައި އިންއިރު، އައިކްގެ ހިތްވަނީ ވަރަށްބޮޑަށް ނުތަނަވަސްވެފައެވެ. ބައްޕައާމެދު ވިސްނޭވަރުން އޭނާއަށް މަސައްކަތައިގެން ކުރިއަށް ދެވޭގޮތެއް ނުވިއެވެ. އޭނާއަށް ވިސްނެމުންދިޔައީ ބައްޕަ ވެއްޓުނު ގޮތަކާއިމެދުގައެވެ. ރޭގައި އޭނާ ގެޔަށްގޮސް ބެލްކަނި ބެލުމުން އެނގުނީ ބައްޕަ ބެލްކަނީގެ ބޮކި ބަދަލުކުރަން އުޅުނުކަމެވެ. ހަރުގަނޑުވެއްޓިފައި އޮތްއިރު ބޮކިވެސް އޮތީ ތަޅައިގެން ގޮސްފައެވެ.\n" ބައްޕަ ކީއްކުރަންތަ އެބޮކި ބަދަލުކުރަން އުޅުނީ....އަހަރެންގާތު ބުނެލިނަމަ..." އައިކްއަށް ހިތާހިތާ ޝަކުވާކޮށްލެވުނެވެ.\n" ސަރ..މީޓިންގް ގަޑި ޖެހިއްޖެ...." ކުއްލިއަކަށް ނިޝާމްއައިސް ބުނެލުމުން އައިކް ސިހިފައި ބަލާލިއެވެ.\n" އާނ...މިދަނީ..." އައިކް އަވަސް އަވަހަށް ޖަވާބުދެމުން ތެދުވިއެވެ.\nކޮޓަރި ތެރޭގައި ދެކޮޅަށް ދެކޮޅަށް ހިނގާލަ ހިނގާލާހުރި މާޔާހުރީ އިންތިހާއަށް ކަންބޮޑުވެފައެވެ. އައިކް އެތައްފަހަރަކު ގުޅުމުންވެސް ރޭގައި އޭނާ ފޯނު ނުނެގީ ލިބިދާނެ ބިރުވެރި ޚަބަރަކަށްޓަކައެވެ. އޭނާ ހީކޮށްގެންހުރީ މިއަދު އިރުއަރާއިރު، މުޅި ޝޯޝަލް މީޑިއާގައި އޮންނާނީ އެޚަބަރުކަމަށެވެ. ނަމަވެސް އޭނާހީކުރިފަދަ ގޮތެއްނުވިއެވެ. މީހަކު ބެލްކަނިން ވެއްޓުނުކަމާއި އެމީހާ ރާއްޖެއިން ބޭރަށް ގެންދިޔަކަން ފިޔަވައި އިތުރު ވާހަކައެއް އެކަމާއި ގުޅިގެންނެތެވެ.\nރޭގައި އޭނާހީކުރީ ނިޔާޒް މަރުވީ ކަމަށެވެ. ނިޔާޒް ހާލަތު ކިތަންމެ ސީރިއަސް ނަމަވެސް، ނިޔާޒް ރަނގަޅުވުމަކީ އެކަށީގެންވާ ކަމެކެވެ. ކޮންމެގޮތެއް ވިޔަސް ނިޔާޒް ރަނގަޅުވުމުން އޭނާގެ ހަޤީޤަތް އެންމެނަށް ފަޅާއަރާނެއެވެ. އޭރުން ކަންތައްވާނީ ކިހިނެއް ހެއްޔެވެ؟ އޭނާގެ އަމިއްލަ ނަފްސު ސަލާމަތްކުރަން ދެއްކޭނެ އެއްވެސް ބަހަނާއެއް ނޯންނާނެއެވެ. އަމިއްލައަށް ފޭހުނު އިލޮށި އަމިއްލަ ލޮލަށް ހެރުމުގެކުރިން އެއިން ސަލާމަތްވާނެ ގޮތެއް ވިސްނަން ވެއްޖެއެވެ.\nނިޔާޒް ސިންގަޕޫރަށް ގެންދެވުނުތާ ތިންދުވަސްފަހުން އޭނާ ހޭއެރިއެވެ. ނަމަވެސް، ނާރަކަށް ލިބުނު ގެއްލުމެއްގެ ސަބަބުން ނިޔާޒްއަށް ވާހަކަދައްކަން އުނދަގޫވިއެވެ. އޮޕަރޭޝަނަށްފަހު ރަނގަޅުވާނެކަމަށް ޑޮކްޓަރުން ލަފާދިނުމުން ނާއިކްގެ ހިތަށް ހަމަޖެހުން ލިބުނެވެ. ނިޔާޒްގެ އޮފަރޭޝަން ކުރެވި ކަންކަން ހަމައަކަށް އެޅުމުން، މާލެގައިތިބި މީހުންނަށް ގުޅައި ނާއިކް ޚަބަރުދިނެވެ.\n" އެންމެ އޮޕަރޭޝަނެއްނޫން ކުރަންޖެހެނީ....ހަތަރުވަރަކަށް އޮޕަރޭޝަން ކުރަންޖެހޭ....އެހެންވީމަ މިކޮޅުގަ ވަރަށްދުވަހު މަޑުކުރަންޖެހޭނެ....އައިކް ރަނގަޅަށް އޮފީހުގެ ކަންކަން ބަލަހައްޓަމުން އަހަރެންނަށް ބަރާބަރަށް ވާނުވާ އަންގަމުންދާތި..." އައިކްއަށް ގުޅައިގެންހުރެ ނާއިކް ވާހަކަދެއްކިއެވެ.\n" ސަރ ތިކަމާ ހާސްނުވޭ....ބައްޕަގެ ކަންކަން ރަނގަޅަށް ބަލާ....އަޅުގަނޑު މިކޮޅުގެ ކަންކަން ރަނގަޅަށް ބަލާނަން..." އައިކް ޔަޤީންކަން ދިނެވެ.\nދުވަސްތައް ފާއިތުވަމުން ދިޔަވަރަކަށް ނިޔާޒްގެ ހާލަތު ރަނގަޅުވަމުން ދިޔައެވެ. މައިބަދައިގެ އޮޕަރޭޝަނުގެ ސަބަބުން އަތެއްފައެއް ހަރަކާތް ނުކުރެވި ދުވަސްކޮޅަކު އޮންނަން ޖެހުނެވެ. ކަނާތުފަޔަށް ލިބިފައިވާ ގެއްލުންވެސް މަޑުމަޑުން އަންނަނީ ރަނގަޅުވަމުންނެވެ. ނިޔާޒްއަށް ވާހަކަ ދެއްކޭވަރުވުމުން، ނިޔާޒް ވެއްޓެން ދިމާވީ ކީއްވެތޯ ނާއިކް އެހިއެވެ. ނަމަވެސް ނިޔާޒް މާޔާގެ ވާހަކަ ބުނުމުގެ ބަދަލުގައި ބުނީ އޭނާގެ ބޮލަށް އެނބުރުން އަރައިގެން ވެއްޓުނީ ކަމުގައެވެ. މާލެ ދިއުމުގެ ކުރިން މާޔާގެ ވާހަކަ ބުނަން އޭނާ ބޭނުން ނުވީއެވެ.\nއައިކް ވަރަށް ހީވާގިކަމާއެކު އޮފީހުގެ ކަންކަން ކުރިއަށް ގެންދެއެވެ. ނާއިކްގެ އެދުމުގެ މަތިން އާނާވެސް އަލުން އޮފީހަށް ނުކުތެވެ. ނަވާޒްވެސް އެނބުރި މާލެއައެވެ. ނާއިކް އެކަނިވުމުން އާނާގެ މަތިން ވަރަށް ބޮޑަށް ހަނދާންވާން ފެށިއެވެ. އެހެންކަމުން އޭނާ ކޮންމެ ރެއަކު އާނާއަށް ގުޅައެވެ.\n" އާނާ....މަންމަ މިހާރު ކިހިނެއްތަ؟...ރަނގަޅަށް ކައިތަ؟..." އާނާގާތު ނާއިކް އަހާލިއެވެ.\n" ހޫމް...މިހާރު މަޑުމަޑުން ހަމައަކަށް އެޅެމުންދަނީ.....ފުރަތަމަ ދެދުވަހު ގަދަކަމުން ކާންދެން ޖެހުނީ....ބުނަނީ ނުދިރެނީއޭ...." އާނާ ޖަވާބުދިނެވެ.\n" އެހެންދޯ ވާނީވެސް....އެދެމީހުން ދުރުގަ އުޅުނަސް އަދިވެސް ދެމީހުންވެސް އެކަކު އަނެކަކުދެކެ ލޯބިވޭ....ދެރަވަނީ ދެމީހުންވެސް އެކަން ސިއްރުކުރާތީ..." ނާއިކް އަސަރާއެކު ބުނެލިއެވެ.\n" ލޯތްބަކީ އެކަހަލަ އެއްޗެއް....ކިތަންމެ ދުރުގަ އުޅެން ޖެހުނަސް ހިތުން ފިލުވާލާކަށް ފަސޭހައެއްނުވާނެ..." އާނާ ވަރަށް ވިސްނޭމީހަކު ފަދައިން ބުނެލުމުން ނާއިކް ހީލިއެވެ.\n" ކިހިނެއްވީ؟...ގޯސް އެއްޗެއް ބުނެވުނީތަ؟..." އާނާ ކުޑަކޮށް ލަދުގަނެފައި އަހާލިއެވެ.\n" ނޫނޭ...ލޯތްބާބެހޭގޮތުން ވަރަށް އެނގޭހެން ހީވަނީ....ހިތަށްއަރަނީ އަހަރެން ދެކެ އާނާވެސް އެހާލޯބިވާނެ ބާއޭ އަބަދުވެސް.....ދުވަހަކުވެސް ހިތުންފިލައިގެން ނުދާވަރަށް އަހަރެންގެ ނަން ތިހިތުގަ ލިޔެވިފަ ވޭބާއޭ...." ނާއިކްގެ އަޑުގައިވީ ލާނެއްކަމެވެ.\n" ޝައްކަވަނީތަ އަދިވެސް....ޔަޤީންކޮށްދޭން ކިހިނެއް ހަދަންވީ..." ވަރަށް ކެރިހުރެ އާނާ އަހާލިއެވެ.\n" ހޫމް...ދުރުގަހުރީމަ ދޯ ތިހާ ފަސޭހައިން ތިބުނީ....ފެންނަންހުރިނަމަ ޔަޤީން ތިހެން ނާހާނެކަން....އެންމެ ރަނގަޅު އަހަރެންނަށް އިންތިޒާރުކުރޭ!...ގާތަށް ދެވުނީމަ ބުނާނަން ކޮށްދޭންވީކަމެއް...." ހީލަމުން ނާއިކް ބުނެލިއެވެ.\n" މިހާރު މަންމަ ކިހިނެއްތަ؟...އެއްވެސް ބަދަލެއް ނާދޭތަ؟.." ނާއިކް އަހާލިއެވެ.\n" އަނެއްހެން ގޯހެއްނެތޭ ޑޮކްޓަރ ބުނަނީ...މަންމަ ހޭއަރާނެ އިރަކަށް އިންތިޒާރުކުރުން ދެން އޮތީ..." އާނާ ބުނެލިއެވެ. ދެމީހުން އެގޮތުގައި އެކިއެކި ވާހަކަ ދައްކަން ރޭދެބައިވަންދެން ތިއްބެވެ. އާނާއާއެކު ހޭދަކުރެވޭ ކޮންމެ ސިކުންތަކީ ނާއިކްގެ ހިތަށް އުފާވެރިކަން ގެނުވައިދޭ އުފާވެރި ވަގުތެކެވެ.\nމާޔާވެސް ބިރުވެރިކަމާއެކު ދުވަސްތަކެއް ވޭތިކުރުމަށްފަހުވެސް، އޭނާއާމެދު އެއްވެސް ގޯސްޚަބަރެއް ނިޔާޒްގެ ފަރާތުން ނުއިވުމުން އަނެއްކާވެސް ކުރިއެކޭ އެއްގޮތަށް ހަމަޖެހިގެން އުޅެންފެށިއެވެ. އޮފީހަށްވެސް އިރުއިރުކޮޅުން އައިސް އައިކްއަށް ކަންކަމުގައި އެހީތެރިވެދެއެވެ. އައިކްއަށް ހިތްވަރުލައިދީ، ގިނަވަގުތު އައިކްއާއެކުގައި ހޭދަކުރަންފެށިއެވެ. އެކަމުގެ ސަބަބުން އައިކް ހުންނަނީ ހިތްހަމަ ޖެހިފައެވެ.\n" ބައްޕަ ރަނގަޅުވެގެން އައިހާ އަވަހަކަށް އަހަރެމެން ކައިވެނިކުރަންވާނެދޯ..." އެއްދުވަހަކު އައިކް ބުންޏެވެ.\n" ހޫމް...އަހަރެންވެސް މި އިންތިޒާރުކުރަނީ ތިދުވަހަކަށް...." ހިތުގައި ބިރުވެރިކަމެއް އޮތްނަމަވެސް ހިނިތުންވެލަމުން މާޔާ ބުނެލިއެވެ.\nއައިކްގެ ފަރާތުން އެނގޭގޮތުގައި ނިޔާޒްގެ ހާލަތު އަންނަނީ ދުވަހެއް ދުވަހަކަށް ރަނގަޅުވަމުންނެވެ. އެހެންކަމަށް ވަންޏާ އޭނާއަށް އަދިވެސް ނުރައްކާ އެބައޮތެވެ. ނިޔާޒް އަންނައިރު އޭނާ މާލޭގައި ހުރެއްޖެނަމަ އޭނާއާ ދެކޮޅަށް ނިޔާޒް އަޑުއުފުލާނެއެވެ. އޭރުން އައިކްއާ ނާއިކް އޭނާއާމެދު ކަންތައް ކުރާނީ ކޮންފަދަ އަކުންކަންވެސް އެނގެނީކީ ނޫނެވެ. ކަންބޮޑުވެ ހާސްވެގެން މާޔާ އޭނާގެ އެންމެގާތް އެކުވެރިޔާ ލީޒާއާ ބައްދަލު ކުރިއެވެ.\n" ލީޒް ބުނެބަލަ އަހަރެންދެން ކަންތައްކުރަންވީ ގޮތެއް....މިކަމުން އަހަރެން ސަލާމަތްވާނެގޮތެއް..." މާޔާ ލަފައަކަށް އެހިއެވެ.\n" ހޫމް...އެބައޮތްގޮތެއް...އަހަރެމެން މިއުޅެނީ....އެއްކޮށް އޮސްޓްރޭލިއާއަށް ބަދަލުވާން..މައީވެސް އަހަރެމެންނާއެކު އެކޮޅަށް ބަދަލުވާންވީނު...އޭރުން ހުރިހާކަމެއް ހައްލުވީނު" ލީޒާ ޚިޔާލުދިނެވެ.\n" އެކަމު ބައްޕަ ދުވަހަކުވެސް ގަބޫލެއް ނުވާނެ....ބައްޕަ ބޭނުންވާނީ އަހަރެން މިކޮޅުގަ އުޅެން....އަނެއްކޮޅުން އިކޫ މިހާރު ކައިވެނީގެ ވާހަކަވެސް ބައްޕައާ ދައްކައިފި....ނިކް ނޫނަސް އައިކްއާވެސް ބައްޕަ ގަބޫލު...އަސްލު އަހަރެންދެކެ އިކޫ ވަރަށް ލޯބިވޭ...އޭނާ ދޫކޮށްލަން ދެރަވެސްވޭ....އޭނަ އަހަރެންދެކެ ލޯބިވާވަރަށް އެހެންމީހަކު ލޯބިވެދާނެހެއްވެސް ހިއެއްނުވޭ" މާޔޫސް ކަމާއެކު މާޔާ ބުންޏެވެ.\n" ދެން ތިހާ ދެރަވާއިރު، ތިވަރުކަމެއްކުރީ ކީއްކުރަން..؟" ލީޒާ ކުޑަކޮށް ނުރުހިފައި އަހާލިއެވެ.\n" މާމާޔާހެދި....."ނުރުހުންވެފައި މާޔާ ބުނެލިއެވެ.\n" މާމައޭ....ކީއްވެ މާމަ މިތަނަށް އައީ؟.." ހައިރާންވެފައި ލީޒާ އަހާލިއެވެ.\n" މާމަ އަބަދު އަހަރެންނާ ދިމާއަށް ބުނާނެ އަޒީޒްއަށް ދަރިޔަކު ލިބުނީމަ ކަލޭބާކީވާނޭ.....މިއީ ކަލެއާ ވާވެސް ތަނެއްނޫނޭ....މަގޭދަރިއަށް ނުހައްޤުން ޚަރަދުކުރަންޖެހިފަހުރި މުސީބާތެކޭތީ.....މާމަ ދުވަހަކުވެސް އަހަރެންނަށް ރުހުމުގެ ލޮލަކުން ބަލާވެސް ނުލާނެ...މަންމައާ ބައްޕަ ނެތިއްޔާ ވަރަށް އެއްޗެހިވެސް ކިޔާނެ....ކުޑައިރު އަހަރެން ދެރަވެގެން ވަރަށް ރޮއެހަދަން....އެކަމު ފަހުން އެކިޔާ އެއްޗެއް އަޑުނީވޭކަމަށް ހަދައިގެން ހުންނަނީ.....އެކަމު މަންމަ ބަލިވެއިން ޚަބަރު ލިބުމުން، ބައްޕަ އުފާވެފަ ހުރިވަރުން އަހަރެންގެ ހިތުގަ ބިރުވެރިކަން އުފެދުނު...މާމަބުނި ދުވަސް އައިސްޖެހުނީކަމުގަ ގަބޫލު ކުރެވުނު...ބައްޕަގެ މުއްސަނދިކަން ހަމައެކަނި ހައްޤުވާނެ ފަރާތެއް އައުމުން އަހަރެން ބާކީވާނެ ވަރު ހިތަށްއަރާފަ ނިޔާޒްގެ ފަރާތުން ފައިދާއެއް ހޯދަން ވިސްނުނީ..." މާޔާ އޮޅުން ފިލުވައިދިނެވެ.\n" އެކަމު ދެން ވާނެއެއްޗެއް މިއޮތީ ވެފައެއްނު.....އެހެންވީމަ އަހަރެންނަށް ފެންނަނީ އިކޫގެ މަތިން ހަނދާން ނައްތާލާފަ މިތަނުންދާން.....ބައްޕަ ގަބޫލު ކުރާފަދަ ބަހަނާއެއް ދައްކާފަ އިކޫވެސް ދޫކޮށްލަބަލަ!...އަހަރެމެންނާއެކު އޮސްޓްރޭލިއާއަށް ދަނިކޮށް އިކޫއަށްވުރެ މާކަމުދާމީހުންވެސް ލިބޭނެ..." ޔަޤީންކަމާއެކު ލީޒާ ބުނެލިއެވެ.\n" އެކަމު ކޮންކަހަލަ ބަހަނާއެއްތަ އަހަރެން ދައްކާނީ....ނިކްއާ ދުރުވީ އިކޫދެކެ ލޯބިވެޔޭ ކިޔައިގެން...އަނެއްކާ އިކޫއާ ދުރުވާން ކޮންބަހަނާއެއް ދައްކާނީ..." ގޮތް ހުސްވެފައިވާ ގޮތަކަށް މާޔާ ބުނެލިއެވެ.\n"އިކޫއޭ ކިޔައިގެން ދޮގެއްވެސް ހެދިދާނެއެއްނު....އިކޫދެކެ ލޯބިވެޔޭ ބުނީމަ އެމީހުން އެވާހަކަވެސް ކިހާ ފަސޭހައިން ގަބޫލުކުރި....މިފަހަރު އިކޫ ގޯސްކޮށްފަ ވާހަކައެއް ބުންޏަސް އެމީހުން ގަބޫލު ކުރާނެ..." މާޔާގެ ހިތަށް ނުބައި ޚިޔާލުތައް ލީޒާ ވައްދައިދެމުން ދިޔައެވެ.\n" ހޫމް..ތީ ރަނގަޅުގޮތެއް....އަހަރެންނަށް މޮޅު ޚިޔާލެއް އަތުވެއްޖެ...މިރޭ ބައްޕަމެންނާ ވާހަކަ ދައްކާނަން..." މާޔާ އުފާވެލާފައި ބުންޏެވެ.\nމާޝް | 29 އޮކްޓޯބަރ 2017 - 14:24\nައަޒޫ | 29 އޮކްޓޯބަރ 2017 - 14:47\nވ ސަޅި މިބައިވެސް ދެން ހުރި ބައިތައް ވެސް އަވަހަށް ގެނެސް ދޭތި ..\nކަނބުލޮ | 29 އޮކްޓޯބަރ 2017 - 17:24\nށައިން ވާހަކަވވވސަލި އަދި ސިއްސުވާލަާ ކިތައް ހާދިސާ ދިމާވާނެބާ ؟ ވއަވަހަށް ކިޔާލަން ލިބޭނެކަމުގެއުންމީދުގައި އިންޝާާއަށްލޯހު 😊😊😊😊\nޒިލް | 29 އޮކްޓޯބަރ 2017 - 19:58\nސަޅި. އަވަހަށް ނިކް އާއި އާނާ ގުޅުވާ.. އަނެއްބައިގެ އިންތިޒާރުގައި...\nއިނާ | 29 އޮކްޓޯބަރ 2017 - 21:55\nމާޔާ އަ ހޭޓް ޔޫ


Running-mate inge campaign2sarahahdheh gai\nރަނިންމޭޓުންގެ ކެމްޕޭން ދެ ސަރަހައްދެއްގައި\nކެމްޕެއިންގައި ޝަހީމް އާއި ފައިސަލް: ޝަހީމް ކެމްޕޭން ކުރައްވަނީ ގއ ގައި ފައިސަލް ވަޑައިގެންނެވީ އޭނާގެ ދާއިރާ ކާށިދޫއަށް. -- ފޮޓޯ: ޝަހީމް\nއަންނަ ރިޔާސީ އިންތިހާބަށް ކެމްޕެއިން ކުރުމަށް ރައީސް އަބުދުﷲ ޔާމީން އަބުދުލްގައްޔޫމްގެ ރަނިންމޭޓް ޑރ. މުހައްމަދު ޝަހީމް އަލީ ޝައީދާއި އިދިކޮޅު ކޯލިޝަން ކެނޑިޑޭޓް އިބްރާހިމް މުހައްމަދު ސޯލިހްގެ ރަނިންމޭޓް ފައިސަލް ނަސީމް އަތޮޅު ތަކަށް ވަޑައިގެންފި އެވެ.\nކެމްޕެއިނަށް ޝަހީމް ވަޑައިގެންފައިވަނީ އޭނާގެ އުފަން އަތޮޅު ގއ. އަތޮޅަށެވެ. އެއަތޮޅަށް ވަޑައިގަތީ އިއްޔެގެ ވަގުތެއްގަ އެވެ. މިއީ ރަނިންމޭޓެއްގެ ހައިސިއްޔަތުން ޝަހީމް އަތޮޅަކަށް ކުރައްވާ ފުރަތަމަ ދަތުރުފުޅެވެ. އެގޮތުން އެންމެ ފުރަތަމަ ވަޑައިގެންފައިވަނީ އެއަތޮޅު ވިލިނގިއްޔަށެވެ. އެރަށަށް ވަޑައިގެންނެވުމުން ޝަހީމަށް ވަނީ އެރަށުން ހޫނު މަރުހަބާއެއް ދަންނަވާފަ އެވެ.\nމި ދަތުރުގައި ގއ. ގެ ހުރިހާ ރަށަކަށް ޝަހީމް ވަޑައިގަތުމަށް ވަނީ ހަމަޖެހިފަ އެވެ. ކެޕެއިންގެ ދަތުރުގައި އެއަތޮޅު ހުރިހާ ރަށެއްގައި ޑޯޓުޑޯ ޖެއްސުމަށްވެސްވަނީ ހަމަޖެހިފަ އެވެ.\nމި ދަތުރުގައި ޝަހީމާއެކު ހޯމް މިނިސްޓަރު އަޒްލީން އަހުމަދާއި ރައްޔިތުންގެ މަޖިލީހުގެ ދާންދޫ ދާއިރާގެ މެމްބަރު އަހްމަދު އައްސަދު އަދި ގެމެނަފުށީ ދާއިރާގެ މެމްބަރު ޖަމީލް އުސްމާން ބައިވެރިވެވަޑައިގެންފައި ވެއެވެ.\nއިދިކޮޅު ކޯލިޝަންގެ ރަނިންމޭޓް ފައިސަލް މިއަދު ވަނީ އޭނާގެ ދާއިރާ، ކާށިދޫ ދާއިރާއަށް ކެމްޕެއިނަށް ވަޑައިގެންފަ އެވެ. އެގޮތުން މިއަދު ވަނީ ކާށިދޫ އަދި ގާފަރަށް ވަޑައިގެން އެރަށުގެ ރައްޔިތުންނާއި ބައްދަލު ކުރައްވާފަ އެވެ. އެދެރަށުންވެސް އޭނާ އަށް ވަނީ ހޫނު\nމަރުހަބާއެއް ދަންނަވާފަ އެވެ.\nކެމްޕެއިނަށް ފައިސަލް ގާފަރަށް ވަޑައިގެންފައި-- ފޮޓޯ: ސޯޝަލް މީޑިއާ\nމި ދަތުރުގައި ފައިސަލްއާއެކު އެމްޑީޕީގެ ޗެއާޕާސަން ހަސަން ލަތީފާއި ޖުމްހޫރީ ޕާޓީގެ ނައިބް ލީޑަރު ޑރ. ހުސެއިން ރަޝީދާއި އަދާލާތު ޕަޓީގެ ނައިބް ރައީސް އަލީ ޒާހިރުވެސް ބައިވެރިވެވަޑައިގެންފައި ވެއެވެ.\nޕީޕީއެމް މޯލްޑިވްސް ޔުނައިޓެޑް އޮޕޮޒިޝަން ޑރ. މުހައްމަދު ޝަހީމް އަލީ ސައީދު + ފައިސަލް ނަސީމް ރިޔާސީ އިންތިހާބު 2018


SunOnline:4Nations Cup: Schedule ah badhaleh, Raajje - Bangladesh match honihirah\nފޯ ނޭޝަންސްކަޕް: ޝެޑިއުލަށް ބަދަލެއް، ރާއްޖެ - ބަންގްލަދޭޝް މެޗު ހޮނިހިރަށް\nޢަބްދުﷲ އައިމަން 10 Nov 2021, 11:25\nރާއްޖެއާއި ލަންކާ ބައްދަލު ކުރި މެޗުގެ ތެރެއިން --- ފޮޓޯ//އެފްއޭއެމް\nސްރީ ލަންކާގައި އިއްޔެ ފެށި މަހިންދަ ރާޖަޕަކްސަ ފޯ ނޭޝަންސް ފުޓްބޯޅަ މުބާރާތުގައި ރާއްޖެއާއި ބަންގްލަދޭޝް ބައްދަލުކުރާ މެޗާއެކު މުބާރާތުގެ ޝެޑިއުލަށް އަނެއްކާވެސް ބަދަލު ގެނެސްފިއެވެ.\nލަންކާގެ މޫސުން ގޯސްވުމުގެ ސަބަބުން މުބާރާތް ފަށަން އޮތް ދުވަހަށް ނުފެށި، ފުރަތަމަ މެޗު ކުޅެފައިވަނީ އިއްޔެ ހަވީރުއެވެ. ހޯމަ ދުވަހުގެ ރެޔަށް ތާވަލު ކުރި އެ މެޗު އިއްޔެ ކުޅުނު އިރު، ހޯމަ ދުވަހުގެ ހަވީރު ކުޅެން އޮތް ބަންގްލަދޭޝްއާއި ސީޝެލްސް މެޗު ކުޅޭނީ މިއަދުއެވެ.\nމި ދެ މެޗަށް ގެންނަން ޖެހުނު ބަދަލުތަކާއެކު މިއަދު ނެރުނު އާ ޝެޑިއުލްގައިވާ ގޮތުން ރާއްޖެއާއި ބަންގްލަދޭޝް ބައްދަލުކުރާ މެޗު ކުޅުމަށް ތާވަލުކޮށްފައިވަނީ 13 ނޮވެމްބަރ ވާ ހޮނިހިރު ދުވަހުގެ ހަވީރުއެވެ. މި މެޗު ކުރިން ކުޅެން ތާވަލުކޮށްފައި ވަނީ ނޮވެމްބަރ 11 ވާ ބުރާސްފަތި ދުވަހުގެ ހަވީރަށެވެ.\nލަންކާގެ ކޮލަމްބޯ ރޭސްކޯސް ސްޓޭޑިއަމްގައި މެޗުތައް ކުޅޭ އިރު، ވިއްސާރައިގެ ސަބަބުން ދަނޑުގެ ހާލަތު ވަނީ އިތުރަށް ގޯސްވެފައެވެ. އިއްޔެ ރާއްޖެއާއި ސްރީލަންކާ ބައްދަލު ކުރި މެޗުގައި ވެސް ދަނޑުގެ އުނދަގޫ ވަނީ ދެ ޓީމަށް ވެސް އިންތިހާއަށް ކޮށްފައެވެ.\nއެ މެޗު ފަށައިގެން ރާއްޖެއިން ފުރަތަމަ ހާފުގައި ތިން ލަނޑު ޖަހައި، ދެވަނަ ހާފު ފެށި ގޮތަށް ހަތަރު ގޯލަށް ލީޑު ފުޅާކުރި އިރު، ލަންކާއިން ވަނީ ފަހަތުން އަރައި މަތި މައްޗަށް ހަތަރު ގޯލު ޖަހައި ނަތީޖާ އެއްވަރުކޮށްފައެވެ. މި ހަތަރު ލަނޑުވެސް ލަންކާއަށް ކާމިޔާބުކޮށްދިނީ އެ ގައުމަށް މިދިޔަ އަހަރު ކުޅެން ފެށި ވަސީމް ރަޒީކް އެވެ. އޭނާ މީގެކުރިން ކުޅުނީ ޖަރުމަނުގެ ދަށް ޑިވިޝަނުގެ ލީގުތަކަށެވެ.


Director Ali Abbas Zafar dheke ves Salman rulhi athuvehje\nޑައިރެކްޓަރު އަލީ އައްބާސް ޒަފަރު ދެކެ ވެސް ސަލްމާން ރުޅިއަތުވެއްޖެ\nސަލްމާންގެ "ޓައިގާ ޒިންދާ ހޭ"، "ސުލްތާން"، އަދި "ބާރަތު"ގެ ޑައިރެކްޓަރު އަލީ އައްބާސް ޒަފަރްއާއެކު. --\nސަލްމާން ޚާން އަކީ ބޮލީވުޑްގައި ވަރަށް ނުފޫޒުގަދަ އެކްޓަރެކެވެ. އަދި ސަލްމާން ބުނާ ގޮތަށް ނުހަދާ ފަންނާނުންނާ އޭނާ އާ ދެމެދު މައްސަލަ ޖެހެ އެވެ. ފިލްމު އިންޑަސްޓްރީގައި މަސައްކަތްކުރާ ގިނަ ފަންނާނުން ތަކަކަށް ސަލްމާންގެ ހިތްހަމަނުޖެހުމާއި ރުޅިއާ ކުރިމަތިލާން ޖެހިފައި އެބަހުއްޓެވެ.\nމި ލިސްޓަށް އެންމެ ފަހުން އިތުރުވީ ނަމަކީ ސަލްމާންގެ "ޓައިގާ ޒިންދާ ހޭ"، "ސުލްތާން"، އަދި "ބާރަތު"ގެ ޑައިރެކްޓަރު އަލީ އައްބާސް ޒަފަރް އެވެ.\nބޮލީވުޑް ޚަބަރުތައް ބުނާ ގޮތުގައި "ބާރަތު" ޝޫޓްކުރަމުންދިޔަ ދުވަސްވަރު އަލީ އާއި ސަލްމާންގެ މެދުގައި ވަރަށް ހޫނު ޒުވާބުތައް ހިނގާފައި ވެއެވެ. ފިލްމުގެ ކޮންމެ މަންޒަރެއް ނަގާއިރު ސަލްމާން ގޮތްކިޔާ ހަދާތީ އަލީ ހިތްހަމަނުޖެހި އަދި ސަލްމާން ބުނާ ގޮތަށް ކަންތައް ނުކުރާތީ ދެ މީހުންގެ މެދުގައި ވަރަށް ގިނަ މައްސަލަތައް ޖެހުނު ކަމަށް ވެއެވެ. އެހެންވެ ސަލްމާން ދެން ކުޅޭ އެއްވެސް ފިލްމެއް ޑައިރެކްޓްކުރުމުގެ ފުރުސަތު އަލީ އަށް ލިބޭނެ ކަމަކަށް ނުބެލެވެ އެވެ.\nފަހުގެ ޚަބަރުތައް ބުނާ ގޮތުގައި އަލީ ދެން ޑައިރެކްޓްކުރާނީ ޝާހްރުކް ޚާން ބަތަލުގެ ބައި ކުޅޭ ފިލްމެކެވެ. އަދި "ޓައިގާ" ފްރެންޗައިސްގެ އާ ފިލްމު ޑައިރެކްޓްކުރަން ހަވާލުކުރާނެ މީހެއް ހޯދުމުގެ މަސައްކަތް ސަލްމާން ދަނި ކުރަމުންނެވެ.\nޓައިގާ ފްރެންޗައިސްގެ ފުރަތަމަ ފިލްމު ޑައިރެކްޓްކުރީ ކަބީރް ޚާނެވެ. ނަމަވެސް "ޓިއުބުލައިޓް" އުފެއްދި ދުވަސްވަރު ސަލްމާނާއި ކަބީރް އާ ދެމެދު މައްސަލަތައް ޖެހި ސަލްމާން ކަބީރް އާއެކު އިތުރަށް މަސައްކަތްކުރާ ތަނެއް ނުފެނެ އެވެ.\nސަލްމާނާ އެއްވެސް މައްސަލައެއް ޖެހިގެން އުޅޭ ކަމަކަށް އަލީ އެއްބަހެއް ނުވެ އެވެ. ވަރަށް ފަހުން ނޫސްވެރިއަކު މި ސުވާލުކުރުމުން އަލީ ބުނީ އޭނާ އާ ސަލްމާނާ ދެމެދު އެއްވެސް މައްސައެއް ނުޖެހޭ ކަމަށެވެ. ނަމަވެސް އެންމެ ފަހުގެ ޚަބަރުތައް ބުނަނީ މިހާރު އަލީ ދެކެ ސަލްމާން ހުރީ ވަރަށް ހިތްހަމަނުޖެހިފައި ކަމަށާއި އޭނާއާއެކު އިތުރު ފިލްމެއްގެ މަސައްކަތް ކުރާނެ ކަމަށް ނުބެލެވޭ ކަމަށެވެ.\nސަލްމާނާއި ޑައިރެކްޓަރު ސަންޖޭ ލީލާ ބާންސާލީ އާ ވެސް ވަނީ މައްސަލަ ޖެހިފަ އެވެ. ސަލްމާން ވަނީ ބާންސާލީގެ "އިންޝާﷲ'އިން ކުއްލިގޮތަކަށް ވަކިވެފަ އެވެ. އަދި މިކަމާ ގުޅިގެން ފިލްމު ވަނީ ފެށޭނެ ދުވަހެއް ނޭނގި ހުއްޓިފަ އެވެ.\nސަލްމާން ވަރަށް އަވަހަށް ޔޫޓިއުބް ޗެނަލެއް ފަށަނީ\n"ރާދޭ" އަކީ ސަލްމާން ޚާންގެ އެންމެ ކުރު ފިލްމު\n"ދަބަންގް 3" ދިގުކަމުން ޝަކުވާ ބޮޑުވެ ބައެއް އުނިކޮށްފި\nސަލްމާންގެ ފުރަތަމަ ފިލްމު ފްލޮޕްވާން އޭނާ ބޭނުންވީ ކީއްވެ؟


Accident aa eku hulhumale rahyithunah biruverikan\nހުޅުމާލޭގައި ދުއްވާ އެމްޓީސީސީ ބަހެއް---ފޮޓޯ: ސީއެންއެމް\n7 މެއި 20192ކޮމެންޓް\nއެކްސިޑެންޓާއެކު ހުޅުމާލޭ ރައްޔިތުންނަށް ބިރުވެރިކަން\nއިއްޔެ ހެނދުނު ބަސް ޑްރައިވަރަކު "ނިދާފައި" އިނުމުން އެކްސިޑެންޓުވެ ޔޫކްރެއިން އަންހެނަކު ޗިސްޗިސްވި ހާދިސާއާއެކު ހުޅުމާލޭގައި ދިރިއުޅޭ ރައްޔިތުންނަށް ބިރުވެރިކަން އިތުރުވެފައިވާކަމެއް ކަމަށް ސީއެންއެމްއާ ވާހަކަ ދެއްކި ހުޅުމާލޭގައި ދިރިއުޅޭ ބައެއް މީހުން ބުނެފިއެވެ.\nއެކްސިޑެންޓާ ގުޅޭގޮތުން ވާހަކަ ދައްކަމުން އުމަރު ގަނީ، 43 ބުނީ، އޭނާ ހުޅުމާލޭގައި ދިރިއުޅޭތާ ފަސް ވަރަކަށް އަހަރު ދުވަސް ވީއިރު ހުޅުމާލޭގައި ހިނގާފައިވާ ނުރައްކާތެރި އެކްސިޑެންޓުތަކުގެ އަދަދު ބުނަންވެސް ދަތިކަމަށެވެ. އަދި އިއްޔެ ހެނދުނު ހިނގި އެކްސިޑެންޓަކީ އޭނާއަށް އަނެއްކާވެސް "ހަނދާން އާކޮށްދިން" ކަމެއްކަމަށެވެ.\n"މިތާންގަ [ހުޅުމާލޭ] ގަ އެކްސިޑެންޓެއް ނުހިނގާ ދުވަހެއް މަދުވާނެ. ކުޑަ ކަމެއްވިއަސް ހިނގާނެ. އެވާހަކަ އިވޭނެ ކޮންމެވެސް މީހެއްގެ ކައިރިން. އިއްޔެ އެކްސިޑެންޓު ހިނގިއިރު އަޅުގަނޑު އޮތީ ނިދާފަ. އެހެން ވިއަސް އަންހެނުން ގޮވާފަ ބުނީމަ އެތަނަށް ދިޔައީ. އޭރު ނޭނގެ ކާކުކަމެއް ދަންނަ މީހެއްތޯ ބަލަން ދިޔައީ. ދިޔާމަ އެނގުނީ ބޭރު މީހެއްކަން. އޭނާ އޮތީ ޗިސްޗިސްވެފަ. މިތާ ކައިރީ އެއީ،" ހުޅުމާލޭގައި އެޗްޑީސީން އަލުން ހަދާ ލޯކަލް މާރުކޭޓުކައިރީގައި ހުރެ އުމަރު ބުންޏެވެ.\nއެކްސިޑެންޓު ހިނގާފައިވަނީ ހުޅުމާލޭގެ ފިތިރޯނުމަގުގެ އެފްއެސްއެމް ތެޔޮ އަޅާ ސަރަހައްދުންނެވެ.\nހުޅުމާލޭގައި މީގެ ކުރިން ވެސް ރޯދަމަސްތަކުގައި ނުރައްކާތެރި އެކްސިޑެންޓު ހިނގާފައި އެބަހުއްޓެވެ. މިގޮތުން މިއަހަރުގެ ރޯދަ މަސް މި ފެށުނީ ވެސް ނުރައްކާތެރި އެކްސިޑެންޓަކާއެކުއެވެ. ނަމަވެސް ހުޅުމާލޭގައި ދިރިއުޅޭ މީހުން ބުނަނީ އެކްސިޑެންޓު ހިނގަނީ ރޯދަމަހު އެކަނި ނޫންކަމަށާ، އެކަމަކުވެސް ރޯދަ މަސް އައުމުން ލިބޭ އުފަލާ އެއްވަރަށް ހިތައް ބިރުވެރިކަން ވެސް ވަންނަ ކަމަށެވެ.\nހުޅުމާލޭ ފެރީ ޓާމިނަލް ކައިރިން ދިމާވި އަންހެނަކު އޭނާގެ ނަން ހާމަ ނުކުރާ ގޮތަށް ބުނީ އިއްޔެ ހިނގި އެކްސިޑެންޓުން ބަސް ދުއްވާ ގޮތާމެދު އޭނާ ދައްކަމުންދިޔަ ވާހަކަ ތަކުގައި ފުލުސްޓޮޕް ޖެހިއްޖެކަމަށެވެ.\n"އަޅުގަނޑު އަބަދުވެސް ބުނަން ކީއްކުރަންހޭ ހުޅުމާލޭ މަގުމަތީގަ ބޮޑެތި ބަސްތައް ބާރަށް ދުއްވަނީ؟ އިއްޔެވެސް ނިދުނޭ ބުންޏަސް ކިހިނެއްތޯ އިނގެނީ އަސްލު ވީގޮތް؟ ރޯދަމަހަކު އެކަންޏެއް ނޫން އަބަދުވެސް އެކްސިޑެންޓު ހިނގާ. ރޯދަމަސް އައިމުން އުފާވާގޮތަށް މިހާރު ބިރުވެސް ގަނޭ. އަޅުގަނޑަކީ ވެސް ބަސް ބޭނުންކުރާ މީހެއް. ބަހުގައި ހުންނައިރުވެސް ހިތަށް އަރާ މަޑުމަޑުން ދުއްވާ ނަމައޭ. ހިނގާފަ އުޅޭއިރުވެސް ހިތަށް އަރާ މަޑުން ބަސްތަކާ ވެހިކަލްތައް ހުޅުމާލޭގައި ދުއްވާނަމައޭ،" އޮފީސް ބޭނުމެއްގައި ކޮންމެ ދުވަހަކު މާލޭ ދާ އަންހެން މީހާ ބުންޏެވެ. އޭނާ ފެރީ ނަގަނީ ފެރީން ދިއުމުން އޭނާގެ އޮފީހާ މާ ކައިރިވީމައެވެ.\n"ބަސް ދެކެ ބިރުނެއްނޫން. ފެރީ ނަގަނީ އޮފީހާ ކައިރިވީމަ. ހުޅުމާލޭގައި މިހާރު ބިރުވެރީ ހިނގާފަ އުޅެންނޫންތޯ؟" އޭނާ ސުވާލުކުރިއެވެ.\nހުޅުމާލޭގައި އެކްސިޑެންޓުވި ސަރަހައްދުގައި ހުރި ޕެޓްރޯލް ޝެޑުން ނުކުމެ ސީއެންއެމްއާ ވާހަކަ ދައްކަމުން އަލީ އަހުސަން، 27، ބުނީ އޭނާ ދިރިއުޅެނީ މާލޭގައި ކަމަށެވެ. އެހެން ނަމަވެސް ވަރަށް ގިނައިން ހުޅުމާލެ އަންނަކަމަށެވެ. އަދި އޭނާ ހުރީ އެކްސިޑެންޓުވީ ސަރަހައްދުގައި ކަން އެނގުމުން "ހިތް ބިރުގަތް" ކަމަށެވެ.\n"އެކްސިޑެންޓު ހިނގާފާނެ. އެހެން ނަމަވެސް އަޅުގަނޑު ދެރަވަނީ ބަލާ ނުލާ ދުއްވާތީ. މީ އެކްސިޑެންޓުވި ހިސާބުކަން މި އެނގުނީ ބުނީމަ. ހިތައް ބިރުވެރިކަން އައި އެހެން ބުނީމަ،" އަހުސަން ބުންޏެވެ.\nމަރު އެކްސިޑެންޓް ހުޅުމާލެ\nއަޚުންނާއި އުޚްތުންނޭ.. މާތްﷲ އަށް ބިރުވެތިވޭ.. އަދި ތައުބާވެ ﷲ އެންގެވި ގޮތަށް އުޅުމަށް އަޒުމު ކަނޑައަޅާ..\nމި ބިރުވެރި ސަރުކާރެއް މަކަރުވެރި ސަރުކާރެއް. މަރުކޮމިޝަން ކޮބައޮތަ


Ajax2kulhuntherin roadha veehlee match ge therein\nއަޔެކްސް ދެ ކުޅުންތެރިން ރޯދަ ވީއްލީ މެޗުގެ ތެރެއިން\nއަޔެކްސްގެ މޮރޮކޯގެ ދެ ކުޅުންތެރިން ކަމަށްވާ މަޒުރާއީ (ކ) އާއި ހާކިމް ޒިޔެކް (ވ) ---\nޔޫރަޕްގެ ގިނަ ގައުމުތަކަށް ރޯދަ މަސް ބައްދަލު ކުރީ، މިދިޔަ އާދިއްތަ ދުވަހު އެވެ. މިއަދު މީ ޔޫރަޕްގެ މުސްލިމުން ހިފާ ފަސް ވަނަ ރޯދަ އެވެ. މިއަންނަ މަހުގެ ހަތަރު ވަނަ ދުވާހަ ހަމައަށް ރޯދަ މަސް ދެމިގެން ދާނެ އެވެ. ޔޫރަޕްގެ އެލީޓް ފުޓްބޯޅަ މުބާރާތްތަކުގެ އެންމެ ފޯރިގަދަ ހިސާބަށްވެސް ވަނީ ވާސިލުވެފަ އެވެ.\nއެގޮތުން ޗެމްޕިއަންސް ސެމީ ފައިނަލު މެޗުތައް ރޭ ވަނީ ކުޅެ ނިމިފަ އެވެ. ޗެމްޕިއަންސް ލީގްގައި އަޔެކްސް އާއި ޓޮޓެންހަމް ރޭ ކުޅުނު މެޗުގެ ތެރެއިން ފާހަގަ ކުރެވުނު މަންޒަރެކެވެ. އަޔެކްސްގެ ކަނާތު ބެކް ނުސައިރު މަޒުރާއީ ރޯދަ ވީއްލާ މަންޒަރެވެ.\nމެޗުގެ 24 ވަނަ މިނެޓާ ހަމައަށް، މަޒުރާއީ ހުރީ ރޯދަ އަށެވެ. މެޗުން 24 މިނެޓް ހިނގިފަހުން ހޮލެންޑްގެ ގަޑިން 20:54 ހިނގައިފި އެވެ. އެއީ އެ ގައުމަށް އިރު އޮއްސުނު ގަޑި އެވެ. އެ ވަގުތު މަޒުރާއީ ފުޑް ޖެލްއެއް އަނގަޔަށް ލާ މަންޒަރު ޓީވީން ފެނިގެން ދެ އެވެ.\nމަޒުރާއީ، ރޯދަ ވީއްލުމުގެ ގޮތުން ހަކަތަ ލިބިދޭ ފުޑް ޖެލް ބޭނުން ކުރަނީ ---\nމަޒުރާއީގެ އިތުރުން، އަޔަކެސްގެ އެޓޭކިން މިޑްފީލްޑާ ހާކިމް ޒިޔެކްވެސް ރޯދަ ވީއްލީ ދަނޑުމަތީގަ އެވެ. ހޮލެންޑަށް އުފަން މޮރޮކޯގެ ދެ ކުޅުންތެރިންތިބީ ރޯދަ އަށެވެ. ދަނޑުމަތީގައި އެ ދެ ކުޅުންތެރިން ރޯދަ ވީއްލާ މަންޒަރު ފެނުމުން ގިނަ ބައެއްގެ ތައުރީފް އެ ދެ ކުޅުންތެރިންނަށް ވަނީ ލިބިފަ އެވެ.\nސްޕޯޓްސް ނިއުޓިރިޝަން އަށް ހާއްސަ ހޮލެންޑްގެ ކޯޗެއް ކަމަށްވާ ރޭމަންޑް ވަހާޔަން ވަނީ، ރޯދަ އަށް ތިބެ ކުޅިވަރު ކުޅޭ އެތުލީޓުންނަށް ފާޑު ކިޔުން އޮއްސާލާފަ އެވެ. އެހެންނަމަވެސް ޒިޔެކް އާއި މަޒުރާއީ ނިންމީ ރޯދަ އަށް ހުރުމަށެވެ.\nޒިޔެކް ލަނޑު ޖެހުމަށް ފަހު އުފާފާލު ކުރަނީ ---\nމެޗުގައި އަޔެކްސްގެ ދެ ވަނަ ލަނޑު ކާމިޔާބު ކުރީވެސް ޒިޔެކް އެވެ. އޭނާގެ ފަރާތުން ރޯދަ ވަރުބަލިވުމުގެ އިހްސާސެއް ނުފެނެ އެވެ. ދެ ލަނޑުގެ ލީޑެއްގައި ވަނިކޮށް އަޔެކްސް ބަލިވީ ޓޮޓެންހަމްއިން ދެ ވަނަ ހާފުގައި ކާމިޔާބު ކުރި ތިން ލަނޑުންނެވެ.\nޗެމްޕިއަންސް ލީގް ރޯދަ މަސް


SunOnline: Noosthakuge contentah nufoozu foaruvaa kamuge thuhumathu media councilah\nނޫސްތަކުގެ ކޮންޓެންޓަށް ނޫފުޒު ފޯރުވާކަމުގެ ތުހުމަތު މީޑިއާ ކައުންސިލަށް\nނަޖާހު މަސްއޫދު 29 Mar 2020, 23:51\nމީޑިއާ ކައުންސިލްގެ މެމްބަރުންނާ ރައީސް އިބްރާހިމް މުހައްމަދު ސޯލިހު ބައްދަލުކުރެއްވުމުގެ ތެރެއިން --ފޮޓޯ: ރައީސް އޮފީސް\nކޮވިޑް-19އާ ގުޅިގެން ނޫސްތަކުގައި ޝާއިއު ކުރާ ބައެއް ހަބަރުތަކަށް ބަދަލު ގެންނަން މޯލްޑިވްސް މީޑިއާ ކައުންސިލުން އެދޭތީ، އެއީ ނޫސްތަކުގެ ކޮންޓެންޓަށް ނުފޫޒު ފޯރުވުން ކަމަށް ބައެއް މީޑިއާތަކުން ތުހުމަތުކޮށްފި އެވެ.\nނޫސްތަކުން ކޮވިޑް-19އާ ގުޅޭ ގޮތުން ގެންނަ ހަބަރުތަކުގައި ތެދު ނޫން މައުލޫމާތު ހުރި ނަމަ އެކަމެއް ބަލަން ކޮވިޑް-19 ވިލަރެސް ކޮމިޓީގެ ނަމުގައި އެމްއެމްސީގައި ވަނީ ކޮމިޓީއެއް އުފައްދައިފަ އެވެ. ނޫސްތަކުން ގެންނަ އެފަދަ ހަބަރުތައް އިސްލާހު ކުރަން ނުވަތަ ނަގަން އެ ކޮމިޓީގެ މެމްބަރުން ފޯނުން ގުޅާފައި ދަނީ ބުނަމުންނެވެ.\nއެގޮތުން މި ފަހުން "ދިޔަރެސް" ނޫހުގެ ދެ ހަބަރަކަށް ބަދަލު ގެންނަން އެ ކޮމިޓީއިން ވަނީ އަންގައިފަ އެވެ. އެކަމާ ގުޅިގެން އެ ނޫހާއި އެ ނޫހުގެ ނޫސްވެރިން ވަނީ ކަންބޮޑުވުން ފާޅުކޮށްފަ އެވެ.\nއެކަމާ ގުޅިގެން ބައެއް ނޫސްވެރިންގެ އިތުރުން އިދިކޮޅު ޕީޕީއެމް/ޕީއެންސީއިންވެސް ވަނީ ކަންބޮޑުވުން ފާޅުކޮށްފަ އެވެ. ޕީޕީއެމް/ޕީއެންސީއިން އެކަމާ ގުޅިގެން ނެރުނު ބަޔާނެއްގައި ބުނީ، އެމްއެމްސީއިން އެގޮތަށް އަމަލު ކުރުމަކީ މިނިވަން ނޫސްވެރިކަން ހުއްޓުވައި ނޫސްވެރިންގެ އަނގަ ބަންދު ކުރުމަށް ބޭއިންސާފުން ކުރާ ކަމެއް ކަމަށެވެ.\n"ސަން"އާ ވާހަކަ ދެއްކި ނޫހެއްގެ ޗީފް އެޑިޓަރަކު ވިދާޅުވީ، ނޫސްތަކުގެ ކޮންޓެންޓު ބަދަލު ކުރަން އެންގުމަކީ އެމްއެމްސީއަށް ކުރެވޭނެ ކަމެއް ނޫން ކަމަށެވެ. އެގޮތަށް އަންގާ ނަމަ އެމްއެމްސީއަށް އެ ވެވެނީ ހުރިހާ ނޫހެއްގެ އެޑިޓޯރިއަލްއަށް ކަމަށް އޭނާ ވިދާޅުވި އެވެ.\n"ނޫސްތަކުން ތެދު ނޫން މައުލޫމާތު ހިމެނޭ ހަބަރުތައް ގެނެސްދޭ ނަމަ އެގޮތަށް އަމަލު ނުކުރުމަށް އެދި މީޑިއާ ކައުންސިލަށް ޖެނެެރަލް ސްޓޭޓްމެންޓު ނެރެވިދާނެ. އެކަމަކު، ވަކި ވަކި ހަބަރުތަކުގެ ސުރުހީތައް ބަދަލުކޮށް، ހަބަރުތައް ނަގަން އެންގުމަކީ ޒިންމާދާރު ގޮތެއް ނޫން،" އޭނާ ވިދާޅުވި އެވެ.\nއެމްއެމްސީގެ ކޮވިޑް-19 ވިލަރެސް ކޮމިޓީގެ މެމްބަރަކު ނަން ހާމަ ނުކުރުމަށް ޝަރުތުކުރައްވައި "ސަން"އަށް ވިދާޅުވީ، ފޯނުން ގުޅާފައި ހަަބަރު އިސްލާހު ކުރަން ކޮމިޓީއިން އެދެނީ، ކޮވިޑް-19ގެ ހާލަތުގެ ސީރިއަސް ކަމުން ދެތު ނޫން މައުލޫމާތެއް ވީހާވެސް އަވަހަށް ބަދަލުކުރެވޭތޯ ކަމަށެވެ.\n"ސަން"އާ ވާހަކަ ދެއްކެވި ކޮމިޓީގެ މެމްބަރު ވިދާޅުވީ، އަވީގައި އުޅުމުން ކޮވިޑް-19 ނުޖެހޭނެ ކަމަށް ބުނެ ނޫހެއްގައި ޖެހި ހަބަރެއް ނަގަން އެ ކޮމިޓީއިން އެދިފައިވާނެ ކަމަށެވެ. އަދި އެ ހަބަރު އެ ނޫހުން ނަގައިދިން ކަމަށް ވެސް ވިދާޅުވި އެވެ. އެހެން މިސާލެއް ދެއްވަމުން އޭނާ ވިދާޅުވީ، އިޓަލީގައި ކޮވިޑް-19 ޖެހިގެން 1000 މީހުން މަރުނުވަނީސް 1000 މީހުން މަރުވެއްޖެ ކަމަށް ނޫހެއްގައި ޖެހުމުން އެ ސުރުހީ ވެސް ބަދަލުކޮށްދޭން އެދިފައިވާނެ ކަމަށެވެ. އަދި އެ ސުރުހީ ވެސް އެ ނޫހުން ބަދަލުކޮށްފައިވާ ކަމަށް އޭނާ ވިދާޅުވި އެވެ.\nރަނގަޅު ނޫން މައުލޫމާތު ރަނގަޅު ކުރަން އެދި ކައުންސިލުން ސިޓީ ވެސް ފޮނުވާނެ ކަމަށް އެ މެމްބަރު ވިދާޅުވި އެވެ. އަދި އެއީ ނޫސްތަކަށް އަންގާ އެންގުމެއް ނުވަތަ އަމުރެއް ނޫން ކަމަށާއި ރަނގަޅު ނޫން މައުލޫމާތު ބަދަލު ކުރަން އެދުމަކީ ކޮންޓެންޓަށް ނުފޫޒު ފޯރުވުން ނޫން ކަމަށް ދެކެވަޑައިގަންނަވާ ކަމަށް އޭނާ ވިދާޅުވިއެވެ.\n"އަޅުގަނޑުމެން މީޑިއާތަކުގެ ބެލެނިވެރި ފަރާތުގެ ގޮތުގައި ކޮންމެ އެއްޗެއް ޖަހަން ދޫކޮށްލަންވީތޯ؟ އެހެން ކަމަކު ނުދާނެ،" އެ މެމްބަރު ވިދާޅުވި އެވެ.\nއޮންލައިން ނުވަތަ ޕްރިންޓު ނޫހެއްގައި ޝާއިއު ކުރާ އެއްޗަކާ ބެހޭ ގޮތުން އާންމުން ނުވަތަ އެހެން މުއައްސަސާތަކުން ހުށަހަޅާ ޝަކުވާތައް ބަލުމުގެ ބާރު މީޑިއާ ކައަންސިލުގެ ގާނޫނުން އެ ކައުންސިލަށް ލިބިގެންވެ އެވެ. އެހެން ނަމަވެސް، ހަބަރެއް ނޫހަކުން ނަގަން ނުވަތަ ބަދަލު ގެންނަން އެންގޭނީ މައްސަލައެއް ބަލައި ނިންމުމަށް ފަހު، އެފަދަ ފިޔަވަޅެއް އަޅަން ކައުންސިލަށް ފެންނަ ނަމަ އެވެ.\nއެމްއެމްސީއިން ނޫސްވެރިކަމުގެ ސްކޮލަޝިޕަކަށް ހުޅުވާލައިފި\n"ކޮޕީކުރުން މަދުކުރަން ނޫސްތަކުގެ އުސޫލުތައް ވަރުގަދަކުރޭ"


ކޮންމެ ރަށަކުން ވެސް ފެންނަމުންދިޔައީ އިންތިޚާބީ ވެރިއަކަށް ބޭނުންވެފައިވާ ކަން – ރައީސް ނަޝީދު – Maldivian Democratic Party\nކޮންމެ ރަށަކުން ވެސް ފެންނަމުންދިޔައީ އިންތިޚާބީ ވެރިއަކަށް ބޭނުންވެފައިވާ ކަން – ރައީސް ނަޝީދު\nވައުދުގެ ދަތުރުގައި މިހާތަނަށް ވަޑައިގެންނެވުނު ހުރިހާ ރަށަކުން ވެސް ފެނިވަޑައިގަތީ އިންތިޚާބީ ވެރިއަކު އެރައްޔިތުންގެ މައްޗަށް ވެރިކަން ކުރުމަށް ނުހަނު ބޭނުންވެފައިވާ މަންޒަރު ކަމަށް އެމްޑީޕީގެ ރިޔާސީ ކެންޑިޑޭޓް ރައީސް މުޙަންމަދު ނަޝީދު ވިދާޅުވެއްޖެއެވެ.\nމިއަދު ހެނދުނު ގދ.ހޯނޑެއްދޫއަށް ވަޑައިގެން އެރަށު ބަނދަރު ސަރަހައްދުގައި ހޯނޑެއްދޫ އެމްޑީޕީ ސަޕޯޓަރުންނާ ބައްދަލުކުރައްވައި ރައީސް ނަޝީދު ވިދާޅުވީ ރާއްޖޭގައި ޑިމޮކްރެޓިކް ވެރިކަމެއް ގާއިމްކުރެވުނީ އެތައް ޒަމާނެއްގެ މަސައްކަތެއް ފަހު ކަމަށާއި، އެހެން ނަމަވެސް ވިޔަފާރިވެރިންނާއި، ވެރިކަމަށް ދަހިވެތިވެފައިވާ ބަޔަކު އެކުވެ އެ ޑިމޮކްރެޓިކް ވެރިކަން ގަނޑުބަޑުކޮށްފި ކަމަށެވެ. އަދި ރާއްޖޭގެ ރައްޔިތުން ބޭނުންވަނީ ޚުދުމުޚްތާރު ވެރިކަމުގެ ތަޖުރިބާ އެއް ނޫން ކަމަށާއި، ޑިމޮކްރެޓިކް ވެރިކަމުގެ ނިޒާމުގެ ތަޖުރިބާހުރި ވެރިން ކަމަށް ވެސް ރައީސް ނަޝީދު ވިދާޅުވިއެވެ.\nއެމްޑީޕީގެ ވައުދުގެ ދަތުރުގައި ހޯނޑެއްދޫގައި ވެސް ވަނީ އެހެން ރަށްރަށެކޭ އެއްފަދައިން ދޮރުން ދޮރަށް ހިނގައި، ރައްޔިތުންގެ ބޭނުންތައް އޮޅުންފިލުވާފައެވެ. އަދި ހޯނޑެއްދޫ ސްކޫލަށް ވެސް ސަހީހް މުސްލިމް ފޮތުގެ ދިވެހި ތަރުޖަމާ ރައީސް ނަޝީދު ހަދިޔާކުރެއްވިއެވެ. މިފޮތާއި ހޯނޑެއްދޫ ސްކޫލުގެ ފަރާތުން ހަވާލުވެލެއްވީ އެ ސްކޫލުގެ ދިވެހި މުދައްރިސް މުއާޒް މުހައްމަދު (މޯލާ) އެވެ.\nހޯނޑެއްދުއަށް ފަހު އެމްޑީޕީގެ ވައުދުގެ ދަތުރުގެ ބައިވެރިން މިއަދު މެންދުރުފަހު އެއަތޮޅު މަޑަވެއްޔަށް ވެސް ޒިޔާރަތްކުރިއެވެ. މަޑަވެލީގައި ދޮރުންދޮރަށް ހިންގެވުމުގައި ރައީސް ނަޝީދު ވެސް ބައިވެރިވެވަޑައިގެން ބައެއް ގޭގެއަށް ވަޑައިގެން ރައްޔިތުންގެ ހާލުބައްލަވާލެއްވިއެވެ.\nވައުދުގެ ދަތުރުގައި މިއަދުގެ ނިޔަލަށް އެމްޑީޕީން ވަނީ ގއ. އަތޮޅުގެ މީހުން ދިރިއުޅޭ ހުރިހާ ރަށަކާއި، ގދ. ހޯނޑެއްދޫ، މަޑަވެލި އަދި ތިނަދޫއަށް ޒިޔާރަތްކޮށްފައެވެ.


vnews - Boa koshan dhaa kudakudhin ruimun beleniverin joorimanaa kuranee\nބޯކޮށަންދާ ކުޑަކުދިން ރުއިމުން ބެލެނިވެރިން ޖޫރިމަނާ ކުރަނީ\nކުޑަކުދިން ރޯއަޑަކީ އަބަދުވެސް އެންމެންނަށްވެސް އެ އަޑެއް އަހަން އެންމެ އުނދަނގޫ ވާނެ އެއް އަޑުކަން އެންމެންވެސް ގަބޫލު ކުރާނެ އެވެ. ނަމަވެސް ކުޑަކުދިންނަކީ ވާނުވާ ނޭނގިގެން ވެސް ނުވަތަ ކޫސަނި ކަންކަމާވެސް ރޯ ބައެކެވެ. އެހެންކަމުން ކުޑަކުދިން ރުއިމުގެ ސަބަބުން ކިތަންމެ އުނދަގޫ ވީނަމަވެސް އެކަމާ ގުޅިގެން ބެލެނިވެރިންގެ އަތުން ޖޫރިމަނާގެ ގޮތުގައި އެއްވެސް ބަދަލެއް ނަގަންޖެހޭނެ ކަމަށް ގަބޫލު ކުރަން ހެއްޔެވެ.\nގަބޫލު ނުކުރެވުނު ނަމަވެސް އޮސްޓްރޭލިޔާުގެ ބޯކޮށާ ތަނަކުން މިހާރު އެތަނަށް ބޯކޮށުމުގެ ހިދުމަތް ހޯދުމަށްދާ ކުޑަކުދިންގެ ތެރެއިން ބޯކޮށުމުގެ ތެރޭގައި ރޯކުދިންގެ ބެލެނިވެރިންގެ އަތުން އެކަމުގެ ބަދަލުގެއްގެ ގޮތުގައި ޖޫރިމަނާ ފީއެއް ނެގުމަށް މިހާރު ވަނީ ހަމަޖައްސާފަ އެވެ.\nއިނގިރޭސިވިލާތުގެ މަޝްހޫރު ނޫހެއް ކަމަށްވާ "ޑެއިލީ މެއިލް" ގައި ބުނެފައިވަނީ އޮސްޓްރޭލިޔާގެ ބޯކޮށާތަނަކުން އެތަނަށް ބޯކޮށަން އަންނަ ކުދިންގެ ތެރެއިން ރޯ ކޮންމެ ކުއްޖެއްގެ ބެލެނިވެރިއެއްގެ އަތުން ބޯކޮށުމަށް ދިޔަ ހަރަދުގެ އިތުރުން 10 ޑޮލަރު ނަގަމުންދާ ކަމަށެވެ. އެކަމަކު ބޯކޮށާ ތަނުގެ ނަމެއް ނޫހުގައި ހާމަކޮށްފައެއް ނުވެ އެވެ.\nބޯކޮށާ ތަނުގެ ބޭރުގައި ޖަހާފައިވާ ނޯޓިސްއެއްގައި ބުނެފައިވަނީ "މިތަނުގެ ހިދުމަތް ހޯދުމަށް އަންނަ ފަރާތް ތަކުގެ ސަމާލުކަމަށް! މިތަނަށް ބޯކޮށަން އަންނަ ކުޑަކުދިންގެ ތެރެއިން ބޯކޮށުމުގެ ތެރޭގައި ރޯކޮންމެ ކުއްޖެއްގެ ބޯކޮށުމުގެ އަގު ދައްކާއިރު އިތުރު 10 ޑޮލަރު ދޭންވާނެ،" މިގޮތަށެވެ.\nމި ނޯޓްކޮޅު ފޮޓޯ ފޭސްބުކްގައި އާންމުކުރުމުން އެއްވެސް މީހަކު ފުރަތަމަ މިވާހަކަ ގަބޫލުކޮށްފައެއް ނުވެ އެވެ. ގިނަ މީހުން ހީކުރަމުން ދިޔައީ މީ ބަޔަކު މަޖަލަކަށް ފަތުރަމުންދާ ހަގީގަތެއްނެތް ވާހަކައެއް ކަމަށެވެ. ނަމަވެސް މިހާރު މިކަމަކީ ހަގީގަތެއްކަން ވަނީ ހާމަވެގެން ގޮސްފަ އެވެ. އަދި މިހާރު ގިނަ ބަޔަކު ދަނީ މިކަމާ ގުޅިގެން ބޯކޮށާ ތަނުގެ ވެރިފަރާތާ ދެކޮޅަށް ސޯޝަލް މީޑިއާގައި ހިޔާލުފާޅުކުރަމުންނެވެ. އަދި މިނޯޓްކޮޅު މިހާރު ވަނީ ފޭސްބުކްގައި ވައިރަލް ވެފަ އެވެ.\nއެގޮތުން އެއްބަޔަކު ބުނެފައިވަނީ ކުޑަކުދިން ރުއިމުން އުނދަގޫވާ ކަމުގައި ވާނަމަ ކުޑަކުދިންގެ ބޯކޮށައިދިނުމުގެ ބޭނުމަކީ ކޮބައި ކަމަށެވެ. އަދި ބައެއް މީހުން ވަނީ ބޯކޮށާތަން ހިންގާ މީހާ ކުޑައިރު ނުރޮނީތޯ ސުވާލުވެސް ކޮށްފަ އެވެ.\nއޮސްޓްލޭރިޔާގެ ބޯކޮށާ ތަނުގެ މި ނިންމުމަކީ ގިނަ ބަޔަކަށް ބަލައިގަންނަން ފަސޭހަ ނުވި ކަމެއް ކަން ހިޔާލުތަކުން އެނގިގެންދެ އެވެ. ކުޑަކުދިން ބޯކޮށާ ވަގުތު ރޯރުއިމަކީ އެކުދިން ބިރުން ނުވަތަ އުނދަގޫވެގެން ކުރާ ކަމެކެވެ. އެހެންކަމުން މިފަދަ ކަންކަމުގެ ބަދަލުގައި ބެލެނިވެރިން އަތުން، އިތުރު ބަދަލެއް ނެގުމަކީ އިންސާނިއްޔަތާއި ހިލާފު ކަމެއް ކަމަށްވެސް ބައެއް މީހުން ވަނީ ބުނެފަ އެވެ.


SunOnline: Hukuru Namaadhu ge badhalu gai geygai kuraanee Mendhuru Namaadhu\nހުކުރު ނަމާދުގެ ބަދަލުގައި ގޭގައި ކުރާނީ މެންދުރު ނަމާދު\n20 Mar 2020, 11:50\nކޮރޯނާވައިރަހުގެ ބަލިމަޑުކަމާ ގުޅިގެން މިއަދު ހުކުރު ނަމާދުގެ ޖަމާއަތް މާލޭގެ މިސްކިތްތަކުގައި ނުބާއްވަން ނިންމާފައި ވާތީ، އެ ނަމާދުގެ ބަދަލުގައި، ގޭގައި ތިބެ މެންދުރު ނަމާދު ކުރުމަށް އިސްލާމިކް މިނިސްޓްރީއިން އިލްތިމާސްކޮށްފި އެވެ.\nމިދިޔަ ބުދަ ދުވަހުން ފެށިގެން 28ވާ ހޮނިހިރު ދުވަހުގެ އަަސުރު ނަމާދާ ހަމަޔަށް މާލެ، ވިލިމާލެ އަދި ހުޅުމާލޭގެ މިސްކިތްތަކުގައި ޖަމާއަތުގައި ނަމާދު ކުރުމާއި އެ މުއްދަތުގައި ހުކުރު ނަމާދު ކުރުން ހުއްޓާލަން ވަނީ ނިންމައިފަ އެވެ.\nއިސްލާމިކް މިނިސްޓްރީއިން ކުރި ޓްވީޓެއްގައި ބުނީ ހުކުރު، އީދު، ކޭތަ، އިސްތިސްގާ ނަމާދު ފަދަ ޝިއާރުތައް ގާއިމުކުރުމަކީ ޝަރީއަތުގައި ވެރިމީހާގެ މައްޗަށް މަތިކުރާ ޒިންމާއެއް ކަމަށެވެ.\n"މިނިސްޓްރީން ނެރެފައިވާ ސަރކިއުލާއާ ގުޅިގެން މާލެ، ހުޅުމާލެ، ވިލިގިލީގައި ތިބި ރައްޔިތުން މާޗް 20 ވާ ހުކުރު ދުވަހު ގޭގައި ކުރާނީ ހަތަރު ރަކުއަތުން މެންދުރު ނަމާދު،" އިސްލާމިކް މިނިސްޓްރީއިން ބުންޏެވެ.\nޓީވީތަކުން މިއަދު ލައިވްކުރަން ނިންމާފައި ވަނީ ވެސް، ކ.ހިންމަފުށީ މަސްޖިދުލް ޒިކުރާގައި މިއަދު ކުރާ ހުކުރު ނަމާދެވެ. ހުތުބާ ދެއްވާނީ، ޝައިހް ނަސްރުﷲ އަލީ އެވެ.\nމާލޭގައި ޖަމާއަތުގައި ނަމާދުކުރުން ހުއްޓާލާފައި ވުމާ އެކު އާންމުކޮށް މިސްކިތްތަކުގައި ގޮވަމުން ދިޔަ ބަންގިއާ ހިލާފަށް މިހާރު ބަންގި ގޮވާއިރު ގޮވާލަނީ، ގޭގައި ނަމާދު ކުރުމަށެވެ.


ވިސްތާރާ އެއަރލައިންގެ ދަތުރުތައް ރާއްޖެއަށް ފަށައިފި | Sandhaanu\nވިސްތާރާ އެއަރލައިންގެ ދަތުރުތައް ރާއްޖެއަށް ފަށައިފި\nއިންޑިއާގެ ވިސްތާރާ އެއާލައިން ދަތުރުތައް ރާއްޖެ ފަށައިފިއެވެ.\nވިސްތާރާ އެއަރލައިނުން އައި ފުރަތަމަ ފްލައިޓް ވެލާނާ އިންޓަރނޭޝަނަލް އެއަރޕޯޓަށް ޖައްސާފައިވަނީ އިއްޔެގައެވެ. މުމްބާއީން އައި މި ފްލައިޓަށް ވެލާނާ އިންޓަނޭޝަނަލް އެއަރޕޯޓުން ވަނީ ހޫނު މަރުހަބާއެއް ކިޔާފައެވެ.\nވިސްތާރާ އެއަރލައިނުން ރާއްޖެއަށް ހަފްތާއަކު ތިން ދަތުރު ކުރުމަށް ވަނީ ހަމަޖައްސާފައެވެ. އެއީ ހޮނިހިރު އާދިއްތަ އަދި ބުދަ ދުވަހުއެވެ.\nދެކޮޅު ޓިކެޓްގެ އަގު 227 އަށް ލިބޭ މި ޓިކެޓް ބުކްކުރުމުގެ ފުރުސަތު އެއަރލައިންގެ ވެބްސައިޓުންނާއި އޮންލައިން ޓެރެވެލް އެޖެންސީތައް މެދުވެރިކޮށް މިހާރު ވަނީ ހުޅުވާލާފައެވެ.\nއިންޑިއާގެ ވިސްތާރާ އެއރަލައިންއިން ރާއްޖެއަށް ދަތުރު ފަށާފައިވަނީ އިންޑިއާއާއި ރާއްޖެއާ ދެމެދު ޤާއިމްކޮށްފައިވާ އެއަރ ޓްރެވެލް ބަބުލްގެ ދަށުންނެވެ. މި ބަބުލްގެ ދަށުން އެގައުމުގެ ގިނަ އެއަރލައިންތަކުން މިހާރުވެސް އަންނަނީ ރާއްޖެއަށް ދަތުރުތައް ބާއްވަމުންނެވެ. އޭގެތެރޭގައި އެއަރ އިންޑިއާ، އިންޑިގޯ، ގޯ އެއަރ އަދި ސްޕައިސްޖެޓް ފަދަ އެއަރލައިންތައް ހިމެނެއެވެ.


Thibaa Umar Bin Abdul Azeez (Rahimahullah) Dhannamuheyyeve? (3rd Part) | #Dhiislam\nތިބާ ޢުމަރު ބުން ޢަބްދުލްޢަޒީޒް (ރަޙިމަހުﷲ) ދަންނަމުހެއްޔެވެ؟ (ތިންވަނަ ބައި)\n3 years ago | 1 comment| December 9, 2014\nދެވަނަ ބައި ވިދާޅުވުމަށް\nއަޚްލާޤީ ސިފަތަކާއި އަޅުކަން\nޢުމަރު ބުން ޢަބްދުލްޢަޒީޒު ބޮޑުފުޅުވަމުން އައި ޞާލިޙު ބޭކަލެއްގެ ގޮތުގައެވެ. އެހެންކަމުންއެކަލޭގެފާނުގެ ޒުވާން ޢުމުރުފުޅާއި އޭގެ ފަހަށްވެސް އެކަލޭގެފާނުގެ އުޅުއްވުން ބިނާވެފައި ވަނީ ރިވެތި އަޚްލާޤާއެކު ﷲއަށް ތަޤުވާވެރި ވުމުގެ އުޞޫލުގެ މައްޗަށެވެ.\nއެކަލޭގެފާނުގެ ތަވާޟުޢުވެރިކަމަކީވެސް މީސްތަކުންގެ ތެރޭގައި މަޝްހޫރު ވެފައިވާ ކަމެކެވެ. އެކަލޭގެފާނުގެ ޚިލާފަތުގެ ޒަމާނުގައި އެއްދުވަހަކު މީހަކު އައިސް އެކަލޭގެފާނުގެ މަޖްލީހަށް ވަންނަމުން “އައްސަލާމް ޢަލައިކް ޔާ އަމީރުލް މުއުމިނީން” މިހެން ކިޔައި އެކަލޭގެފާނަށް ސަލާމް ކުރިއެވެ. އެހިނދު އެކަލޭގެފާނު ވިދާޅުވިއެވެ. “ކަލޭގެ ސަލާމް ޢާންމު ކުރާށެވެ.” ހަމަ އެހެންމެ އެކަލޭގެފާނު އެކަލޭގެފާނުގެ ސިފައިންނަށް އަންގަވާފައި ވަނީ އެކަލޭގެފާނު އެބައިމީހުންގެ ތެރެއަށް ވެދެވަޑައިގެންކަމުގައި ވިޔަސް ސެލިއުޓް ނުކުރުމަށެވެ. އަދި އެ ޙާލަތުގައި އެބައމީިހުން އިސްވެ އެކަލޭގެފާނަށް ސަލާމް ނުކުރުމަށެވެ. ވިދާޅުވެއެވެ. “ފަހެ ހަމަ ކަށަވަރުން އެ ޙާލަތުގައި ކަލޭމެންނަށް ސަލާމް ކުރަން ޖެހޭނީ އަހަންނެވެ”.\nބަޔާންވެ ދިޔަ ކަންތައްތަކުގެ އިތުރުން އެކަލޭގެފާނަކީ އިތުރުފުޅު ހެއްދެވުމުން ދުރުވެ ވަޑައިގެން ހުންނެވި ބޭކަލެކެވެ. އެކަލޭގެފާނު ވިދާޅުވާ ގޮތުގައި ދޮގު ހެދުމަކީ ބުއްދިވެރީންނާއި އެކަށީގެންވާ ކަމެއް ނޫނެވެ. ހަމަ އެހެންމެ ފާޙިޝް ޢަމަލުތަކާއި ބަސްތަކުން އެއްކިބާވެ ވަޑައިގެން އުޅުއްވިއެވެ. ރިވާވެގެންވާ ގޮތުގައި އެއް ދުވަހަކު އެކަލޭގެފާނު މީސްތަކުންގެ ތެރެއަށް ވަޑައިގެން ސަލާމް ކުރުމަށް ހަނދުމަ ނެތި އިށީނދެ ވަޑައިގެންފިއެވެ. ފަހެ ކުޑަ ހިނދުކޮޅަކުން މިކަން އެކަލޭގެފާނަށް ހަނދުމަފުޅު ވެގެން ތެދުވެވަޑައިގެން އެބައިމީހުންނާއި ވަކިވަކީން ސަލާމްކުރެއްވުމަށްފަހު އިށީނދެ ވަޑައިގެންފިއެވެ.\nއެކަލޭގެފާނުގެ ޚިލާފަތުގައި ކޮންމެ ރެއަކު ފިޤުޙުވެރިންނާއި ބައްދަލު ކުރައްވައި، މަރު ހަނދާންކޮށް، ޤިޔާމަތް ދުވަހާއި އާޚިރަތުގެ ކަންތައްތައް ހަނދުމަފުޅުކުރައްވައި ކީރިތި ކުރައްވައި އުޅުއަވާއިރު ހީވަނީ އެބައިމީހުންގެ ތެރޭގައި ޖަނާޒާއެއް ވާހެންނެވެ. އަދި އެކަލޭގެފާނުގެ އަރިސް މީހުންގެ ގޮތުގައި ޞާލިޙުންނާއި ތަޤުވާވެރިން ނޫނީ ނުހިމަނުއްވަވައެވެ. އެބައިމީހުންގެ ނަޞޭޙަތާއި އިރުޝާދު އަބަދުވެސް އަޑު އައްސަވާ އުޅުއްވައެވެ.\nއުމަރު ބުން ޢަބްދުލް ޢަޒީޒަކީ އަޅުން މިނިވަން ކުރައްވައި އުޅުއްވި ބޭކަލެކެވެ. ރިވާވެގެންވާ ގޮތުގައި އެކަލޭގެފާނުގެ އަޅު ކުއްޖަކު ހިފަހައްޓަވާފައި ބެހެއްޓެވުމަށްފަހު އެ ކުއްޖާއާއި މުޚާޠަބު ކުރައްވައި އެކަލޭގެފާނު ވިދާޅުވިއެވެ. “އެންމެހައި މީސްތަކުން ވަނީ ހެޔޮ ޙާލުގައެވެ. ތިމަން ކަލޭގެފާނާއި ކަލެޔާ މެނުވީއެވެ. ފަހެ ކަލެޔަކީ މިނިވަނެކެވެ. ކަލޭ ބޭނުން ތަނަކަށް ދާށެވެ.” މީހަކަށް ބޮޑު ޢުޤޫބާތެއް ދިނުމުގެ ކުރީން ތިން ދުވަހަށް އެމީހާ ބަންދު ކުރެއްވުމަކީވެސް ޢުމަރު ބުން ޢަބްދުލްޢަޒީޒް ގެންގުޅުއްވި ސިޔާސަތެކެވެ. އެކަލޭގެފާނަކީ ޢިލްމުވެރީންނަށް މާތްކޮށް ހިއްތަވައި، އެބައިމީހުންގެ ޤަދަރު އުފުއްލަވައި، އެބައިމީހުންގެ ބޭނުންތައް ފުއްދަވައިދެއްވި ބޭކަލެކެވެ.\nއެކަލޭގެފާނަކީ އަޅުކަން ކުރެއްވުން ގިނަ ބޭކަލެކެވެ. ކޮންމެ ރަމަޟާން މަހަކު 17 ފަހަރު ޚަތިމް ކުރައްވާ އުޅުއްވިއެވެ. ސަބަބަކީ އެކަލޭގެފާނުގެ މުދައްރިސުން ކަމުގައިވާ އަޞްޙާބުންނާއި ތާބިޢީންގެ ކިބައިން، ޢިލްމަށް ޢަމަލު ކުރެއްވުމުގެ އާދަ ހިއްޕަވާފައި ވާތީއެވެ. އަދި ޢުމަރު ބުން ޢަބްދުލްޢަޒީޒަކީ، ކޮންމެ ހޯމަ ދުވަހަކާއި، ބުރާސްފަތި ދުވަހާއި، ޙައްޖުމަހުގެ ފުރަތަމަ ދިހަ ދުވަހާއި، ޢާޝޫރާ ދުވަހާއި، ޙައްޖު ދުވަހު ރޯދަ ހިއްޕެވި ބޭކަލެކެވެ.\nއިބްނު ސަޢުދު ރިވާކުރައްވާ ގޮތުގައި ޢުމަރު ބުން އަބްދުލްޢަޒީޒަކީ މީސްތަކުންގެ ތެރެއިން ރޯދަވީއްލާ ވަގުތުގައި އެކަމަށް އަވަސް ބޭކަލެއްކަމުގައި ވެވަޑައިގެންނެވިއެވެ. ހަމަ އެހެންމެ ހާރު ފަސްކުރެއްވުމަށް އެކަލޭގެފާނު ލޯބި ކުރެއްވިއެވެ. އެކަލޭގެފާނުގެ ނަމާދުގެ ފުރިހަމަކަމާއިމެދު ބައެއް ބޭކަލުން ވިދާޅުވެފައި ވެއެވެ. “ނަމާދުގައި ހުންނަވާ ހަނުހިމޭންކަމާއި، ކިޔަވާ ވިދާޅުވުމާއި، ސަޖިދައިގައި އޮންނެވުމާއި ރުކޫޢު ފުރިހަމަ ކުރެއްވުމާއި މިކަންކަމަށް ބަލާއިރު ޢުމަރުބުން ޢަބްދުލް ޢަޒީޒުގެ ނަމާދުކުރެއްވުން ކީރިތި ރަސޫލާގެ ނަމާދުކުރެއްވުމާއި ވައްތަރުވެއެވެ.” މިހެން އަނަސްބުން މާލިކު ވިދާޅުވިއެވެ. ޢުމަރުބުން އަޒީޒު ދެކެވަޑައި ގަންނަވާ ގޮތުގައި ޙާކިމުންނަށް ހަދިޔާ ދިނުމަކީ ރިޝްވަތު ދިނުމެވެ. ޢުމަރުބުން ޢަބްދުލް ޢަޒީޒުގެ ޒަމާނުގައި މުސްލިމުންގެ ޒިންމާގައި ތިބޭ މީހުންނަށް ރަލާއި މަސްތުވާތަކެތި މުސްލިމުން އުޅޭރަށްރަށަށް ގެނައުން މަނާކުރެއްވިއެވެ. އަދި މީހެއްގެ އަތުން އެފަދަ އެއްޗެއް ފެނިއްޖެނަމަ އެތަކެތި ނައްތަވާލެއްވިއެވެ. ޢުމަރުބުން ޢަބްދުލް ޢަޒީޒުގެ ޚާދިމުންގެ ކިބައިން ރިވާވެގެންވާ ގޮތުގައި އެކަލޭގެފާނު ޚަލީފާކަމަށް އިސްކުރެވުނުފަހުން އަވަހާރަވެއްޖެއުމަށް ދާންދެން ބަނޑުފުޅުބޮޑުވަންދެން ފަރިއްނުކުޅުއްވައެވެ. ހަމައެހެންމެ އެކަލޭގެފާނު ދުވާލެއްގެމައްޗަށް ދެދިރުހަމުގެ މިންވަރުން ޚަރަދުތައް ހަމަޖައްސަވާކަމަށް ޢަމްރުބުން މުހާޖިރުގެ ކިބައިން ރިވާވެގެންވެއެވެ.\nބުނެވޭގޮތުގައި އެއްދުވަހަކު ޚަޒާނާއިން މީރުވަސްދުވާ ގޮމަކަސްތޫރިއެއް ނެރެވުނެވެ. އަދި މިގޮމަކަސްތޫރި ޢުމަރުބުން ޢަބްދުލް ޢަޒީޒުގެ އަރިހަށް ގެނެވުނު ހިނދު އެކަލޭގެފާނުގެ ނޭފަތްޕުޅުގައި ހިފަހައްޓަވާ އޭގެވަސް އެކަލޭގެފާނަށް ނުދުވާނެގޮތް ހެއްދެވިއެވެ. ފެހެ އެހިނދު އެކަލޭގެފާނުގެ އެކުވެރިންގެ ތެރެއިން ބޭކަލަކު ވިދާޅުވިއެވެ. އޭ މުއުމިނުންގެ ޢަމީރެވެ. “މީރުވަސްދުވުމުން ކަލޭގެފާނަށް އުނދަގޫފުޅުވެ ގެއްލުންވާގޮތް ވެވަޑައިގަންނަވާތޯއެވެ.” ފަހެ އެހިނދު ޢުމަރުބުން ޢަބްދުލް ޢަޒީޒު ވިދާޅުވިއެވެ. “އޭގެ މީރުވަސް ފިޔަވައި އެއިންލިބޭ ފައިދާއެއް ވޭހެއްޔެވެ؟” އެތަނުން އެގޮމާކަސްތޫރި ގެންދެވެންދެން އެކަލޭގެފާނުގެ ނޭފަތްޕުޅުގައި ހިފަހައްޓަވައިގެން ހުންނެވިއެވެ.\nޢުމަރުބުން ޢަބްދުލް ޢަޒީޒު ޚަލީފާކަމަށް އިސްވެވަޑައިގެންނެވުމާއި އެކު މަސްލަމަޢުބުން ޢަބްދުލް މަލިކުގެ ވެރިކަމުގެ ދަށުގައި ޤުޞްޠަންޠީނިޔާ ޙިޞާރުކޮށްގެން ތިބި އިސްލާމީ ލަޝްކަރަށް މަދަދާއި ކާބޯތަކެތި ފޮނުއްވިއެވެ. ދެން އެއަށްފަހު ކުޑަދުވަސްކޮޅެއްގެ ތެރޭގައި މަސަލަމާއަށް އެންގެވީ އެ ޙިޞާރު ރޫޅާލެއްވުމަށްފަހު އެނބުރި ވަޑައިގެންނެވުމަށެވެ.\nހަމައެހެންމެ އެދުވަސްތަކުގެ ތެރޭގައި ތުރުކީން އަޒަރުބައިޖާނަށް ހަމަލާދީ އެތާންގައި ދިރިއުޅޭ މުސްލިމުންގެ ތެރެއިން ބައެއް ޤަތުލްކޮށް ހެދުމަށްފަހު އެމީހުންގެ އަތުން އެތަން ނިގުޅައިގެންފިއެވެ. އެހެންކަމުން އެބައިމީހުންނާއި ޙަމަލާދެއްވުމަށް ޢުމަރުބުން ޢަބްދުލް ޢަޒީޒު ފޮނުއްވެވީ ޙާތިމް ބުނު ނުޢުމާނުލް ބާހިލީއެވެ. އެކަލޭގެފާނުގެ އަތްޕުޅުން ތުރުކީން ބަލިވެ ވަރަށްގިނަ ބަޔަކު ޤަތުލްވެގެން ދިޔައެވެ. މިބައިމީހުންގެ ތެރެއިން ފަންސާހަކަށް މީހުން އަސީރު ކުރެވުނެވެ.\nކޮންމެއަކަސް ޢުމަރުބުން ޢަބްދުލް ޢަޒީޒުގެ ޚަލިފާކަމުގެ މުއްދަތަކީ ކުރުމުއްދަތަކަށް ވުމުން އިސްލާމީ ފުޠޫޙާތު އިތުރަށް ފުޅާވާނެ ފުރުސަތެއް ނުލިބުނެވެ. އެކަލޭގެފާނުގެ ޚިލާފަތުގެ މުއްދަތު ދިގުނަމަ ފުޠޫޙާތު ފުޅާވާނެކަން ޔަޤީނެވެ. އެހެނީ އޭރު އިސްލާމީ ދަޢުލަތުގެ ތެރޭގައި ދާޚިލީ އެއްވެސް ހަމަނުޖެހުމެއް އަދި ފިތުނަ ފަސާދައެއް ނުވެއެވެ.\nޢަބްދުލް މަލިކުގެ ދަރިންގެ ތެރެއިން ވަލީދާއި ސުލައިމާނުގެ ވެރިކަމުގައި ޚަވާރިޖުން ހަމަހިމޭން ކަމުގައި ތިބުމަށްފަހު ޢުމަރުބުން ޢަބްދުލް ޢަޒީޒުގެ ވެރިކަމުގައި އެބައިމީހުން ޢިރާޤުގެ ތެރޭގައި ފާޅުވާން ފަށައިފިއެވެ. މިކަމާގުޅިގެން އެތާނގެ ގަވަރުނަރު ޢަބްދުލް ޙަމީދުބިން ޢަބްދުއް ރަޙްމާން ބިން ޒައިދު ބުނު ޚައްތާބަށް ފަތްކޮޅެއް ލިޔުއްވާ އަމުރުކުރެއްވީ އެބައިމީހުންނަށް ކީރިތި ޤުރުއާނާއި ރަސޫލާގެ ސުންނަތައް އެނބުރި އައުމަށް ގޮވާލެއްވުމަށެވެ. މިއަމުރާއި އެއްގޮތަށް ޢިރާޤުގެ ގަވަރުނަރު ގޮވާލިގޮވާލުމަށް އެބައިމީހުން ބީރު ކަންފަތެއް ދިނުމުން އެކަލޭގެފާނު ލަޝްކަރެއް ތައްޔާރުކުރައްވައި ޚަވާރިޖުންނާއި ޙަމަލާދެއްވިއެވެ. ނަމަވެސް އެ ޙަމަލާގައި ޢަބްދުލް ޙަމީދުގެ ލަޝްކަރު ޚަވާރިޖުންގެ އަތުން ބަލިވިއެވެ. މިކަމާއި ގުޅިގެން ޚަލީފާއަށް މަޖުބޫރު ވެވަޑައިގަތީ އެބައިމީހުންނާއި ހަނގުރާމަ ކުރެއްވުމަށް މަސްލަމާބިން ޢަބްދުލް މަލިކުގެ ވެރިކަމުގެ ދަށުގައި ޝާމްކަރައިގެ އަހުލުވެރިންގެ މައްޗަށް އެކުލެވޭ ލަޝްކަރެއް ފޮނުވާށެވެ. އެލަޝްކަރު ޚަވާރިޖުންނާއި ހަނގުރާމަކޮށް ކާމިޔާބު ހޯއްދެވިއެވެ.\nޢުމަރުބުން ޢަބްދުލް ޢަޒީޒު އަވަހާރަވީ ހިޖުރައިން 101 ވަނަ އަހަރުގެ ރަޖަބުމަހުގެ 25 ވަނަ ދުވަހު ދައިރުއްސަމްޢާން އޭ ކިޔުނު ރަށުގައެވެ. އެކަލޭގެފާނުގެ ޚަލީފާކަމުގެ މުއްދަތަކީ2އަހަރާއި5މަހާއި ދުވަސްކޮޅެކެވެ. ބުނެވޭގޮތުގައި ޢުމަރުބުން ޢަބްދުލް ޢަޒީޒު އަވަހާރަވީ މީހަކު އެކަލޭގެފާނަށް އެރުއްވި ވިހަ ފަރިއްކޮޅެއްގެ ސަބަބުންނެވެ. އަދި މިވިހަ ފަރިއްކޮޅު އެކަލޭގެފާނަށް އެރުއްވީ، 1000 ދީނާރަށް ދަހިވެތިވެފައި ހުރި އެކަލޭގެފާނުގެ ޚާދިމެކެވެ. އެކަލޭގެފާނަށްފަހު ޚަލީފަކަމަށް އިސްކުރެވުނީ ޔަޒީދުބުން ޢަބްދުލް މަލިކެވެ. އޭރު އެކަލޭގެފާނުގެ ޢުމުރުފުޅަކީ ގާތްގަނޑަކަށް 39 އަހަރެވެ.\nއަޅުގަނޑުމެންގެ ވެރިންނަކީ މިފަދަ ބަޔަކަށް ވާނެނަމަ ކޮންފަދަ ހެއްޔެވެ؟ ﷲ ތަޢާލާ އެކަލޭގެފާނަށް ހެޔޮ ރަހްމަތް ލައްވާށިއެވެ!\nރިފަރެންްސް – އިސްލާމީ ތާރީޚް – އިބްރާހިމް އަޙްމަދު\nMidhivehi fasgandun fenigen gosfaivey 1000 dhiruhamah dhahivethi vefaivaa hadhimufadha haadhimunthakeh 07 February 2012 gai\nއިސްލާމީ އިޤްތިޞާދު 1012days ago | 0\nއޮރިޔާން ފޮޓޯ ލީކުކުރުމުގެ މައްސަލަ 1 week ago | 0


Covid ah vure assembly muhinmmu?\nކޮވިޑަށް ވުރެ އެސެމްބްލީ މުހިންމު؟\n10 ޖެނުއަރީ 2021 - 09:11:52\nމިއަދަކީ ރާއްޖޭގެ ކިޔަވާ ކުދިންނަށް ވަރަށް ވެސް ހާއްސަ ދުވަހެކެވެ. އެއީ އެތައް ދުވަހެއްގެ ދިގު އިންތިޒާރަކަށް ފަހު ސްކޫލުތައް ހުޅުވިގެން ދިޔައީމައެވެ. މިއީ ބޭބީ ނާސަރީއިން ފެށިގެން ގްރޭޑް 12 ގެ ދަރިވަރުންގެ ދިރާސީ އާއަހަރު ފެށިގެން ދިޔަ ދުވަހެވެ.\nސްކޫލުތައް ހުޅުވޭއިރު ގިނަ ބެލެނިވެރިން ތިބީ ވަރަށް ބޮޑު ކަންބޮޑުވުމެއްގެ ތެރޭގަ އެވެ. ނަމަވެސް ހާސް ނުވުމަށް އެޑިއުކޭޝަން މިނިސްޓްރީން ވަނީ އެދިފަ އެވެ. ދަރިވަރުންގެ ފުރިހަމަ ޒިންމާ ނަގާނެ ކަމަށް އެބޭފުޅުން ބުނަމުން ދެއެވެ.\nމިހެން ބުނެފައިވާ އިރު އެންމެ ފުރަތަމަ ދުވަހު ވެސް ފެނުނު މަންޒަރަކީ އެސެމްބްލީއެއް ބޭއްވި މަންޒަރެވެ. އެސެމްބްލީ އޮންނާނީ ގައިދުރުކަން މަތީގައި ކަމަށް އެޑިއުކޭޝަނުން ބުނެ އެވެ. ނަމަވެސް ދަރިވަރުން އެންމެ 4-5 ގަޑިއިރަށް ސްކޫލުތަކަށް ކިޔަވަން ދާއިރު، ހުރިހާ ކުދިން އެއްކޮށް ބޮޑު އެސެމްބްލީއެއް ބޭއްވުމުގެ އެއްވެސް ފައިދާއެއް ނެތެވެ. ހަމައެކަނި ގެއްލޭނީ ވަގުތުތަކެކެވެ. ވަނީ ކޮވިޑްގެ ބިރު ބޮޑެވެ.\nއެހެންކަމުން މި ފެނިގެންދަނީ ފުރަތަމަ ދުވަހު ވެސް އެޑިއުކޭޝަން ފެއިލްވާން ފަށައިފައިވާ މަންޒަރެވެ. އެ މިނިސްޓްރީގެ ވިސްނުން ކޮށި ކަމެވެ. ގައިދުރުކަން ބަހައްޓައިގެން ވެސް ގިނަ ދަރިވަރުންތަކެއް އެއްކޮށްލުމުން ވާނޭ ގޮތް އެބޭފުޅުންގެ ސިކުނޑިއަށް ނުވިސްނެނީ ބާއެވެ؟ ހުކުރު ދުވަހު އެކަނިވެސް 52 މީހުން ކޮވިޑަށް ރާއްޖެއިން ޕޮޒިޓިވް ވެފައިވެފައިވެ އެވެ. އެހެންކަމުން ދަރިވަރުން މިހެން އެއްކުރާ ނަމަ ކިތައް ކޭސް ފެންމަތި ވެދާނެތޯއެވެ؟\nއެޑިއުކޭޝަނުން ރައްކާތެރިކަން ދޭން އެއްބަސްވީމިހެން ހެއްޔެވެ. ހަމައެކަނި އަތް ދޮންނަ ސާމާނު ސްކޫލްތަކުގައި ބެހެއްޓުމުން ޒިންމާއެއް ނުނިމެ އެވެ. ދަރިވަރުންނަށް މާސްކް އަޅަން މަޖުބޫރު ކުރުމުން ކޮވިޑުން އެ ކުދިން ރައްކާތެރިއެއް ނުކުރެވޭނެ އެވެ. ކުދިން ގައިގޯޅި ވެގެން އުޅޭ ކަހަލަ ހަރަކާތްތައް ނުބޭއްވުން މުހިންމެވެ. އަދި އެކުދިންނަށް ކިޔަވަން ލިބޭ މަދު ވަގުތުކޮޅުގައި އެސެމްބްލީ ކަހަލަ ބޭކާރު ކަންކަން ތާވަލް ނުކުރުން ބުއްދިވެރި އެވެ. އޭގެ ބަދަލުގައި އެ ކުދިންގެ ގެއްލިފައިވާ ފިލާވަޅުތައް ކިޔަވައިދިނުމަށް މުހިންމުކަން ދޭންޖެހެ އެވެ.\nއަހަރެންގެ ނަޒަރުގައި ހަމައެކަނި ދަރިވަރު ބަލިވުމުން ނޫނީ ކޮވިޑް ޖެހުމުން ފިޔަވަޅު އެޅުމަށް މަޑުކުރުމުގެ ބަދަލުގައި ބަލި ނުފެތުރޭނެ ކަންކަމަށް ސަމާލުކަންދީ ދަރިވަރުން އެކަމަށް އަމަލުކުރޭތޯ ބެލުން މުހިންމެވެ.\nއެހެން ނޫނަމަ ރީތި ދަބަސް އަޅައިގެން ސްކޫލަށް ވަންނަ ދަރިވަރު އެތަނުން ނިކުންނަތަން ފެންނާނީ "ހުދު ކަފުނުގައި ސަންދޯކުގަ" އެވެ. މިހެންކަމުން ކޮވިޑުގެ މި ހާލަތުގައި އެސެމްބުލީ ބޭއްވުމަކީ ބިރުވެރިކަމެއް ނޫންތޯ އެވެ؟ އަދި އެސެމްބްލީ ބޭއްވުމަކީ ކޮވިޑް 19 ގެ ރައްކާތެރިކަމުގެ ފިޔަވަޅުތަކަށް ވުރެ މުހިންމު ކަމެއް ތޯ ވެސް ސުވާލުއުފެދެ އެވެ.


Sharafuverikamuge inaam2beyfulhakah, hiyvaru dhinumuge inaamu 24 beyfulhakah | Mihaaru\nރައީސް ޔާމީން، ޝަރަފުވެރިކަމުގެ ގައުމީ އިނާމު އަފީފްއަށް ދެއްވަނީ.\nޝަރަފުވެރިކަމުގެ އިނާމު ދެ ބޭފުޅަކަށް، ހިތްވަރު ދިނުމުގެ އިނާމު 24 ބޭފުޅަކަށް\n12 ނޮވެމްބަރ 2017 - 00:18 15 comments\nޝަރަފުވެރިކަމުގެ ގައުމީ އިނާމު ދެ ބޭފުޅަކަށް އަދި ހިތްވަރު ދިނުމުގެ ގައުމީ އިނާމު މި އަހަރު 24 ބޭފުޅަކަށް މިރޭ ދީފި އެވެ.\nމި އަހަރުގެ ޖުމްހޫރީ ދުވަހުގެ މުނާސަބަތުގައި ބޭއްވި ޖަލްސާގައި ޝަރަފުވެރިކަމުގެ ގައުމީ އިނާމު ލިބިވަޑައިގެންނެވި ބޭފުޅުންނަށް ދެއްވީ، ޝަރަފުގެ އައްޑަނައަކާއި ޝަރަފުގެ ބެޖަކާއި ހަނދާނީ ފިލައެކެވެ. ހިތްވަރު ދިނުމުގެ ގައުމީ އިނާމު ލިބިވަޑައިގެންނެވި ބޭފުޅުންނަށް ދެއްވީ ހަނދާނީ ފިލައަކާއި ހަނދާނީ ލިޔުމެކެވެ. އިނާމުތައް ދެއްވީ ރައީސް އަބްދުﷲ ޔާމީނެވެ.\nރައީސް ޔާމީން، ޝަރަފްވެރިކަމުގެ ގައުމީ އިނާމް މުހައްމަދު އަހުމަދާ ހަވާލު ކުރައްވަނީ. - ފޮޓޯ: ރައީސް އޮފީސް\nމި އަހަރު ޝަރަފުވެރިކަމުގެ ގައުމީ އިނާމު ލިބިވަޑައިގަތީ، ޅެންވެރިކަމުގެ ދާއިރާ އިން ގދ. ތިނަދޫ އަލިދޯދި އަބްދުﷲ އަފީފާއި ސިއްހީ ދާއިރާ އިން ހ. މިލާފަރު ޑރ. މުހައްމަދު އަހުމަދަށެވެ. މި ދެ ބޭފުޅުންނަށް ވެސް މީގެ ކުރިން ވަނީ ހިތްވަރު ދިނުމުގެ ގައުމީ އިނާމު ލިބިވަޑައިގެންފަ އެވެ.\nދިވެހި އަދަބިއްޔާތުގެ ދާއިރާ އިން ޅެންވެރިކަމުގެ ރޮނގުން ޝަރަފުވެރިކަމުގެ އިނާމު ލިބިވަޑައިގެންނެވި އަފީފު ޅެން ހައްދަވަން ފެއްޓެވީ އުމުރުން 14 އަހަރުގަ އެވެ. ޖަލްސާތަކަށާއި ލަވަތަކަށް ޅެން ހައްދަވަމުން ގެންދަވާ އަފީފުގެ މަޝްހޫރު ޅެންތަކުގެ ތެރޭގައި "ބޮނޑިބަތްތޯ އެ އުދަންވީ"، "ރޫހު ވަނީ ތިނަދޫގައޭ"، "ގަހެކޭ ގަހެކޭ އިންދަމާ"، "ރާއްޖޭގެ އުފަލާއި އަރާމަކީ"، "ރީތި ރާއްޖޭ ވައި ފެންމީ ނިއުމަތެއް ނޫންހޭ" ފަދަ ޅެންތައް ހިމެނެ އެވެ.\nސިއްހީ ދާއިރާ އިން ޝަރަފުވެރިކަމުގެ އިނާމް ލިބިވަޑައިގެންނެވި މުހައްމަދު އަހުމަދަކީ އެ ދާއިރާ އަށް 47 އަހަރަށް ވުރެ ގިނަ ދުވަހު ޚިދުމަތް ކުރެއްވި ބޭފުޅެކެވެ. ރަޝިއާ އިން މެޑިސިން ކިޔަވައި ވިދާޅުވި މުހައްމަދު އަހުމަދަކީ ރާއްޖޭގައި އެންމެ ފުރަތަމަ އުފެދުނު ދިވެހި ޑޮކްޓަރުންގެ ތެރޭގައި ހިމެނިވަޑައިގަންނަވާ ބޭފުޅެކެވެ. އޭނާ ފަހަކަށް އައިސް ފާހަގަ ކުރެވުނީ ހަމުގެ ބަލިތަކަށް ޚާއްސަ ޑޮކްޓަރެއްގެ ގޮތުގަ އެވެ.\nރައީސް ޔާމީން، ހިތްވަރު ދިނުމުގެ ގައުމީ އިނާމް ބޭފުޅަކާ ހަވާލު ކުރައްވަނީ. - ފޮޓޯ: ރައީސް އޮފީސް\nހިތްވަރު ދިނުމުގެ ގައުމީ އިނާމް ލިބުނު 23 ބޭފުޅުން:\n1- ފާތުމަތު ރަޝީދާ، ހ. ކިވި (ގުރުއާން ކިޔެވުމާއި އުނގެނުމުގެ ދާއިރާ)\n2- މޫސާ އަންވަރު، ފުވައްމުލައް ދަނޑިމަގު، ރިހިވިލާގެ (އިސްލާމް ދީން އުނގަންނައި ދިނުން)\n3- އަބްދުލް މުއީދު ހަސަން، މ.ޝިމާގު (ދިވެހި ބަހާއި އަދަބިއްޔާތު)\n4- މުހައްމަދު ޝާތިރު، ތ.ހިރިލަންދޫ ތިރިންގަލި (ދިވެހި ތާރީޚާ ބެހޭގޮތުން ހޭލުންތެރިކުރުވުން)\n5- އަހުމަދު ޒަމީރު، ޅ.ކުރެންދޫ ގަހާދަށުގެ (ގައުމީ ތަރިކަ ރައްކާތެރިކުރުމުގެ ރޮނގުން)\n6- އަހުމަދު މުސްތާގު، ގދ. ތިނަދޫ ޗާންދު (ތައުލީމީ މުއައްސަސާތައް އުފައްދައި ހިންގުމުގެ ރޮނގުން)\n7- މުހައްމަދު ރަޝީދު، މ. ފަންތި (ހިންގުމުގެ ދާއިރާއިން)\n8- ފާތުމަތު ޒައީމާ، ލ.ފޮނަދޫ މުރިނގު (ހިލޭ ސާބަހަށް މަސައްކަތް ކުރުމުގެ ރޮނގުން)\n9- އައިޝަތު ނަޖީބާ، ހުޅުމާލެ ފްލެޓު 02-1-99 (ފެހުމާއި ޖަރީކުރުމުގެ ރޮނގުން)\n10- އަލީ ހަސަން، ރ. އަލިފުށި ފްލޮރެންސް (ފަރުމާކުރުމުގެ ރޮނގުން)\n11- އާމިނަތު ލީލާ، ގ. ވެނީޒިއާ (އެކި ބާވަތްތަކުގެ ރޮނގުން މަސައްކަތް ކުރުން)\n12- މުހައްމަދު އަލީ ޖަނާހް، ހ. ސީސައިޑް (އިމާރާތް ކުރުމުގެ ރޮނގުން)\n13- އަބްދުﷲ އަޒްމީނު، ގދ. ގައްދޫ އަތިރީގެ (ޚަބަރާއި މައުލޫމާތު ފެތުރުމުގެ ރޮނގުން)\n14- އަލީ ސަލީމް، މ. ތްރީ ފްލާވާސް (ކުޅިވަރަށް ހިދުމަތް ކުރުމުގެ ރޮނގުން)\n15- އަބްދުލްޣަފޫރު އަލީ، ށ. ފޭދޫ ޑޭޒީމާގެ (މީހުން ތަމްރީން ކުރުމުގެ ރޮނގުން)\n16- ޢަބްދުﷲ ނިޔާޒް، މ. އާސިޔާ މަންޒިލް (ކަސްރަތު ކުރިއެރުވުމުގެ ރޮނގުން)\n17- ފާތުމަތު ރިޝްމާ، މ. ކެލްފޯނިއާ 1 (މީހުން ތަމްރީނު ކުރުމުގެ ރޮނގުން)\n18- މުހައްމަދު ޝާފީ، ސ. މަރަދޫ ވެސްޓްކޯސްޓް (ފޮޓޯގްރަފީގެ ރޮނގުން)\n19- މުހައްމަދު ޢަބްދުލްޣަނީ، ޅ. ނައިފަރު އަލިގާ (ލަވަ ކިޔުމާއި މީހުން ތަމްރީން ކުރުން)\n20- ސަމްހާ ޔޫސުފް، ޅ. ނައިފަރު މާތިލަ (އާންމުކޮށް އަންހެނުން ކޮށްނޫޅޭ ބާވަތުގެ މަސައްކަތް)\n21- މަރްޔަމް ޝިފްޒާން، މ. ހިޔަލީ ގުލްޝަން (އާންމުކޮށް އަންހެނުން ކޮށްނޫޅޭ ބާވަތުގެ މަސައްކަތް)\n22- ރާބިއާ ހުސައިން، ބ. މާޅޮސް ފެންފިޔާޒުގެ (އަންހެނުންގެ ދާއިރާ)\n23- މުހައްމަދު ޝާރިފް، އދ. މާމިގިލީ މަރިޔާދު (މުޖުތަމައަށް ފައިދާހުރި އުފެއްދުންތަކާއި ޚިދުމަތްތައް ތައާރަފް ކުރުން)\n24- އިބްރާހިމް ރަޝީދު، ގ. ތަލްވާރުގެ (ޕާފޯމިން އާޓްސްގެ ދާއިރާއިން، ފިލްމާއި ޑްރާމާ ކުޅުމާއި މީހުން ތަމްރީން ކުރުމާއި ސްކްރިޕްޓް ލިޔުމުގެ ރޮނގުން)\nމަތީ ދަރަޖަ ހޯދާ ފަރާތްތަކަށް ރައީސް ދެއްވާ ހާއްސަ އިނާމު މި އަހަރު 23 ބޭފުޅަކަށާއި ޖަމިއްޔާއަކަށް ދީފައިވެ އެވެ. އަދިި ޚާއްސަ މެޑަލް ވެސް މި ޖަލްސާގައި ދީފައިވެ އެވެ. އެގޮތުން މެޑެލް ދިނީ ކީރިތި ގުރްއާން ހިތުދަސްކޮށްގެން ހާފިޒު ކަމުގެ ސަނަދު ހާސިލު ކުރި ހަތް ބޭފުޅަކަށާއި 2016 ގައި ބޭއްވި ސާނަވީ އިމްތިހާނާއި މި އަހަރު ބޭއްވި މަތީ ސާނަވީ އިމްތިހާނުން އެކި މާއްދާތަކުން މުޅި ދުނިޔެއިން އެއް ވަނަ ހާސިލުކުރި ދަރިވަރުންނަށެވެ. އަދި ޕްރެޒިޑެންޓް ސްކައުޓް ބެޖް ހާސިލުކުރި ސްކައުޓުންނަށާއި ޕްރެޒިޑެންޓް ގައިޑް ބެޖް ހާސިލުކުރި ގައިޑަށް އެ ޝަރަފު ދިނެވެ.\nއިތުރު ލިޔުންތައް ގައުމީ އިނާމް ރައީސް އޮފީސް ރައީސް އަބްދުﷲ ޔާމީން ޖުމްހޫރީ ދުވަސް\nގައުމީ އިނާމު ދިނުން މިނިވަން ދުވަހުގެ ހަފުލާގައި\n"ސިޔާސީ ވާދަ ދާހިލީ ހަނގުރާމައަކަށް ވެގެން ނުވާނެ"


ސިވިލް ސާވިސް ކޮމިޝަންގެ އަންހެން މުވައްޒަފަކަށް ޖިންސީ ފުރައްސާރަކުރުމުގެ ތުހުމަތުކޮށް އެ ކޮމިޝަންގެ ރައީސްގެ މަގާމުން ވަކިކުރި މައްސަލާގައި އޭނާ އަށް ބަދަލެއްގެ ގޮތުން 400،000 އަށް ވުރެ ގިނަ ރުފިޔާ ދިނުމަށް ސިވިލް ކޯޓުން ބުރާސްފަތި ދުވަހު ހުކުމް ހުކުމްކޮށްފިއެވެ.\nސިވިލް ކޯޓުން މިގޮތަށް ހުކުމްކޮށްފައި ވަނީ ފަހުމީ މަގާމުން ވަކިކުރީ ގާނޫނާ ހިލާފަށް ކަމަށާއި އޭނާ އަކީ މަގާމުގައި ދެމި ހުރި މީހެއްގެ ގޮތުގައި ބަލަންޖެހޭނެ ކަމަށް ސުޕްރީމް ކޯޓުން ކޮށްފައިވާ ހުކުމުގެ މައްޗަށެވެ.\nސިވިލް ކޯޓުން ކުރި ހުކުރުމުގައި ބުނެފައި ވަނީ ފަހުމީ މަގާމުން ވަކިކޮށްފައި ވަނީ ގާނޫނާ ހިލާފަށް ކަމަށް ސުޕްރީމް ކޯޓުން ނިންމާފައިވާތީ ބަދަލެއްގެ ގޮތުގައި 421،733ރ. ދިނުމަށް ދައުލަތުގެ މައްޗަށް އަމުރުކުރާ ކަމަށެވެ. ފަހުމީ މަގާމުން ދުރުކުރީ 2012 ވަނަ އަހަރު ރައްޔިތުން މަޖިލީހުންނެވެ. ނަމަވެސް މަޖިލީހުގެ ނިންމުން ގާނޫނާ ހިލާފު ކަމަށް ސުޕްރީމް ކޯޓުން ވަނީ ނިންމާފައެވެ.\nސުޕްރީމް ކޯޓުގެ ނިންމުމާ ގުޅިގެން ބަދަލު ހޯދުމަށް އެދި ފަހުމީ ކުރި ދައުވާއާ ގުޅިގެން ސިވިލް ކޯޓުން މިއަދު ކުރި ހުކުމުގައި ބުނެފައި ވަނީ މެލޭޝިޔާގެ ޑެޕިއުޓި ހައިކޮމިޝަނަރު ކަމަށް އައްޔަން ކުރި ތާރީހާ ހަމައަށް ފާއިތުވި ތިން މަހާއި 10 ދުވަހުގެ މުސާރައިގެ ގޮތުގައި މަހަކަށް 51،400 ރުފިޔާގެ މަގުން 171،333ރ. ދޭން ޖެހޭ ކަމަށެވެ. ޑެޕިއުޓީ ހައި ކޮމިޝަނާ ކަމުގެ މަގާމަށް ފަހުމީ އައްޔަންކުރެއްވި 28 ނޮވެމްބަރު 2013ގައެވެ. އެހެން ކަމުން އެ މަގާމުގެ މުސާރަ ހަމަޖެހުމާ ހަމައަށް ސީއެސްސީން ލިބެންޖެހޭ މުސާރަ ފަހުމީ އަށް ލިބެންޖެހޭނެ ކަމަށް ވެސް ހުކުމުގައި ވެއެވެ.\nމީގެ އިތުރުން ޑެޕިއުޓީ ހައިކޮމިޝަނަރުގެ މުސާރައަކީ 18،000ރ. ކަމަށް ވެފައި ސީއެސްސީގެ މުސާރައަކީ 30،000ރ. ކަމަށް ވުމުން އެ މަގާމާ ހަވާލުވި ދުވަހާ ހަމައަށް މުސާރައިގެ ތަފާތު ކަމަށްވާ 12،000ރ. ހިނގައިދިޔަ މުއްދަތާ ހަމައަށް ލިބެންޖެހޭނެ ކަމަށް ވެސް ހުކުމުގައި ވެއެވެ. އެއީ 20 މަހާއި 26 ދުވަހަށް 250،400ރ. ދޭންޖެހޭނެ ކަމަށް ވެސް ހުކުމުގައި ވެއެވެ\n20 ނޮވެމްބަރ 2015


ފިޠްރު ޒަކާތް | އަޅުކަން | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު އަޅުކަން ފިޠްރު ޒަކާތް\n05 ނޮވެމްބަރު 2005\nފިޠްރު ޒަކާތަކީ ރޯދަމަސް ނިމުނީމައި މުސްލިމުން، އެ ޙައްޤުވާ މީހުންނަށް ދޭ ޒަކާތެކެވެ. އެހެން ގޮތަކަށް ބުނާނަމަ ކުޅަދާނަކަން ހުރި މީހުން ކުޅަދާނަކަން ނެތް ފަޤީރުންނަށް ފޯރުކޮށްލާ މާއްދީ އެހީތެރިކަމެކެވެ. ފިޠްރު ޒަކާތް ފަރުޟު ކުރެއްވުނީ ރޯދައާއި އެކު، ހިޖުރައިން ދެވަނަ އަހަރުގައެވެ. ފިޠްރު ޒަކާތާއި މުދަލުގެ ޒަކާތަކީ މުޅިން ދެ އެއްޗެއްކަން މި ތާގައި ފާހަގަ ކޮށްލަމެވެ. އަދި ޞަދަޤާތަކީވެސް ތަފާތު އެއްޗެކެވެ.\nފިޠްރު ނެރުމަކީ މުސްލިމުންގެ މައްޗަށް ވާޖިބު ކަމެކެވެ.\nރަސޫލާ ބަޔާންކޮށްދެއްވާފައިވާ ގޮތުން ފިޠްރު ޒަކާތަކީ ރޯދަވެރިއާ، ރޯދައަށްހުރެ ކުރެވޭ ކުދި ކުށްތަކުން ރޯދައަށް ބުރާފައިވާ ''ހިރަފުހުން'' އެ ސާފުކޮށްދޭ އެއްޗެކެވެ. އަދި ހަމައެހެންމެ މިއީ ރޯދަމަހު މުސްލިމުން، ފަޤީރުންގެ ކެކުޅުންތަކާއި، ބަނޑުހައިހޫނުކަން ދެނެގަނެ، އެކަން މުޖުތަމަޢުން ފޮހެލުމައްޓަކައި އަޅާ ފުރަތަމަ ފިޔަވަޅެވެ. ރަމަޟާންމަހު ގައި ތިމަންނަވީ ބަނޑުހައިކަން މިއަދު ޢީދު ދުވަހުވެސް އަނެއް އަޚާ ވާނެކަން ހަދާންނުނެތޭކަން ފިޠްރު ޒަކާތުގެ ހާލުގެ ދުލުން ބުނެއެވެ. ރޯދައަށް ހުރުމުގެ ސަބަބުން އެހެން މީހުންގެ ބަނޑުހައިހޫނުކަން އިޙްސާސް ކުރަން ދަސްވި ދަސްވުމަށް، ކުރިމަތިވާ ފުރަތަމަ ޙަޤީޤީ އިމްތިޙާނަކީ ޒަކާތް ނެރޭ ދުވަހެވެ.\nވާޖިބުވަނީ ކޮންބަޔަކަށް ؟\n- މުސްލިމުންގެ ތެރެއިން، ކޮންމެ އަންހެނެއް ފިރިހެނެއް، ކުޑަކުއްޖެއް ބޮޑުމީހެއް، މިނިވަނެއް އަޅެއް، ފަޤީރެއް މުއްސަންޖެއްގެ މައްޗަށް ފިޠްރުޒަކާތް ވާޖިބުވެގެންވެއެވެ.\n- ނަމަވެސް މި ވާޖިބުވާ މީހާގެ ކިބައިގައި ހުންނަންޖެހޭ ޝަރުޠަކީ، ޢީދުދުވަހާއި އެރޭ އޭނާއާއި ބަލަދުވެރިން ކާނެ، އަދި ބޭނުންތައްފުއްދޭނެ ފައިސާ ނުވަތަ ތަނަވަސްކަން އަތުގައި ހުރުމެވެ.\nޒަކާތުގެ މިންވަރު އަދި ބާވަތް\nޖުމްހޫރު ޢިލްމުވެރިން އެއްބަސްވެވަޑައިގަންނަވާ ގޮތުން ، ފިޠްރު ޒަކާތް ދޭންޖެހެނީ، ކަދުރު، ހިމަގޮދަން، ހިކި މޭބިސްކަދުރު، ގޮދަން، ޗީޒު ނުވަތަ އެރަށެއްގައި ޢާއްމުކޮށް ކައިއުޅޭ ބާވަތަކުން ''ޞާޢެއް'' ގެ މިންވަރެވެ.\nޞާޢު އަކީ އާދައިގެ މީހެއްގެ ދެއަތުން، ހަތަރު ފަހަރު ނެގޭވަރެވެ. ގޮދަނުން ޞާޢަކީ ގާތްގަޑަކަށް 2.17 ގުރާމެވެ. ހަނޑުލުން 2.5 ކިލޯއެވެ. އެހެނިހެން އެއްޗެހިން، މިއަށްވުރެ މަދު ނުވަތަ ގިނަވެސް ވެދާނެއެވެ.\nޒަކާތްދޭންޖެހެނީ ކުރިންެވެސް ދެންނެވިފަދައިން، އެ ތަނެއްގައި ޢާއްމުކޮށް ކައިއުޅޭ ބާވަތަކުންނެވެ. ޢާއްމުކޮށް ކައިއުޅޭއެއްޗަށްވުރެ މި ދެންނެވި އެއްޗެހީގެ ފެންވަރު ރަނގަޅުނަމަ މި އެއްޗެހިންނެވެ.\nޒަކާތް ނެރެން ޖެހޭނީ ކާއެއްޗެހިންތޯ ނުވަތަ ފައިސާއިންތޯ، މިއީ ޢިލްމުވެރިންގެ މެދުގައި ޚިލާފު އުފެދިފައިވާ މައްސަލައެކެވެ. ޙަނަފީ މަޛްހަބު ފިޔަވާ އަނެއް ތިން މަޛްހަބުގެ އިމާމުން ދެކެވަޑައިގަތީ ފައިސާއިން ނުދެވޭނެ ކަމަށެވެ. ނަމަވެސް ޙަނަފީ މަޛްހަބް ދެކެނީ ޒަކާތަށް ވާޖިބުވާ މިންވަރުގެ އަގު ( ފައިސާއިން ) ޒަކާތް ނެރުން ހުއްދަ ކަމަށެވެ. މިހާރުގެ ގިނަ ޢިލްމުވެރިން ޒަމާނުގެ ކަންތައްތައް އޮތް ގޮތަށް ބައްލަވާފައި ފަތުވާ ދެއްވަނީ، ފައިސާއިން ފިޠުރު ޒަކާތް ނެރުން ހުއްދަކަމަށެވެ. އަދި އެ ގޮތް ރަނގަޅު ކަމަށެވެ. އަދި ޢުމަރު ބިން ޢަބްދުލް ޢަޒީޒާއި ޙަސަނުލް ބަޞްރީ ވެސް މިގޮތަށް ވިދާޅުވިކަމަށް ރިވާކުރެވިފައިވެއެވެ.\nވީމާ ފިޠުރު ޒަކާތް ފައިސާ އިން ދިނުންވެސް ހުއްދައެވެ. ކިއެއްތެ؟ މިގޮތް ފަޤީރުންނަށް މާ ފައިދާ ބޮޑެވެ. އެހެނީ ގިނަދުވަސް ވަންދެން، ފައިސާ ގެންގުޅެވިފައި، ހުރިހާ ބާވަތެއްގެ ބޭނުންތައްވެސް އެއިން ފުއްދޭނެތީއެވެ. ކާއެއްޗެހި މަދު ނަމަ ކާއެއްޗެހި ގަނެވޭނެއެވެ. ކުދިން ކިޔަވަން ބޭނުންވާ އެއްޗެއް މަދު ނަމަ، އެ ވެސް ގަނެވިދާނެއެވެ. ހަމަ އެހެންމެ ފިޠުރު ޒަކާތަކީ އަޅުކަމެއްގެ އިތުރުން މުސްލިމުންގެ ބައެއްގެ މަސްލަހަތާ ވެސް ގުޅިފައިވާ ކަމެކެވެ. ވީމާ މި މަސްލަހަތު ބޮޑަށް ޙާޞިލް ކުރެވޭނެ ގޮތެއް ބަލަން ޖެހޭނެއެވެ.\nފިޠުރު ޒަކާތް ދިނުން ވާޖިބު ވާ ވަގުތަކީ ރަމަޟާން މަހުގެ އެންމެ ފަހު ދުވަހުގެ އިރުއޮއްސުމުންނެވެ. މިއީ ޝާފިޢީ އަދި ޙަންބަލީ މަޛުހަބެވެ. މާލިކީ އަދި ޙަނަފީން ދެކެނީ ޢީދުދުވަހުގެ އިރުއެރުމުން ކަމަށެވެ. އިބުނު ޢައްބާސް ރިވާކުރެއްވި ޙަދީޘެއްގައި ވާގޮތުން ޢީދު ނަމާދުގެ ކުރިން ޒަކާތް ނެރެން ޖެހެއެވެ. ވީމާ އޭގެ ފަހުން އެ ނެރެފިނަމަ އެއީ ފިޠްރު ޒަކާތަކަށް ނުވާނެއެވެ. ނަމަވެސް އެވާނީ ޞަދަޤާތަކަށެވެ.\nޒަކާތް ނެރުން އަވަސް ކުރުން\nއިމާމް އަޙްމަދު ދެކެލައްވަނީ، ނެރުން ދެ ދުވަސް ކުރިއަށް އަވަސް ކުރެވިދާނެ ކަމަށެވެ. އެއީ ބުޚާރީގައިވާ ޙަދީޘެއްގައި ޞަޙާބީން އެއް ދުވަސް، ދެ ދުވަސް ކުރިން ޒަކާތް ނެރޭކަމަށް އޮންނާތީއެވެ.\nމާލިކީ މަޛްހަބުގެ މީހުން ނަގާ ރައުޔަކީވެސް މިއީއެވެ. ބައެއް މީހުން ތިން ދުވަސް ކަމަށްވެސް ބުނެފައިވެއެވެ. ހަމަ އެހެންމެ ޙަންބަލީ މަޛްހަބުގެ އެއް ރައުޔެއްގައި ރަމަޟާން މަހުގެ މެދާއި ހަމައަށް އަވަސް ކުރެވިދާނެކަމަށް ބުނެފައިވެއެވެ.\nޝާފިޢީ މަޛްހަބުގައި ދެކެނީ ރަމަޟާން މަހުގެ ފެއްޓޭ ހިސާބަށްވެސް އަވަސް ކުރެވިދާނެ ކަމަށެވެ. އެހެނީ ފިޠްރު ޒަކާތުގެ ސަބަބަކީ ރަމަޟާން މަހުގެ ރޯދަ ހިފާފައި ރޯދަ މަސް ނިންމުމެވެ. ވީމާ މި ދެ ސަބަބުގެ ތެރެއިން އެއް ސަބަބު އޮތަސް (ރޯދަ ފެއްޓުން) ޒަކާތް ވާޖިބު ވީ ކަމަށެވެ.\nވީމާ ފިޠްރު ޒަކާތް ނެރުން އަވަސް ކުރުމުގެ މައްސަލައިގައި، ގިނަ ޢިލްމުވެރިން ވިދާޅުވަނީ ރަމަޟާން މަހުގެ މެދާއި ހަމައަށްވެސް އަވަސް ކުރެވިދާނެކަމަށެވެ. އަދި ވަކިން ޚާއްޞަކޮށް ޒަކާތް ހަވާލު ކުރަނީ ސަރުކާރުގެ ކަމާއި ބެހޭ އިދާރާއަކާއި ނުވަތަ ޚައިރީ ޖަމްޢިއްޔާއަކާއި ނަމަ، ރަމަޟާން މަހުގެ މެދަށް އަވަސް ކުރުމަކީ މަޞްލަޙަތު ހުރި ގޮތެއް ކަމަށް ޢިލްމުވެރިން ދެކެލައްވައެވެ.\nއެހެނީ ގިނަ ބައެއްގެ އަތުން އެ އެއްޗެހި އަތުލައި ގުދަންކޮށް އެ ބަހާނެ މީހުންގެ ލިސްޓު ތައްޔާރުކޮށް، ބަހާނެ މިންވަރު ކަނޑައަޅައި ޢީދު ދުވަހު ފަޤީރުންނާއި މިސްކީނުންނަށް ޒަކާތުގެ ފައިސާ ނުވަތަ އެއްޗެހި ދެވޭނީ އޭރުންނެވެ.\nޒަކާތް ނެރުން ހުއްދަ ވާ ވަގުތު ވަދެފައި އޮއްވާ ފުރަން ޖެހިއްޖެނަމަ ބޮޑަށް ރަނގަޅީ، ޒަކާތް ނެރެފައި ފުރުމެވެ. ވަގުތު ނުޖެހޭނަމަ އޭނާ ފުރައިގެން ގޮސް މަޑު ކުރާތަނެއްގައި، ޒަކާތް ނެރޭނީއެވެ. ( ވަގުތު ފާއިތު ނުވާނަމަ )\nފިޠްރު ޒަކާތް ލިބެން ޖެހޭ މީހުންނާއި މެދު ތިން ރައުޔެއް ފިޤުހުވެރިންގެ މެދުގައި އެބަ އޮތެވެ. އެއީ :-\n1- މުދަލުގެ ޒަކާތްވެސް ލިބޭ 8 ބާވަތުގެ މީހުންނަށް ( ތައުބާ ސޫރަތުގެގެ 60 ވަނަ އާޔަތް ބަލާށެވެ. ) ފިޠުރު ޒަކާތްވެސް ލިއްބައި ދެވިދާނެއެވެ. މިއީ ޝާފިޢީ މަޛްހަބުގެ މަޝްހޫރު ރައުޔެވެ.\n2- އަށް ބާވަތުގެ މީހުންނަށް ބެހުންވެސް ހުއްދައެވެ. އަދި ފަޤީރުންނާއި މިސްކީނުންނަށް ބެހުން ޚާއްޞަ ކުރުންވެސް ހުއްދައެވެ. މިއީ ޖުމްހޫރު ޢިލްމުވެރިންގެ ރައުޔެވެ.\n3- ހަމަ އެކަނި ފަޤީރުންނާއި މިސްކީނުންނަށް ބެހުން ޚާއްޞަ ކުރުން ވާޖިބެވެ. މިއީ މާލިކީ އަދި އިމާމް އަޙްމަދުގެ އެއް ރިވާޔަތެއްގައި ވާ ރައުޔެވެ. އިބްނު ތައިމިޔާ އާއި އޭނާގެ ދަރިވަރު އިބްނުލް ޤައްޔިމް ބުރަވެލައްވަނީވެސް މި ރައުޔަށެވެ.\nއަލްޢައްލާމާ ޝައިޚް ޔޫސުފުލް ޤަރަޞާވީ މި މައްސަލާގައި ވިދާޅުވެފައިވަނީ، ތިންވަނަ ރައުޔަކީ ފިޠުރު ޒަކާތުގެ ރޫޙާއި އެންމެ ގުޅޭ ރައުޔު ކަމަށެވެ. އެއީ ހަމައެކަނި ފަޤީރުންނާއި މިސްކީނުންނަށް ޚާއްޞަ ކުރެވޭތީއެވެ. ނަމަވެސް ޤަރަޟާވީ ވިދާޅުވަނީ އެހެން ފަރާތަކަށްވެސް ބޭނުން ޖެހިއްޖެ ހިނދެއްގައި އެފަރާތަކަށް މިއިން ބައެއް ދިނުން އެއީ މަޞްލަޙަތު ހުރި ގޮތެއް ކަމަށެވެ.\nވީމާ ޤަރަޟާވީ ދެކެލައްވަނީ ޤަބޫލް ކުރެވޭ އިސްލާމީ މަޞްލަޙަތެއް ނެތްނަމަ ފިޠުރު ޒަކާތް ޚާއްޞަ ކުރަންޖެހޭނީ ފަޤީރުންނާއި މިސްކީނުންނަށެވެ. އެ ތަނެއްގެ ވަލިއްޔުލް އަމްރަށް، ބާކީ އޮތް ހަ ބައިން ކުރެ ބަޔަކަށް ނުވަތަ މުސްލިމުންގެ މަޞްލަހަތަކަށް މި މުދަލުން ބައެއް ޚާއްސަ ކުރަން ފެނިއްޖެނަމަ އެކަން ކުރެވިދާނެއެވެ.\n- ބަނޑުގައި އޮންނަ ކުޑަ ކުއްޖާގެ މަތިން ފިޠްރު ޒަކާތް ދޭން ޖެހޭނެހެއްޔެވެ؟\nޖުމްހޫރު ޢިލްމުވެރިން ވިދާޅުވަނީ ބަނޑުގައިވާ ކުޑަ ކުއްޖާ '' ޖަނީން '' ގެ ފަރާތުން ފިޠްރު ޒަކާތް ނެރެން ނުޖެހޭނެ ކަމަށެވެ. ނަމަވެސް އިމާމް އިބްނު ޙަޒުމް ވިދާޅުވަނީ ޖަނީނަށް 120 ދުވަސް ވެއްޖެނަމަ، ދޭން ޖެހޭނެކަމަށެވެ. އޭނާގެ ދަލީލަކީ ޒަކާތް ވާޖިބުވާ މީހުން ބަޔާން ކުރެވިފައިވާ ޙަދީޘްގައި ''ކުޑަކުއްޖާ '' އޮތުމެވެ. ނަމަވެސް މީގެ ރައްދެއްގެ ގޮތުގައި ޢިލްމުވެރިން ވިދާޅުވަނީ ބަނޑުގައި ވާ ކުޑަ ކުއްޖާގެ ފަރާތުން ޒަކާތް ނެރެން ޖެހޭ ކަމުގެ އެއްވެސް ދަލީލެއް ނެތް ކަމަށެވެ. އަދި ބަނޑުގައި އޮންނަ ޖަނީން އާއި އުފަންވެފައި ތިބޭ ކުދިންނާއި މުޅިން ތަފާތު ކަމަށެވެ. ރާޖިޙް ރައުޔަކީ ދޭން ނުޖެހޭނެ ކަމަށް ބުނާ ރައުޔެވެ.\n- ބައިވަރު ފަޤީރުން ތިބެފައި ޒަކާތް ދޭން ހުރީ އެންމެ މީހެއް ނަމަ، އޭނާ ޒަކާތުގެ ގޮތުގައި ދޭ އެއްޗެއް އެ އެންމެންނަށް ބެހުން ހުއްދައެވެ. އަނެއްކޮޅުން އެތައް ބަޔަކު ނެރޭ ޒަކާތް، މަސްހުނިވެގެން އެކަކަށް ލިބުން އެއީ ވެސް މައްސަލައެއް ނޫނެވެ.\n- ފިޠްރު ޒަކާތް ނުބެހޭނެ މީހުން ( ނުލިބޭ މީހުން ) :\nފިޠްރު ޒަކާތަކީވެސް ޒަކާތަކަށް ވާހިނދު، ޒަކާތް ދިނުން ހުއްދަ ނޫން އެއްވެސް މީހަކަށް ފިޠްރު ޒަކާތްވެސް ނުދެވޭނެއެވެ(ނުލިބޭނެއެވެ.) އޭގެ ތެރޭގައި ކާފިރުން، މުރުތައްދުން، މުއްސަނދިން، ޒަކާތް ލިބޭ މީހުންގެ 8 ބައިގައި ނުހިމެނޭ މީހުން، މަސައްކަތް ކުރުމުގެ ކުޅަދާނަކަން ލިބިފައިވާ އެހެން ނަމަވެސް މަސައްކަތް ނުކޮށް ސަލާންޖަހާ މީހުން، މައިންބަފައިން، ދަރިން، އަދި އަނބިމީހާ ހިމެނެއެވެ.\nދެންމެ މި ބުނެވުނު ޢާއިލާ މީހުންނަށް ޒަކާތުން އެއްޗެއް ދިނުން ހުއްދަ ނޫނީ އެއީ، ޚަރަދު ކުރުން އޭނާގެ މައްޗަށް ވާޖިބުވެފައިވާ ބަޔަކަށް ވާތީއެވެ. ވީމާ މިސާލަކަށް ދަރިފުޅަށް ނުވަތަ އަނބިމީހާއަށް ޒަކާތް ދިނުމަކީ އަމިއްލަ ޖީބަށް އެ ފައިސާ ނަގާފައި ޒަކާތް ދީފައި އަލުން އެ ފައިސާ ޖީބަށް ލުން ކަހަލަ ކަމެކެވެ.\nޚަރަދު ކުރުން ވާޖިބު ނޫން ތިމާގެ މީހުންނަށް ޒަކާތުގެ ފައިސާ ދިނުން ހުއްދައެވެ. އެހެނީ ތިމާގެ މީހުންނަށް ޞަދަޤާތް ދިނުމަކީ ވަރަށް ހެޔޮ އިތުރު ކަމެކެވެ. މިސާލަކަށް ބޭނުން ޖެހިފައިވާ ދައްތަ، ބޭބެ، ބޮޑު ދައިތަ ބޮޑު ބޭބެ އަދި މިނުންވެސް ތިމާގެ މީހުންނެވެ. ހަމަ އެހެންމެ ފަޤީރު ރައްޓެއްސަކަށް ވެސް ދެވިދާނެއެވެ. އޮތް ހަމަ އެކަނި ޝަރުޠަކީ ޒަކާތުގެ އާޔަތުގައިވާ 8 ސިފައިން ކުރެ ސިފައެއް މިއިން މީހެއްގައި ހުރުމެވެ.\nއެކަމަކު ތިމާއަކީ ވަރަށް މުއްސަނދި މީހެއްނަމަ މި ފަދަ މީހަކަށް ވެދޭ އެހީ އަކީ ޒަކާތަށް ޚާއްސަ ފައިސާއިން ދޭ އެއްޗެއްގެ ބަދަލުގައި، އެހެން ބަޖެޓަކުން ވެދޭ އެހީއަކަށް ހެދުން ރަނގަޅެވެ.\nއޭރުން ގާތް މީހުންގެ ބޭނުންވެސް ފުއްދައި ދެވިފައި އަދި ނުދަންނަ ހިލޭ ފަޤީރުންނަށް ދޭން ޒަކާތުގެ ފައިސާ ހުންނާނެއެވެ.\nސުވާލަކީ އަނބިމީހާ ނެރޭ ޒަކާތު ފައިސާ އޭނާގެ ފިރިއަށް ދެވިދާނެހެއްޔެވެ؟ މިސާލަކަށް މުއްސަނދި ވިޔަފާރިވެރި އަންހެނެއްގެ މުދަލު ޒަކާތުން އޭނާގެ ފަޤީރު ފިރި މީހާއަށް ދެވިދާނެހެއްޔެވެ؟ ޖަވާބުގައި ޖުމްހޫރު ޢިލްމުވެރިން ދެކެލައްވަނީ ދެވިދާނެ ކަމަށެވެ. ސަބަބަކީ ފިރިމީހާއަށް ޚަރަދު ކުރުން އެއީ އަނބިމީހާއަށް ވާޖިބު ކަމެއް ނޫނެވެ. ޢަބްދުﷲ ބިން މަސްޢޫދުގެ އަނބިކަނބަލުން ޒައިނަބް ކީރިތި ރަސޫލާ އަރިއަހުން މި ކަމުގެ ފަތުވާއަކަށް އެދިލެއްވުމުން، ގާތް ތިމާގެ ކަމުގެ ޘަވާބާއި ޞަދަޤާތުގެ ޘަވާބު ލިބޭނެކަމަށް ޙަދީޘް ކުރެއްވިއެވެ. ( ޞަޙީޙް ބުޚާރީގެ ޙަދީޘެއް )\nޟަރޫރަތްތައް މަނާކަންތައް ހުއްދަކުރޭ


SunOnline: Hong Kong ge amanaa behey gaanoonuge dhashun furathama dhauvaa kuri meehaage dhauvaa saabithuvejje\nހޮންކޮންގްގެ އަމަނާ ބެހޭ ގާނޫނުގެ ދަށުން ދައުވާ ކުރި ފުރަތަމަ މީހާގެ ދައުވާ ސާބިތުވެއްޖެ\nރުގިއްޔާ މުހައްމަދު މޫސާ 27 Jul 2021, 17:26\nހޮންކޮންގައި އަމަނާ ބެހޭ ގާނޫނުގެ ދަށުން ދައުވާ ކުރި ފުރަތަމަ މީހާ ކަމަށްވާ ޓޮންގް ޔިންގް-ކިޓްގެ މައްޗަށް ދެ ދައުވާއެއް ވަނީ ސާބިތުވެފަ -- ފޮޓޯ: އޭއެފްޕީ\nހޮންކޮންގް (ޖުލައި 27): ހޮންކޮންގްގެ އަމަނާ ބެހޭ ގާނޫނުގެ ދަށުން ފުރަތަމަ ދައުވާ ކުރި މީހާގެ މައްޗަށް އެ ދައުވާތައް ސާބިތުވެއްޖެއެވެ.\nޗައިނާއިން މިދިޔަ އަހަރު ފާސް ކުރި ހޮންކޮންގެ އަމަނާ ބެހޭ ގާނޫނުގެ ދަށުން އެންމެ ފުރަތަމަ ދައުވާ ކުރީ ޓޮންގް ޔިންގް-ކިޓް ކިޔާ 24 އަހަރުގެ މީހެއްގެ މައްޗަށެވެ. އެއީ މިދިޔަ އަހަރުގެ ޖުލައި މަހު އޭނާގެ ސައިކަލުން ހަތަރު ފުލުހެއްގެ ގައިގައި ޖެއްސި މައްސަލައިގައެވެ. އޭރު އޭނާގެ ސައިކަލުގައި ހުރީ "ހޮންކޮންގް މިނިވަން ކުރޭ، އަހަރެމެންގެ އިންގިލާބު" ލިޔެފައިވާ ދިދައެއް ހަރުކޮށްފައެވެ.\nއެ މައްސަލައާ ގުޅިގެން އަމަނާ ބެހޭ ގާނޫނުގެ ދަށުން ޓޮންގްގެ މައްޗަށް ވަނީ ޓެރަރިޒަމްގެ ދައުވާކޮށްފައެވެ. އަދި އޭނާގެ ސައިކަލުގައި ހަރުކޮށްފައި ހުރި ދިދައިގައި ލިޔެފައިވާ ސްލޯގަންގެ ސަބަބުން އޭނާގެ މައްޗަށް ވަނީ ވަކިވެގަތުމަށް ނުވަތަ ބައިބައިކުރުމަށް ހިތްވަރު ދިނުމުގެ ދައުވާކޮށްފަ އެވެ. އެއީ މިހާރު ޗައިނާގެ ސަރަހައްދެއްގެ ގޮތުގައި އޮތް ހޮންކޮން އެގައުމުން ވަކިވެގަތުމަށް ހިތްވަރު ދިނުމެވެ.\nއެ މައްސަލަ ބެއްލެވީ އަމަނާ ބެހޭ ގާނޫނުގެ މައްސަލަތައް ބަލަން ހޮންކޮންގެ ލީޑަރު ކެރީ ލާމް ހިޔާރު ކުރައްވާފައިވާ ތިން ފަނޑިޔާރެކެވެ. އަދި ކޯޓުގެ ނިންމުން އިއުލާން ކުރައްވަމުން ފަނޑިޔާރުން ވިދާޅުވީ ޓޮންގްގެ ދިދައިގައި ލިޔެފައިވާ ސްލޯގަންއިން ވަކިވެގަތުމަށް ހިތްވަރުދެވޭ ކަމަށެވެ.\nމީގެ އިތުރުން ޓޮންގްގެ "ސިޔާސީ އެޖެންޑާއެއް" އޮތް ކަމަށާއި އޭނާގެ އަމަލުތަކުގެ ސަބަބުން މުޖުތަމައަށް ގެއްލުން ލިބިފައިވާ ކަމަށްވެސް ފަނޑިޔާރުން ވިދާޅުވިއެވެ.\nއެހެންކަމުން ޓޮންގްގެ މައްޗަށް ދެ ދައުވާވެސް ސާބިތުވުމުން އޭނާގެ މައްޗަށް އަންނަ ބުރާސްފަތި ދުވަހު ހުކުމް ކުރަން ވަނީ ނިންމާފައެވެ.\nހޮންކޮންގްގެ އަމަނާ ބެހޭ ގާނޫނުގައި ވަނީ ޗައިނާއިން ހޮންކޮންގް ވަކި ކުރުމާއި މައި ސަރުކާރުގެ ބާރު ކަނޑުވާލަން މަސައްކަތް ކުރުމާއި ބޭރުގެ ބާރުތަކާއެކު ސިއްރިއްޔާތުގައި މަސައްކަތް ކުރުމާއިި ޓެރަރިޒަމްގެ އަމަލުތައް މަނާކޮށްފައެވެ. އަދި އެ ގާނޫނާ ހިލާފުވާ މީހުން އިންތިހާބުތަކުގައި ވާދަކުރުން މަނާކޮށް، އުމުރަށް ޖަލަށް ލެވިދާނެއެވެ.\nއެ ގާނޫނުގެ ދަށުން ހޮންކޮންގެ ފުލުހުން މިހާތަނަށް 138 މީހަކު ހައްޔަރުކޮށް، 76 މީހެއްގެ މައްޗަށް ދައުވާކޮށްފައިވެއެވެ.


Fuluhunge bill aa dhekolhah London ga kuri muzaaharaa in 107 meehun hayyaru koffi - Hali News\nފުލުހުންގެ ބިލާ ދެކޮޅަށް ލަންޑަންގައި ކުރި މުޒާހަރާއިން 107 މީހަކު ހައްޔަރުކޮށްފި\n05 April 2021, 01:44\nފުލުހުންނަށް އިތުރު ބާރުތައް ލިބޭގޮތަށް ފުލުހުންގެ ގާނޫނަށް އިސްލާހް ގެނައުމަށް ސަރުކާރުން ތައާރަފް ކުރަންއުޅޭ ބިލާ ދެކޮޅަށް ލަންޑަންގައި ކުރި ވަރުގަދަ މުޒާހަރާގެ ތެރެއިން ފުލުހުން 107 މީހުން ހައްޔަރު ކޮށްފިއެވެ.\nގާނޫނަށް ގެންނަންއުޅޭ އިސްލާހްތަކާ ދެކޮޅަށް ޔޫކޭގެ އެކި ކަންކޮޅުތަކުގެ ޓައުންތަކާއި، ސިޓީތަކުގައި އެތައްހާސް ބަޔަކު މަގުތަކަށް ނުކުމެ ވަރުގަދަ މުޒާހަރާތަކެއް ކޮށްފައި ވެއެވެ.\nއާންމުން މަގުތަކަށް ނުކުތީ، ކޮވިޑް-19 ބަލި ފެތުރުން ހުއްޓުވަން ޔޫކޭގައި ވަރގަދަ ފިޔަވަޅުތަކެއްވެސް އަޅާފައި ވަނިކޮށް އެއިން އެއްވެސް ކަމަކަށް ފަރުވާލެއް ނުބަހައްޓައެވެ.\nއާންމުން މުޒާހަރާކޮށްފައިވަނީ "ކިލް ދަ ބިލް" މިނަމުގައެވެ. ސަރުކާރުން ތައާރަފްކޮށްފައިވާ ބިލަށް ދީފައިވާ ނަމަކީ "ދަ ބިލް" އެވެ.\nފުލުހުން ބުނެފައިވަނީ، މުޒާހަރާތައް ޖުމްލަ ގޮތެއްގައި ކުރިއަށްދިޔައީ ސުލްހަވެރި ގޮތެއްގައި ކަމަށާއި، ގިނަ މީހުން ހަރަކާތްތެރި ވަމުންދިޔައީވެސް ޖިސްމާނީ ގައިދުރުކަން ބަހައްޓައިގެން ކަމަށެވެ.\nފުލުހުން ބުނެފައިވަނީ، ވެރިރަށް ލަންޑަންގައި މުޒާހަރާކުރި މީހުންގެ ތެރެއިން ބަޔަކު ހަމަނުޖެހުން ހިންގައި، ފުލުހުންނަށް ހަމަލާދީ އަދި ކޮވިޑް ފެތުރުން ހުއްޓުވަން އަޅާފައިވާ ފިޔަވަޅުތަކާ ޚިލާފްވުމުން ހައްޔަރުކުރަން ޖެހުނީ ކަމަށެވެ.\nހަމަނުޖެހުން ހިންގި މީހުން ހައްޔަރުކުރަން ފުލުހުން މަސައްކަތް ކުރުމުގެ ތެރޭގައި ދެފަރާތުގެ ދެމެދުގައި ކުރިމަތިލުންތައް ހިނގައި، ފުލުހުންގެ 10 މީހަކަށް އަނިޔާވި ކަމަށްވެސް ބުނެފައި ވެއެވެ.\nޔޫކޭ ސަރުކާރުން ތައާރަފްކުރަން އުޅޭ ބިލްގައި، އިންގްލެންޑާއި ވޭލްސްގެ ފުލުހުންނަށް، ފުލުހުން ކަނޑައަޅާ އުސޫލުތަކަށް ނުފެތޭ މުޒާހަރާތައް ހުއްޓުވައި، އެފަދަ މުޒާހަރާތައް ކުރާ މީހުން ޖޫރިމަނާކުރުމާއި، ޖަލަށްލުމުގެ ބާރުތައްވެސް ލިބިދެއެވެ.\nމިސާލެއްގެގޮތުން ބިލްގައި ކަނޑައަޅާފައިވަނީ، މާ އަޑުގަދަކޮށް މުޒާހަރާ ކުރާނަމަ އެފަދަ މުޒާހަރާއެއް ފުލުހުންނަށް ހުއްޓުވިދާނެ ކަމަށެވެ.\nމިބިލާ ދެކޮޅަށް ބްރިސްޓޯލްގައިވެސް ދާދިފަހުން ވަރަށް ހަމަނުޖެހުންބޮޑު މުޒާހަރާއެއް ކޮށްފައި ވެއެވެ. އެ މުޒާހަރާގެ ތެރޭގައި ފުލުހުންނަށް ހަމަލާދިނުމުގެ އިތުރުން، ޕޮލިސް ސްޓޭޝަނަކަށް ގެއްލުންދީ އަދި ފުލުހުންގެ އެތައް ވެހިކަލެއްގައިވެސް ހުޅުޖަހާފައި ވެއެވެ.\nޔޫކޭ ބޮޑުވަޒީރު ބޮރިސް ޖޯންސަންވެސްވަނީ، ބްރިސްޓޯލް ހަމަލާތައް ވަރަށް ހަރުކަށި އިބާރާތުން ކުށްވެރިކުރައްވާފައެވެ. އަދި ވިދާޅުވީ، އެއީ ލަދުވެތި އަމަލުތަކެއް ކަމަށެވެ.\nއެކަމަކު، ބްރިސްޓޯލްގައި މުޒާހަރާކުރި މީހުން ބުނެފައިވަނީ، ފުލުހުންނަށާއި، ފުލުހުންގެ ތަންތަނަށް ހަމަލާދިނީ، މުޒާހަރާކުރި މީހުންނާ ދެކޮޅަށް ފުލުހުން އަނިޔާވެރިކަން އިސްކުރުމުން ކަމަށެވެ.\nއިތުރު ލިޔުންތައް އިނގިރޭސިވިލާތް ލަންޑަން


Comedy akun Akshay ah 100 crore rupees | Mihaaru\nކޮމެޑީއަކުން އަކްޝޭ ކުމާރަށް 100 ކްރޯޑް ރުޕީސް\n14 ނޮވެމްބަރ 2020 - 08:16\nމިދިޔަ ހަފުތާގައި މީޑިއާތަކުން ރިޕޯޓްކޮށްފައިވާ ގޮތުގައި އަކްޝޭ ކުމާރު ވަނީ ޑައިރެކްޓަރު މުދައްސަރު އަޒީޒް އަލަށް ހަދަން ނިންމާފައިވާ ކޮމެޑީއަކަށް ސޮއިކޮށްފަ އެވެ. އޭނާ އަކީ މިދިޔަ އަހަރު "ޕަތީ ޕަތުނީ އޯރް ވޯ" ގެނެސްދިން ޑައިރެކްޓަރެވެ.\nމުދައްސަރުގެ އާ ފިލްމާ ބެހޭ އެންމެ ފަހުގެ ޚަބަރުތައް ބުނާގޮތުން މި ފިލްމު ޕްރޮޑިއުސްކުރާނީ ދާދި ފަހުން އަކްޝޭ ޝޫޓިން ނިންމައިލި ސްޕައި ތުރިލާ "ބެލް ބޮޓަމް" ގެ ޕްރޮޑިއުސަރުން ކަމަށްވާ ވާޝޫ ބަގްނާނީ އާއި އޭނާގެ ދަރިފުޅު ޖެކީ ބަންގާނީ އެވެ. އަދި މި ފިލްމަށް އަކްޝޭ ސޮއިކުރީ 100 ކްރޯޑް ރުޕީސް (13.4 މިލިއަން ޑޮލަރު) އެވެ. ރިޕޯޓްތައް ބުނާގޮތުން އަކްޝޭ "ބެލް ބޮޓަމް" ކުޅުނީ 90 ކްރޯޑް ރުޕީސް (12.1 މިލިއަން) ޑޮލަރަށެވެ.\nއަކްޝޭ އަށް ބޮޑު އަގެއް ދޭން ޕްރޮޑިއުސަރުން އެއްވެސް އިރަކު ޖެހިލުމެއް ނުވެ އެވެ. ސަބަބަކީ އޭނާ ފިލްމެއް ހިޓަކަށް ހަދައިދޭނެ ކަމުގެ ގެރެންޓީ އޮތުމެވެ. އަނެއްކޮޅުން ސްކޮޓްލެންޑްގައި "ބެލް ބޮޓަމް" ސެޕްޓެމްބަރު މަހުގެ ތެރޭގައި ޝޫޓްކުރީ ކޮވިޑްގެ ވަރަށް ދަތި ހާލަތުގެ ތެރޭގައި ކަމަށްވާތީ އެ ފިލްމުގެ މަސައްކަތް އަވަސްކޮށް، ހަރަދުތައް ވެސް ކުޑަކޮށްދޭން އަކްޝޭ ވަރަށް މަސައްކަތްކުރި އެވެ. އެގޮތުން މީގެ 18 އަހަރު ކުރިން ފެށިގެން އެއް ޝިފްޓަށް ނޫނީ މަސައްކަތް ނުކުރާ އަކްޝޭ ވަނީ "ބެލް ބޮޓަމް" ގެ މަސައްކަތް އަވަސް ކުރަން އެ އުސޫލު ވެސް އޭރު ދޫކޮށްލައިފަ އެވެ.\nއަކްޝޭއާ އެކު ޖެކީ "ބެލް ބޮޓަމް" ގެ ޝޫޓިންގައި.\nބޮލީވުޑް ހަންގާމާ އިން ބުނީ ވަރަށް މަޖާ ކޮމެޑީއެއްގެ ގޮތުގައި ގެނެސްދޭން ނިންމާފައިވާ އެކަމަކު އަދި ނަން އިއުލާން ނުކުރާ ފިލްމުގެ ޝޫޓިން އަކްޝޭ 45 ދުވަހުގެ ތެރޭގައި ނިންމާނެ ކަމަށެވެ. އެ ނޫހުން ބުނި ގޮތުގައި މުދައްސަރުގެ ފިލްމުގެ ޖުމްލަ ބަޖެޓަކީ އަކްޝޭގެ ފީއާ އެކު ގާތްގަނޑަކަށް 150 ކްރޯޑް ރުޕީސް އެވެ. އެއީ އަކްޝޭ ކަހަލަ ބިޒީ ތަރިއަކާ އެކު 45 ދުވަހުގެ ތެރޭގައި ފިލްމެއް ނިންމަން ބަލާ ނަމަ މާ ބޮޑު އަދަދެއް ނޫނެވެ.\nނަމަވެސް މި ފިލްމާ ބެހޭ މާ ބޮޑު ތަފުސީލުތަކެއް އަދި ހާމައެއްނުކުރެ އެވެ. ފިލްމު ރަސްމީކޮށް އިއުލާނެއް ވެސް ނުކުރެ އެވެ. އެކަމަކު ފިލްމުގެ ޝޫޓިން ތާވަލުކޮށްފައި ވަނީ އަންނަ އަހަރުގެ ޖުލައިގައި ފަށައި އޮގަސްޓް މަހުގެ ތެރޭގައި ނިންމާ ގޮތަށެވެ. ސިނަމާތަކަށް ފިލްމު ގެންނާނީ 2022 ގެ ކުރީކޮޅު އެވެ.\nއަކްޝޭ މިހާރު އަންނަނީ ޔާޝްރާޖް ފިލްމްސްގެ "ޕްރިތުވީރާޖް" ގެ މަސައްކަތް ކުރަމުންނެވެ. އެ ފިލްމަށް ފަހު އޭނާ ދެން ފަށާނީ ޑައިރެކްޓަރު އާނަންދު އެލް ރާއީގެ "އަތުރަންގީ ރޭ" ގެ ޝޫޓިން އެވެ. އަކްޝޭ ސޮއިކޮށްފައި ހުރި އިތުރު ފިލްމުތަކުގެ ތެރޭގައި ފަރުހާދު ސަމްޖީގެ "ބައްޗަން ޕާންޑޭ" އާއި އާނަންދުގެ "ރަކްޝާބަންދަން" ހިމެނެ އެވެ. މި ހުރިހާ ފިލްމުތަކެއް ވެސް ސިނަމާތަކަށް އަންނާނީ އަންނަ އަހަރު އެވެ.\nއަކްޝޭގެ އެންމެ ފަހުގެ ފިލްމަކީ މި މަހުގެ9ގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރި ހޮރޯ ކޮމެޑީ "ލަކްޝްމީ" އެވެ. އޭނާ ދެން އެންމެ އަވަހަށް ފެނިގެން ދާނީ ކޮޕް ޑްރާމާ "ސޫރިޔަވަންޝީ" އިންނެވެ.\n"Bell Bottom" avaskuran Akshay double shift gai\nބޮލީވުޑް ކޮމެޑީ އަކްޝޭ ކުމާރު އެކްޓްކުރުން ބޮލީވުޑް ފިލްމު\nކާމިޔާބު ތަރިންނާއި ކުޅުންތެރިންނަކީ މިޒަމާނުގައި ރުފިޔާ ޗާޕްކުރާ މެޝިންތައް.


Lava Kiyaa Minikaavagakah Gina Baehgge Samaalu Kan! Lava Kiyaa Minikaavagakah Gina Baehge Samaalukan - Vaguthu\nބާރނުއަލްގެ ސިބަރިއަން ސިޓީގެ ޒޫއެއްގައި އޮތް ކުޑަކުޑަ މިނިކާވަގަކަށް މީސް މީޑިއާގައި ގިނަ ބައެއްގެ ސަމާލުކަން ދަނީ ލިބެމުންނެވެ. މި ކުޑަ މިނިކާވަގަށް ސަމާލުކަން ލިބެމުންދަނީ އޭތި ލައްވާ އަޑުތައް ބޮޑަށް ވައްތަރުވަނީ ލަވައެއް ކިޔުމުގެ އަޑު ކަމުގައި ވާތީއެވެ.\nޒޫގެ އޮފިޝަލަކު އޭބީސީ ނޫހަށް ދިން އިންޓަވިއެއްގައި ބުނެފައިވަނީ 8 މަހުގެ މި ކުޑަކުޑަ މިނިކާވަގު މީހުންގެ ސަމާލުކަން ހޯދުމަށް ބާރަށް އެކި އަޑުތައް ލައްވާ ކަމަށާއި އަދި އެ އަޑު ތަކަކީ އެއަށް ތަދުވާތީ ލައްވާ އަޑުތަކެއް ކަމަށެވެ.\nފޮރެސްޓް ފެއަރީ ޓޭލް ޒޫގެ ފަރާތުން ބުނެފައިވާ ގޮތުގައި މި މިނިކާވަގު ލަވަ ކިޔަން ފަށާފައިވަނީ އެ އުފަންވުމާއި ހަމައިންނެވެ. އެއިރުން ފެށިގެން އަބަދުވެސް އެ މިނިކާވަގު ލަވަކިޔާ ކަމަށް ޒޫގެ އޮފިޝަލަކު ބުނެފައިވެއެވެ. އަދި އެ މިނިކާވަގު މިގޮތަށް އަޑު ލައްވާ ހަދަނީ އެސޮރުގެ މަންމައަށް އެސޮރު ފާހަގަ ކުރުވަން ކަމަށް ވެސް ބުނެފައިވެއެވެ.\nފޮރެސްޓް ފެއަރީ ޓޭލް ޒޫގެ މުވައްޒަފަކު ބުނެފައިވާ ގޮތުގައި މިއީ އެ މިނިކާވަގުގެ ފުރާވަރު ދުވަސް ކަމަށެވެ. އިންސާނުންގެ ފުރާވަރު ދުވަސްވަރު އަންނަ ފަދަ ބަދަލުތައް އެއަށް ވެސް އަންނަނީ ކަމަށް މި މުވައްޒަފު ބުނެފައިވެއެވެ. އަދި މި މިނިކާވަގުގެ އަޑު ހުރީ ހައި ޕިޗް ނޯޓްސްގައި ނޫން ކަމަށް ވެސް ފާހަގަ ކޮށްފައިވެއެވެ.\n''މި ކުޑަ މިނިކާވަގުގެ ހާލު ވަރަށް ރަނގަޅު. މިއީ އެސޮރު އުފަންވީއްސުރެ އެސޮރުގެ މަންމަގެ ސަމާލުކަން ހޯދުމަށާއި މަންމައަށް އެ ސޮރު ވަކިކުރަން ފަސޭހަ ކުރުމަށް ކަންތައް ކުރާގޮތް'' ޒޫގެ މުވައްޒަފަކު ބުނެފައިވެއެވެ.\nމާޗް 2, 2021 17:35\nއަޅެ މީހަކު އަންތަރީސް ނުވާނެ.. ލަވަ ދޯ އެކިޔަނީ..ތި ސީޑީ ދެން ނެރެންވީ..ޓޮޕް ޗާޓްގަ ތި ސޮރު އޮއްނާނެ...\nމާޗް 2, 2021 18:40\nތިވީގޮތުން މިހާރު ލަވަވެސް މަށައް އޮޅިއްޖެ. މިގެކައިރި އޮންނަ ބުޅާވެސް އެހެންވީމަ ލަވަދޯ އެކިޔަނީ. އަދިކިރިޔާ މިއެނގުނީ\nމާޗް 3, 2021 08:11\nކޮންްއިރަކު އެސޮރު ފުރަތަމަ އަލްބަމް ނެރޭނީ😂😂


Dheenah furahsaara kuri India meehaa Depot kohlaifi\nދީނަށް ފުރައްސާރަކުރި އިންޑިއާ މީހާ ޑީޕޯޓްކޮށްލައިފި\nމަސްތުވެ ދީނަށް ފުރައްސާރަކުރި އިންޑިއާ މީހާ: އޭނާ ވަނީ ޑީޕޯޓްކޮށްލާފައި\nއިސްލާމް ދީނާއި މާތް ﷲ އަށް ފުރައްސާރަކުރި އިންޑިއާ މީހާއަށް ދައުވާ ނުކޮށް ޑީޕޯޓް ކޮށްލައިފި އެވެ.\nމަސްތުވެ މާލޭ މަގުމަތީގައި އުޅެނިކޮށް އިންޑިއާ މީހާ ހައްޔަރުކޮށްފައި ވަނީ މި މަހުގެ ދެވަނަ ދުވަހުގެ ރޭގަ އެވެ. އޭނާ ހައްޔަރު ކުރަން ފުލުހުން މަސައްކަތް ކުރުމުން އޭނާ ވަނީ އިސްލާމް ދީނާއި މާތް އިލާހަށް ފުރައްސާރަކޮށް ޒުވާބު ކޮށްފައެވެ. އަދި އޭނާއަކީ ރާއްޖޭގައި ހާއްސަ އިމްތިޔާޒުތަކެއް ލިބިފައިވާ މީހެއް ކަމަށް ބުނެ އެރޭ ފުލުހުންނަށް އިންޒާރު ދީފައި ވެއެވެ.\nއެރޭ އެ މީހާ އެ ހުރިހާ ވާހަކައެއް ދެއްކިއިރު ފުލުހުންގެ ބަޔަކު ބަލަހައްޓައިގެން ތިއްބެވެ. އަދި ފަހުން ހައްޔަރުކޮށް ކޯޓަށް ހާޒިރުކުރުމުން ވަނީ ދޫކޮށްލާފަ އެވެ. މި މައްސަލާގައި ފުލުހުން އަމަލުކުރި ގޮތާއި އަދި ކޯޓުން އޭނާ ދޫކޮށްލުމުން ދިވެހިންގެ ރުޅިވެރިކަން ދެ މުއައްސަސާއަށް ވަރަށް ބޮޑަށް އަމާޒުވި އެވެ.\nފުލުހުން މިއަދު ބުނީ މަސްތުގެ ހާލުގައި ހުރެ އިސްލާމްދީނަށް ފުރައްސާކުރި އިންޑިއާ މީހާ އެއްގޮތަކަށް ވެސް ރާއްޖެ ނާދެވޭ ގޮތަށް ޑީޕޯޓް ކޮށްލާފައިވާ ކަމަށެވެ. އޭނާ ރާއްޖެއިން ފޮނުވާލާފައި ވަނީ މި މަހުގެ 13 ވަނަ ދުވަހު ކަމަށް ވެސް ފުލުހުން ބުންޏެވެ.\nއިންޑިއާ މީހާ ޑީޕޯޓްކޮށްލިއިރު އޭނާ މަސްތުގެ ހާލުގައި މަގުމަތީ އުޅުނު މައްސަލަ ބަލަން ފެށި ކަމަށް ފުލުހުން ބުންޏެވެ. ނަމަވެސް ދީނަށް ފުރައްސާރަކުރި މައްސަލަ ބަލާ ކަމެއް ނުވަތަ ނޫން ކަމެއްވެސް ހާމައެއް ނުކުރެ އެވެ. އަދި މައްސަލަ ތަހުގީގު ކުރަމުން ދަނިކޮށް އޭނާ ޑީޕޯޓްކޮށްލި ކޮށްލުމާމެދު ވެސް ފުލުހުން ވަކި އެއްޗެއް ނުބުނެ އެވެ.\nއިސްލާމް ދީނާއި މާތް އިލާހަށް ފުރައްސާރަކުރި އިންޑިއާ މީހާއަކީ މެޑިކަލް ޑޮކްޓަރެކެވެ. އޭނާ މަސައްކަތް ކުރަމުން ގެންދިޔައީ މަޝްހޫރު ކްލިނިކެއްގަ އެވެ. އެ މީހާ ނިސްބަތްވާ އިންޑިއާ އާއި ދިވެހި ސަރުކާރާ ދެމެދު ރަހުމަތްތެރި ކަމުގެ ހާއްސަ ގުޅުމެއް އޮވެ އެވެ.\nމޯލްޑިވްސް ޕޮލިސް ސާވިސް އިންޑިއާ މަސްތުވާތަކެތި + އިމިގްރޭޝަން ދީނަށް ފުރައްސާރަ ކުރުން ދިވެހި އިންޑިއާގެ ގުޅުން\nފުލުސް މަޝްރޫއުއަށް އިންޑިއާއިން 600 މީހުން ގެންނަނީ


ތިން ކްލަބަކާއެކު ތިން ކުންފުނިން ސޮއިކޮށްފި - Maldives Football\nޔުނައިޓެޑް ވިކްޓަރީ އާއިއެކު އެ ކްލަބުގެ ސްޕޮންސާ، އެޗްޑީސީއާއެކު ސޮއި ކުރުމުގެ ތެރެއިން (ފޮޓޯ: އިބްރާހިމް ފާއިދު)\nތިން ކްލަބަކާއެކު ތިން ކުންފުނިން ސޮއިކޮށްފި\nޝިމާޒް ޢަލީ03 އެޕްރީލް 2017 16:48\nމާލެ، ދިވެހިރާއްޖެ - ފުޓްބޯޅަ ކްލަބް ތަކަށް މާލީ އެހީތެރިކަން ފޯރުކޮށްދޭ ކުންފުނިތަކުގެ ތެރެއިން ތިން ކްލަބަކަށް ކަނޑައެޅިފައިވާ ތިން ކުންފުންޏަކާއެކު އެ ތިން ކްލަބުން ސޮއި ކޮށްފިއެވެ.\nއެގޮތުން އިއްޔެ ޔުނައިޓެޑް ވިކްޓަރީގެ ސްޕޮންސާ ކަމުގައިވާ ހައުސިން ޑިވިލޮޕްމަންޓް ކޯޕަރޭޝަން (އެޗްޑީސީ) އާއިއެކު ސޮއި ކޮށްފައިވާއިރު ކްލަބް އީގަލްސްގެ ސްޕޮންސާ ކަމުގައިވާ މާލޭ ވޯޓާ އެންޑް ސްވަރޭޖް ކޮމްޕެނީ (އެމްޑަބްލިއުއެސްސީ) ވެސް ވަނީ ސޮއިކޮށްފައެވެ.\nއަދި ފުރަތަމަ ޑިވިޝަނަށް އަލަށް ޕްރޮމޯޓްވި ކްލަބް ގްރީން ސްޓްރީޓްސް އާއިއެކު އެކްލަބުގެ ސްޕޮންސާ މޯލްޑިވިއަން ވަނީ މިއަދުގެ ވަގުތެއްގައި ސޮއި ކޮށްފައެވެ.\nއެފްއޭއެމް އާއި ކުންފުނިތަކާއި ދެމެދު ވެފައިވާ އެއްބަސް ވުމުގެ ދަށުން ކޮންމެ ކްލަބަކަށް2މިލިއަން ރުފިޔާ މި ކުންފުނިތަކުން ހަރަދު ކުރާނެއެވެ. އަދި ދިވެހި ޕްރިމިއާ ލީގަށް ކޮލިފައިވާ ކްލަބްތަކަށް އިތުރު 1 މިލިއަން ރުފިޔާ ހަރަދު ކުރުމަށްވަނީ ހަމަޖެހިފައެވެ.\nކްލަބްތަކަށް ހަރަދު ކުރުމަށް ކުންފުނިތަކާއި ހަވާލުވާއިރު ގިނަ ޝަރުތުތަކެއްވަނީ ކަނޑައަޅާފައެވެ. އެގޮތުން ފުލް ޓައިމް ޖެނެރަލް ސެކްރެޓަރީއެއް ހުރުމުގެ އިތުރުން ޔޫތް ޓީމުތައްވެސް އޮންނަން ޖެހެއެވެ.\nއެފްއޭއެމްއިން ހާމަކޮށްފައިވާ ގޮތުގައި ކްލަބްތަކާއި ކުންފުނިތަކާއި ދެމެދު ސޮއި ކުރުން އަންނަ ހަފްތާގައި ބޭއްވުމަށް ހަމަޖެހިފައިވާއިރު އެފްއޭއެމާއި ކުންފުނިތަކަށް ކްލަބްތަކުގެ އޮޑިޓް ރިޕޯޓް ހުށައަޅަން ޖެހެއެވެ. އަދި އެކަން ނުކޮށްފިނަމަ ކްލަބްތަކާއި ދެކޮޅަށް ފިޔަވަޅު އެޅޭނެ ނިޒާމެއްވެސް އޮންނާނެ ކަމަށް އެފްއޭއެމްގެ ރައީސް ބައްސާމް އަދީލް ޖަލީލު ވަނީ ވިދާޅުވެފައެވެ.


Bomuge Hamalaage Thahugeegu Kuriah Dhanee Kihaavarakah? - Vaguthu\nބޮންގޮއްވާލާފައިވަނީ ސައިކަލެއްގައި އައިއީޑީއެއް ހަރުކޮށްގެން\nކުރީގެ ރައީސް، ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ހަމަލާ ދިން މައްސަލައިގައި އާންމުން ބޭނުންވާ ވަރަށް މައުލޫމާތު ހާމަނުކުރެވިގެން އުޅޭނީ ތަހުގީގު ކުރަމުންދާ މައްސަލައަކަށްވާތީ ހެއްޔެވެ؟ މިހާތަނަށް ހާމަކުރި މައުލޫމާތުތަކުން ހައްޔަރުކުރި މީހުންގެ ވަނަވަރާއި ބޮންގޮއްވާލުމަށް ފަހު އެމީހުން ހަރަކާތްތެރިވިގޮތާއި ބޮންގޮއްވާލަން ބޭނުންކުރި ތަކެތި ވަނީ އެނގިގެން ގޮސްފައެވެ. ބޮންގޮވި މަންޒަރު ފެންނަ ފޫޓޭޖްވެސް ފުލުހުން ވަނީ އާންމުކޮށްފައެވެ. ބޮންގޮއްވާލި މީހާއާ އޭނާއާ ގުޅުން އޮތް ދެ މީހާކާ އެކު ޖުމްލަ ތިން މީހަކު ފުލުހުންގެ ހައްޔަރުގައި އެބަތިބިއެވެ. އައިއިޑީ ގޮއްވާލީ އަތަމާ ޕެލެސް ތެރޭގައި ހުރި ރިމޯޓެއް ބޭނުން ކޮށްގެންކަންވެސް ވަނީ ހާމަވެފައެވެ.\nމި މީހުންނަކީ ހަރުކަށިފިކުރުގެ ބައެއްކަމަށް ތުހުމަތު ކުރެވެއެވެ. އިތުރު ބަޔަކު ތިބުން އެކަށީގެންވާ ކަމަށްވެސް ފުލުހުން ވަނީ ވިދާޅުވެފައެވެ. ހަތަރު ވަނަ މީހަކުގެ މައުލޫމާތު އެއްކުރަމުންދާ ކަމަށްވެސް ފުލުހުން ވަނީ ވިދާޅުވެފައެވެ. އަދި އެ މައްސަލައިގެ ތަހުގީގުގައި އޮސްޓްރޭލިޔާގެ ފުލުހުންވެސް ދަނީ ދިވެހި ފުލުހުންނާއެކު މަސައްކަތްކުރަމުންނެވެ.\nމި މައުލޫމާތުތަކަށް ވުރެ އިތުރު އެއްވެސް މައުލޫމާތެއް ފުލުހުން ހާމަކޮށްފައެއް ނުވެއެވެ. މީގެ ކުރިން ހިނގާފައިވާ މިފަދަ ހާދިސާތަކަށް ބަލާއިރު ހާދިސާގެ ކުރީކޮޅު ލިބޭ މައުލޫމާތުތައް މިހާރަށްވުރެވެސް މަދެވެ. ޝާމިލްވާ ބަޔަކު ހައްޔަރުކުރެއެވެ. އެއަށް ފަހު ފެންނަނީ މައްސަލަތައް ނުނިމި ދިގުލައިގެންދާ ތަނެވެ. މީގެ ތެރޭގައި ބޮޑެތި އެތައް މައްސަލައެއްވެސް ހިމެނެއެވެ.\nމި ބޮމުގެ ހަމަލާގައި ފުލުހުން މިހާތަނަށް ނޫސްވެރިންގެ ތިން ބައްދަލުވުމެއް ބޭއްވިއިރު ގިނަ މައުލޫމާތެއް ނޫން ކަމަށްވިޔަސް މުހިއްމު މައުލޫމާތުތަކެއް ހާމަކުރިއެވެ.\nމައްސަލައިގެ ތަހުގީގުން ތިލަވަމުންދާ މައުލޫމާތުތަކުން ހޯދޭ ކުރިއެރުމުގެ މައުލޫމާތު ރައްޔިތުން ބޭނުންވެއެވެ. ތަހުގީގަށް ހުރަސްނޭޅޭނެ ހެން ފުލުހުންނަށް މައުލޫމާތު ހާމަކުރެވިދާނެއެވެ.\n''ވަގުތު" އަށް މައުލޫމާތު ލިބިފައިވާ ގޮތުގައި ފުލުހުން މީޑިއާއަށް މައުލޫމާތު ދިނުން ހުއްޓާލާފައިވަނީ ބޭރުން އައި އޮސްޓްރޭލިޔާ ފުލުހުންގެ އެދުމުގެ މަތިންނެވެ. އެއީ އެހެން ގައުމުތަކުގައި މިފަދަ މައްސަލަތަކުގައި އަމަލުކުރާ ގޮތް ކަމަށްވެސް ވެދާނެއެވެ. އިތުބާރުހުރި މަސްދަރަކުން މައުލޫމާތު ލިބިފައިވާ ގޮތުން ބޮންގޮއްވާލާން ބޭނުންކުރި ސައިކަލު ނީލޯފަރު ހިނގުމުގައި ޕާކް ކޮށްފައިވަނީ އެ ދުވަހުގެ ވަގުތެއްގައިކަން ފުލުހުންގެ ތަހުގީގަށް ވަނީ އެނގިފައެވެ. މި ސައިކަލު ބެހެއްޓީ މި ތިން މީހުންގެ ތެރެއިން މީހެއް ކަމެއް ނުވަތަ ނޫންކަމެއް ސާފެއްނުވެއެވެ. މި މައްސަލައަށް ފަންޑުކުރި މީހުންނަކީ ކޮންބައެއްތޯ ބަލަންވެސް ރައްޔިތުން ބޭނުންވެއެވެ.\nއެހެން ނަމަވެސް މިއަދު ރައީސް ނަޝީދު ކުރެއްވި ޓްވީޓަށް ބަލާއިރު، އެ މައްސަލައިގެ ތަހުގީގަށް ޔޫއޭއީންވެސް އެހީވާން ވަނީ ނިންމާފައެވެ. އެގޮތުން އެ ހަމަލާއަށް ފަންޑް ކުރި ބަޔަކު ހޯދަން އެ ގައުމުން އެހީވާނެ ކަމަށް ނަޝީދު ވިދާޅުވެފައި ވެއެވެ.\nހަމަލާއާ ގުޅުން ހުރި ބައެއް މައުލޫމާތުތައް އަދި ފަހަރެއްގައި ފުލުހުންގެ އަތުގައި ނުހުރެދާނެއެވެ. ލިބޭވަރަކުން އެ މައުލޫމާތުވެސް ހާމަކުރުން މުހިންމެވެ. މިކަމުގެ މައުލޫމާތު ރައްޔިތުން ބޭނުންވަނީ އެކަމުގެ ބޮޑުކަމުންނެވެ. އިތުރު ހަމަލާއެއްދީފާނެ ކަމުގެ ބިރުވެސް ރައްޔިތުންގެ ހިތުތެރޭގައި އޮތުމުންނެވެ. މައުލޫމާތުތައް ލިބޭވަރަކުން ހާމަކުރުމުން ރައްޔިތުންގެ ހިތަށް ތަސައްލީއެއް ލިބިގެންދާނެކަމާއި މެދު ޝައްކެތްވެސް ނެތެވެ.\nމިކަމާއި ފުލުހުން އިތުރަށް ވަކި އެއްޗެއް އަދި ވިދާޅުނުވާއިރު، މައްސަލައިގެ ތަހުގީގު ދަނީ ކޮން ސްޕީޑެއްގައި ކަމެއް ނޭނގެ އެވެ. އަދި ތަހުގީގާއި ގުޅުން ހުރި ގިނަ މައުލޫމާތުތަކެއް ރައްޔިތުންނަށް އެނގެން ބޭނުންވެއެވެ.\nމެއި 18, 2021 22:13\nތިޔަ މައްސަލަ ކުރިޔަށް ބާރަށް ކުރިޔަށް ބާރަށް ގެންދެވޭނީ އެމްޑީޕީ ހަރުގެއާއި ހަވާލުކޮށްގެން. ދެން ރީކޯމޫސަގެ މަގުމަތީ ކޯޓުން ހުކުމްޖަހީމާ އެނިމުނީ. އޭރުން ހޯބޯލަވައި ޤައުމުގެ ހަރުދަނާ ބޭފުޅުންނަށް އައޮގުރާނަ ގޮވާނެ މީހަކުވެސް ނުހުންނާނެ.\nމެއި 19, 2021 00:18\nވަގުތު މީހުނައް ނަޝީދު ކިހާވަރެއްދޭތޯ...؟؟؟\nމެއި 19, 2021 13:49\nކުރަތްޕަކީ ދިޔާކޮށް ފައިބާ ގޮތަށް ލޭ ހުންނަ އެއްޗެއްނޫން .އިންސާނައަކީ ގައިގެ ކިތަންމެ ކުޑަ ތަންކޮލެއްހަލާކުވިޔަސް ދިޔާލޭ ހަށިގަޑުން ބޭރުވާ މަހްލޫގެއް.ޓެރަރިސްޓް ހަމލާތައް އަމާޒުވާ ފަރާތްތަކުގެ ހަށިގަނޑުން ގިނައަދަދަކަށް ލޭ ފައިބަފަ ހުންނަތަން ފޮޓޯތަކުންނާ ވީޑިއޯ ތަކުން ފެނޭ .ނަމަވެސް މާލެގަ ހިގި ޓެރަރިސްޓް ހަމަލާ އަމަޒުވި ފަރާތްތަކުގެ ޒަހަމްތަކުން މަގުމައްޗަށް ލޭއެޅިފަ ނެތުމަކީ ވަރަށް ބޮޑު ހައިރާން ކަމެއް ލިބުނު ކަމެއް.


BREAKING| Covid-19: Mexico in Ithuru 1092 Meehaku Maru Vejje - Vaguthu\nކޮވިޑް-19: މެކްސިކޯ އިން އިތުރު 1092 މީހަކު މަރުވެއްޖެ\nމިހާރު ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ޖެހިގެން މެކްސިކޯ އިން އިތުރު 1092 މީހަކު މަރުވެއްޖެއެވެ.\nމިއީ އެ ގައުމުން މި ވައިރަސް ޖެހިގެން މިހާތަނަށް އެންމެ ގިނަ މީހުން މަރުވި ދުވަހެވެ. މީގެ ކުރިން އެގައުމުން އެއް ދުވަހެއްެގެ ތެރޭގައި 501 މީހަކު ވަނީ މަރުވެފައެވެ. އެއީ މިދިޔަ މަހުގެ 28 ވަނަ ދުވަހުއެވެ.\nމިއީ އެ ދުވަހާއި އަޅާބަލާއިރު ދެގުނަ އިތުރު ވުމެކެވެ. މިއާއެކު އެގައުމުން ކޮވިޑް-19 ޖެހިގެން މަރުވި މީހުންގެ އަދަދު ވަނީ 11729 އަށް އަރާފައެވެ.\nމެކްސިކޯ އިން އިތުރު 3,912 މީހަކު މި ބައްޔަށް ފައްސިވެ ޖުމްލް ފައްސިވި މީހުންގެ އަދަދު ވަނީ 101,238 އަށް އަރާފައެވެ.\nއެގައުމުން މި ބަލި ޖެހިގެން 73,271 މީހަކު ރަނގަޅުވެފައިވާއިރު، ހާލު ދެރަވެގެން އައިސީޔޫގައި 378 މީހަކަށް އަންނަނީ ފަރުވާ ދެމުންނެވެ.\nއެގައުމުން މިއަދާއި ހަމައަށް 10,000 އަށްވުރެ ގިނަ މީހުން މަރުވެފައިވާއިރު، މީޑިއާތަކުން ބުނަމުން އަންނަނީ އެގައުމުން އަސްލު ބަލި ޖެހިގެން މަރުވާ މީހުންގެ އަދަދު ސަރުކާރުން ހާމަ ކުރާ ވަރަށްވުރެ ގިނަ ވާނެ ކަމަށެވެ.\nމެކްސިކޯ މުޅި ދުނިޔެއަށް ބަލާއިރު 14 ވަނައަށް އެންމެ ގިނަ މީހުން ފައްސިވެފައިވާ ގައުމެވެ. އެގައުމުން ބަލި ޖެހިގެން މަރުވާ މީހުންގެ އަދަދު އިތުރުވަމުން އަންނައިރުވެސް، މިހާރު އަންނަނީ ފުރަބަންދަށް ލުއިތަކެއް ދިނުމަށް ތައްޔާރުވަމުންނެވެ.\nމެކްސިކޯ ހިމެނޭ ގޮތަށް ދުނިޔޭގެ 213 ގައުމަކާއި ސަރަހައްދަށް ކޮވިޑް-19 ވަނީ ފެތުރިފައެވެ. މިހާތަނަށް މި ބަލި ޖެހިގެން އެންމެ ގިނަ މީހުން ރިޕޯޓް ކޮށްފައިވަނީ އެމެރިކާއިންނެވެ.


Fuluhunge tharujamaanu kamun Izmia vakikohfi\nފުލުހުންގެ ތަރުޖަމާނު، އިޒްމިއާ މަގާމުން ދުރުކޮށް، އެ މަގާމަށް އެހެން މީހަކު ހަމަޖައްސައިފި\nފުލުހުން ބުނީ މިއަދުން ފެށިގެން ފުލުހުންގެ ތަރުޖަމާނުކަމުގެ މަގާމާއި ވަގުތީ ގޮތުން ޗީޕް ސުޕްރިންޓެންޑެންޓް އޮފް ޕޮލިސް ޔޫނުސް ސޮބާހާއި ހަވާލުކޮށްފައިވާ ކަމަށެވެ. މި ބަދަލާއެކު ޕޮލިސް މީޑިއާ ސެންޓަރުގެ މީޑިއާ ރިލޭޝަންސް އޮފިސަރގެ ހައިސިއްޔަތުން ދުވަހުން ދުވަހަށް މީޑިއާއަށް މައުލޫމާތު ދިނުމުގައި ހަރަކާތްތެރި ވާނީ ފުލުހުންގެ ޗީޕް ސްޓޭޝަން އިންސްޕެކްޓަރ އާތިފާ ހަސަންކަމަށެވެ.\nފާއިތުވެގެން ދިޔަ ދޮޅު އަހަރެއްހާ ދުވަހު ފުލުހުންގެ ތަރުޖަމާނުގެ މަޤާމާއި ޙަވާލުވެ ހުންނެވި ޗީފް އިންސްޕެކްޓަރ އޮފް ޕޮލިސް އިޒްމިއާ އަށް ނޫސްވެރިން ދެއްވި އެއްބާރުލުމަށާއި ބެހެއްޓެވި ގާތްކަމަށް ފުލުހުން ވަނީ ޝުކުރު އަދާކޮށްފަ އެވެ. އަދި ފުލުހުންނާއި މީޑިއާތަކާއި އޮންނަ ގުޅުން ހަރުދަނާކޮށް ކުރިއެރުވުމަށް އިޒްމިއާ ކުރައްވާފައިވާ އަގުހުރި މަސައްކަތައް ޝުކުރު އަދާކޮށްފަ އެވެ.\nފުލުހުން ބުނީ މިހާރެކޭ އެއްގޮތަށް ދުވަހުން ދުވަހަށް ބޭނުންވާ މައުލޫމާތު ހޯދުމަށް މީޑިއާ އޮފިޝަލުންނަށް ގުޅައިގެން ކުރިޔަށް ގެންދެވޭނެ ކަމަށެވެ. އަދި މި ގެނެވުނު ބަދަލަކީ އާންމު އުސޫލުގެ މަތީން އިދާރީ ގޮތުން ގެނެވުނު ބަދަލެއް ކަމަށެވެ.


Fahu vaguthu Pakistana thahuniyaa kiyumun Raeesa Aanmunge faadu kiyuntha! - The Press\nރައީސް އިބްރާހީމް މުހައްމަދު ސޯލިހު (ވ) އަދި ކުރީގެ ރައީސް މުހައްމަދު ނަޝީދު (ކ) އެމްޑީޕީގެ އިވެންޓެއްގެ ތެރެއިން / ފޮޓޯ: އެމްޑީޕީ\nފަހު ވަގުުތު ޕާކިސްތާނަށް ތަހުނިޔާ ވިދާޅުވުމުން ރައީސަށް އާންމުންގެ ފާޑުކިޔުންތައް!\nއައިމިނަތު ޝަމާ އަބްދުﷲ 15 August 2019, 14:59\nޕާކިސްތާނުގެ މިނިވަން ދުވަސް ނިމެން ގާތްވެފައި ވަނިކޮށް ރައީސް ސޯލިހު އެގައުމުގެ މިނިވަން ދުވަހުގެ ތަހުނިޔާ އަރިސް ކުރެއްވުމާ ގުޅިގެން ފާޑުކިޔުންތައް އަމާޒުވެއްޖެ އެވެ.\nއިއްޔެގެ ވަގުތެއްގައި ރައީސް ސޯލިހު ފާކިސްތާނުގެ މިނިވަން ދުވަހާ ގުޅިގެން އެދުވަހުގެ ތަހުނިޔާ، އެގައުމުގެ ޕްރައިމް މިނިސްޓަރު އިމްރާން ހާނަށް ދަންނަވައި ޓްވީޓް ކުރައްވާފައި ވެއެވެ. އެމަނިކުފާނު ކުރެއްވި ޓްވީޓުގައިވަނީ ޕާކިސްތާނުގެ މިނިވަން ދުވަހާ ގުޅިގެން އެގައުމުގެ ޕްރައިމް މިނިސްޓަރަށާއި އެގައުމުގެ ރައްޔިތުންނަށް ދުވަހުގެ ތަހުނިޔާ އަރިސްކުރައްވާފަ އެވެ. އަދި އެގައުމުގެ ސުލްހަ މަސަލަސްކަން ދަންމަވާ، އެގައުމުގެ ރައްޔިތުންގެ މެދުގައި އެކުވެރިންކަން އިތުރަށް އާލާކޮށް، އުފާފާގަތި ކަމަށް އެދިވަޑައިގަންނަވާކަމަށް ވިދާޅުވެފައި ވެއެވެ. އަދި ރާއްޖެއާއި ޕާކިސްތާނުގެ ގުޅުން ކުރިއަށް ވުރެން އިތުރަށް ހަރުދަނާ ވެގެންދާނެކަމަށް އުއްމީދު ކުރައްވާ ކަމަށްވެސް ވިދާޅުވެފައި ވެއެވެ.\nޕާކިސްތާނުގެ މިނިވަން ދުވަހާ ގުޅިިގެން ލަހުން ތަހުނިޔާ ދެންނެވުމުން އެކަމަށް ބައެއް މީހުންގެ ފާޑު ކިޔުންތައް އަމާޒުވެގެން ދިޔައެވެ. އެގޮތުން ރައީސް ކުރެއްވި ޓްވީޓަށް ކޮމެންޓް ކޮށްފައިވާ ބައެއް ފަރާތަތްތަކުން ވަނީ ޕާކިސްތާނުގެ މިނިވަން ދުވަހާ ގުޅިގެން ރައީސް ލަހުން ތަހުނިޔާ ދެންނެވުމުން އެކަމާއި ގުޅިގެން ސުވާލުތައް އުފައްދާފަ އެވެ. އަދި ބައެއް ފަރާތްތަކުން ކޮމެންޓު ކޮށް ބުނެފައިވަނީ ޕާކިސްތާނުގެ މިނިވަން ދުވަހު ތަހުނިޔާ ދެންނެވުން ލަސްކުރެއްވީ އިންޑިއާގެ ނުފޫޒާ ގުޅިގެން ކަމަށާ، އިންޑިޔާއިން ހުއްދަ ނުލިބިގެންތޯވެސް ބައެއް ފަރާތްތަކުން ސުވާލު އުފައްދާފައި ވެއެވެ.\nރައީސް ސޯލިހު ވަނީ އިންޑިޔާގެ 73 ވަނަ މިނިވަން ދުވަހުގެ މުނާސާބަތާއި ގުޅިގެން މިއަދު ތަހުނިޔާ ދަންނަވާފައެވެ. ރައީސް ކުރެއްވި ޓްވީޓުގައި އިންޑިޔާގެ މިނިވަން ދުވަހާއި ގުޅިގެން އެގައުމުގެ ޕްރައިމް މިނިސްޓަރު ނަރެންދްރަ މޯދީއާއި، އެގައުމުގެ ރައްޔިތުންނަށް ދުވަހުގެ ތަހުނިއްޔާ އަރިސްކުރައްވާފައި ވެއެވެ. އަދި އިންޑިޔާއާއި ރާއްޖެއާ ދެމެދު އޮންނަނީ ގާތް ރަހުމަތްތެރި ގުޅުމެއްކަމަށް ފާހަގަ ކުރައްވައި ދެގައުމުގެ ގުޅުން އިތުރަށް ބަދަހި ކުރުމަށް އިންޑިޔާއާއި އެއްކޮށް މަސައްކަތް ކުރައްވާނެކަމަށް ރައީސް ވިދާޅުވި އެވެ.\nމީގެ އިތުރަށް ކުރީގެ ރައީސް، ރައީސް ނަޝީދުވަނީ މިއަދު އިންޑިޔާގެ މިނިވަން ދުވަހުގެ މުނާސާބާގައި ތަހުނިޔާ ދަންނަވާފައެވެ. ނަމަވެސް ޕާކިސްތާނުގެ މިނިވަން ދުވަހާ ގުޅިގެން އެފަދަ އެއްވެސް ޓްވީޓެއް ރައީސް ނަޝީދު ކުރައްވާފައެއް ނުވެއެވެ.\nއިތުރު ލިޔުންތައް އިންޑިއާ އިބްރާހިމް މުހައްމަދު ސޯލިހް\nސާކް ޤައުމުތައް އިންޑިޔާގެ އަޅު ޤައުމުތަކަކަށް ހެދުމަށް އިންޑިޔާއިން ކުރަމުންދާ މަސައްކަތަށް ދިވެހިރާއްޖޭގައި މިހާރު އޮތް ސަރުކާރުން އިންޑިޔާއާ ބާވެރިވެ ދިވެހިރާއްޖޭގެ މިނިވަންކަމާ އިސްތިޤުލާލު ވަނީ މަޤާމުގެ ދަހިވެތިކަމުގަ ސާލިހު، ނަޝީދު، އަދި އަބްދުﷲ ޝާހިދު ވިއްކާލާފަ. މި މީހުން ޕާކިސްތާނުގެ މިނިވަންދުވަސް ޤަބޫލެއްުނުކުރާނެ. ކަޝްމީރުގަ ޤަތުލުޢައްމުހިންގަނީ. މިކަމަށް އެމެރިކާގެ ފުރިހަމަ ތާއީދު އިންޑިޔާއަށް ލިބޭ. މިއީ މުސްލިމުންދުނިޔެއިން ނައްތާލުމަށް ހިންގާބޮޑު ޖަރީމާއެއް މިކަމުގައި މިހާރު އޮތް ދިވެހި ސަރުކާރު ބާވެރިވާތީ ހިތާމަކުރަން. ޢަދި ކުއްވެރިކުރަން.